Ekuverin nindhevumah fahu MDP heylaa!\nބޮޑު އިންތިހާބަކަށް ފައްކާވަމުން އަންނައިރު ސިޔާސީ ލީޑަރުންނާއި ޕާޓީތައް އަބަދުވެސް ތަސައްވުރެއް ކުރަހައިދޭނެ އެވެ. ތަފާތު މައްސަލަތަކުގެ ވާހަކަ ދައްކާ އެ ޕާޓީއެއްގެ ސިޔާސަތުތައް ކުރިއަށް ނެރޭނެ އެވެ. އެކަމަކު މި ފަހަކަށް އައިސް ރާއްޖޭގެ ސިޔާސީ މަސްރަހުން އެ ފަދަ ވާދަވެރި، ޒިންމާދާރު މަސައްކަތްތަކެއް ކުރާތަނެއް ނުފެނެ އެވެ. ރައީސް އަބްދުﷲ ޔާމީންގެ މައްޗަށް ޖަލު ހުކުމެއް އައި ފަހުން އިދިކޮޅު ޕާޓީގެ ސިޔާސީ ރަނގަޅު ހަރަކާތެއް ނެތެވެ.\nމި ސަރުކާރު އައީއްސުރެ ފެންނާން އޮތީ އެއް ޕާޓީއަކުން ހަދާނެ އެއްޗެއް ހަދަން މާ ބޮޑަށް ދޫކޮށްލެވިފައި އޮތް ސިޔާސީ މަސައްކަތްތަކެއް ހިނގާ ތަނެވެ. އޭގެ ނަތީޖާއަކަށް މިދިޔަ ރައްޔިތުން މަޖިލިސް އިންތިހާބުގައި އެމްޑީޕީ ނޫން އެހެން ހުރިހާ ޕާޓީތަކަށް ބޮޑު ނާކާމިޔާބީއަކާ ކުރިމަތިލާން ޖެހިފައި ވެއެވެ. އެއީ ހިތާމައެއް ކުރަން ޖެހިފައިވާ ކަމަކަށް ވެފައި ވެއެވެ. އޭގެ ފަހަށް ކުރީން ގަބޫލުކުރި ގޮތާ ހިލާފަށް ވެސް ލައްކަ ގިނަ ކަންކަން ހިނގައި ދިއުމަށްފަހު ބޯމަތިވެގެން މިއަންނަ ލޯކަލް ކަައުންސިލް އިންތިހާބާ ދިމާވާއިރު އިދިކޮޅުގެ ވަރުގަަދަ ކަމެއް ނުދެއްކެ އެވެ. -- ރައީސް ޔާމީން ޖަލުގައި ހުންނެވުމާއެކު އިދިކޮޅަށް ހުއްޖަތެއް އެބައޮތެވެ. އެކަމަކު އެހެން ސިޔާސީ ޕާޓީތަކުގެ ލީޑަރުންނާއި ޕާޓީތަކުގެ ހަރަކާތް ކޮބައި ހެއްޔެވެ؟\nލޯކަލް ކައުންސިލްގެ ފުޅާ އަދި އުނދަގޫ އިންތިހާބަށް އެމްޑީޕީ އޮތީ ވަރުގަދައަށް ތައްޔާރުވެފަ އެވެ. މިހާރުވެސް މިއަހަރަށް މަޖިލިސް ހުޅުވައި މަޖިލީހުގައި ބިޒީވުމުގެ މާ ކުރިއަށް އެ ޕާޓީ ކެމްޕޭނަށް ނުކުމެއްޖެ އެވެ.\nރިޔާސީ އިންތިހާބުގެ ކެމްޕެއިންތަށް ނިންމުނާލުމަށް ކޯލިޝަނުން ބޭއްވި ބިޔަ ބޮޑު ހިނގާލުން - ފައިލް ފޮޓޯ | އަވަސް\nރައީސް މުހައްމަދު ނަޝީދާއެކު އެ ޕާޓީގެ މަސައްކަތްތައް ބައްޓަން ކޮށްފައި ވަނީ ރައްޔިތުންގެ މަޖިލީހުގެ އިންތިހާބު ކާމިޔާބު ކުރި ގޮތަށް އެއް ފޯމިއުލާއެއް ބޭނުން ކޮށްގެން މި އިންތިހާބު ވެސް ނަގާށެވެ. މައިގަނޑު ގޮތެއްގައި ވަކިވަކި ކައުންސިލަރުންނަށް ދޭ ވޯޓެއްގެ ބަދަލުގައި އެމްޑީޕީއަށް ދޭ ވޯޓަކަށް ހަދައިގެން ކެމްޕޭން ވަނީ ފަށާފަ އެވެ. މަޖިލިސް އިންތިހާބުގައި ހުރިހާ ދިމާއަކުން ގިނަ ވާހަކަ ނުދައްކާ "އެޖެންޑާ 19" އަށް ޕްރޮމޯޓް ކުރި ގޮތަށް މިފަހަރު ހުރިހާ ކައުންސިލްތަކުގެ ކެންޑިޑޭޓުން އެމްޑީޕީއާއެކު ޕްރޮމޯޓު ކުރަނީ ލާމަރުކަޒީ ނިޒާމް އެއީ އެމްޑީޕީގެ "ހަރު މުދަލަކަށް" ހަދައިގެނެވެ. ލޯކަލް ކައުންސިލް އިންތިހާބުގައި އެމްޑީޕީގެ މުޅި ސްޓްރެޓަޖީ ބިނާކޮށްފައި ވަނީ މި ބަދަލު އެމްޑީޕީއާއެކު ގެނެސްފި ނަމަ ރަށަށް ލިބޭ ބާރައި ކުރިއެރުން ޕޯޓްރައިވާނެ ގޮތަށެވެ.\nއެމްޑީޕީގެ ސަރުކާރު އޮތީ ކޯލިޝަންގަ އެވެ. އެ ކޯލިޝަންގައި ހިމެނޭ އެހެން ޕާޓީތަކުގެ ހަރަކާތެއް ނެތެވެ. އެމްޑީޕީ ހަދާނެ ގޮތަކަށް ހަދަން "ހެދިފައި" ތިބީ އެވެ. ނޫނީ ބާރެއް ނެތި ކޯމާއަކަށް ގޮސްފައި ވަނީ އެވެ. އެމްޑީޕީ ހޭލައި އޮވެ މުޅި ރާއްޖޭގައި ފޯރިމަރަމުން ދާއިރު ރިޔާސަތު ހޯދަން އެ ޕާޓީގެ އެކުވެރިންނަށް ހެދި ލީޑަރުންނަށް ސަރުކާރު ތެރެއިން މަގާމުކޮޅެއް ދީފައި ވުމުން އެ ލީޑަރުންނާއި ޕާޓީތަކަށް ވަނީ ޣާފިލު ނިންޖަކުން ނިދާފަ އެވެ.\nކަންކަން ހިނގައި ދިޔަ ގޮތުން ސިޔާސީ ގޮތުން އެއްވެސް މަގެއް ފެންނާން ނެތުމުން މިވަގުތު ކޮންމެ ދުވަހަކު ޓްވީޓުން ޝުއޫރު ފާޅު ކުރައްވާ ކުރީގެ ނައިބު ރައީސް ޑރ. މުހައްމަދު ޖަމީލު ވިދާޅުވާ ގޮތަށް "ބަދަހި ކޯލިޝަން" އޮޔީ ހިޔާލީ ދުނިޔެއެއްގެ ތެރޭ، ގަދަ ނިދީގަ އެވެ.\nރައީސް މައުމޫންގެ އެމްއާރްއެމާއި ހޯމް މިނިސްޓަރު އިމްރާން އަބްދުﷲ ގެ އަދާލަތު ޕާޓީ ކެމްޕެއިނަށް ކުރާ ކަމެއް އެއްގޮތަކަށް ވެސް ނޭނގެ އެވެ. އެއްވެސް ކަމެއް ނުކުރެ އެވެ. އެހެން ޕާޓީތަކާ ފައިހަމަ ނުކުރެވުނަސް ވާދައެއް ކުރެވޭތޯ އެންމެ ގަދައަށް މަސައްކަތް ކުރަން ޖެހޭ މި ދެ ޕާޓީ ކުރިއެކޭ ވެސް އެއްގޮތައް "ފިރުކެނީ" އެވެ. އަދި އެމްޑީޕީގެ ސަރުކާރުގެ ތެރެއިން ލިބުނު ސިޔާސީ މަންފާގެ ހިތަހަމަ ޖެހުމާއެކު އޮތީ ނިދާފަ އެވެ.\nގާސިމް އިބްރާހިމްގެ ޖޭޕީން ރައްޔިތުން މަޖިލިސް އިންތިހާބުގައި ޕީޕީއެމްއާކު ފާޑެއްގެ ކޯލިޝަނެއް ހެދި އެވެ. މިފަހަރު އެގޮތް ބަދަލުކޮށް ކޯލިޝަން ނަހަދާ ޕީޕީއެމްގެ މެންބަރުންތަކެއް "ދަމައިގަތީ" އެވެ. އޭރަށް ވެސް ހަމަަ އެ ޖެހެނީ އެއްތާކު އެވެ. ދޭތެރެ ދޭތެރެއިން މީހުން ސޮއި ކުރާ ޖަލްސާތަކުގައި ރައީސް މުހައްމަދު ނަޝީދަށް ފާޑު ކިޔުމާއި ގާސިމަށް ސަނާ ކިޔުން ފިޔަވައި ކުރާ އެއްކަމެއް ނެތެވެ.\nމި ސަރުކާރާއެކު މި ރާއްޖޭގައި ހިނގައިދާ ނުރަނގަޅު އެއްވެސް ކަމެއްެ މަތީން ހަނދާނެއް ނެތެވެ. ހަމައެކަނި އެ ޕާޓީއަށް ފެންނަނީ މާ ދުރު ހިސާބެއްގައި އޮތް ރިޔާސީ އިންތިހާބެއްގެ ހުވަފެނެވެ.\nރައީސް މައުމޫން އާއި ގާސިމް އިބްރާޙިމް --\nސިޔާސީ ހަރަކާތަށް އެމްޑީޕީ ކިތަންމެހާވެސް މޮޅެވެ. އެކަމަކު ސަރުކާރެއް ހިނގާކަށް އެމްޑީޕީ މޮޅެއް ނޫނެވެ. ސަރުކާރު ހިންގުމުގައި މުޅީން ހަދަމުން ދަނީ ގޯހެވެ. ނަމަވެސް އެމްޑީޕީ ސިޔާސީ ހަރަކާތުގެ މޮޅު ކަމުން ޖޭޕީ ވަނީ އަރާމުކޮށް ނިންދަވާ 2023 ގެ ހުވަފެނެއްގެ ތެރެއަށް ގެންގޮސްފަ އެވެ.\nއެމްޑީޕީ އޮތީ ހޭލަ އެެވެ. ރައީސް ނަޝީދު 24 ގަޑި އިރު ދެފައި އެއްތާ ނުޖަހާ ސިޔާސީ މަސައްކަތުގަ އެވެ. ރައީސް އިބްރާހިމް މުހައްމަދު ސޯލިހުގެ ސިޔާސީ ޓެކްޓިކްސްގައި ޖޭޕީ އާއި އެކުވެރި ޕާޓީތަކާއި ލިޑަރުން ނިންދަވާފައިވާ ގޮތް މޮޅެވެ. އެހެން ކަމުން އެއީ ކޯލިޝަންގައި ހަމައެކެނި ތަފާތެއް ދެއްކެވި ލީޑަރެވެ. އޭގެ ފައިދާވެސް އޮތީ އެމްޑީޕީއަށެވެ.\nއެއްވެސް ފަޅިއަކަށް ޖެހިވަޑައިނުގެން މުޅި ރައްޔިތުންގެ މަޖިލިސް އިންތިހާބު ނިންމަވާލެއްވި ރައީސް ސޯލިހު އޭރު ބޭއްވި ކޮންމެ ޖަލްސާއެއްގައި ކޯލިޝަން ލީޑަރުން މަތިން ހަނދާން އާ ކުރައްވަ އެވެ. އަދި ކޯލިޝަނަށް ވޯޓު ދެއްވަން ވިދާޅުވެ އެވެ. ފަހު ވަގުތާ ޖެހެންދެން ވެސް ހުންނެވީ ހަމަހަމަ ކަންމަތީގަ އެވެ.\nނަމަވެސް މި ފަހަރު ކެމްޕެއިންގެ ކުރީކޮޅު ރައީސް ސޯލިހު މިހާރުވެސް ފަޅިއެއް ނަންގަވައިފި އެވެ. މާ ފާޅުގައި ކެމްޕެއިންގެ ތެރެއިން އެމްޑީޕީއަށް ކައުންސިން އިންތިހާބުގެ އަޣުލަބިއްޔަތު ދޭން ޖެހޭނެ ކަމަށް ވިދާޅުވެއްޖެ އެވެ. އެހެން ނޫން ނަމަ އެ މަނިކުފާނުގެ ވައުދުތައް ފުއްދަން ހުރަސްތަކާ ކުރިމަތިލާން ޖެހޭނެ ކަމަށް ވިދާޅުވެ އެވެ.\n"އަޅުގަނޑުވީ ވައުދުތައް، ލާމަރުކަޒީ ނިޒާމުން ރާއްޖެ ތަރައްގީ ކުރުމަށް ވީ ވަައުދުތައް، ފުއްދޭނީ މި ކަން ދަންނަ ބަޔަކަށް. އަޅުގަނޑު ދަންނަ ގޮތުގައި މިކަން ދަންނަ ބަޔަކަށް ތިބީ އެމްޑީޕީ، އެހެންކަމުން ކައުންސިލްތަކުގެ އިންތިހާބު ބޮޑުތަނުން އެބަޖެހޭ އެމްޑީޕީއަށް ކާމިޔާބު ވާން،" ރައީސް ސޯލިހު ވިދާޅުވި އެވެ.\nމިހާ އަވަހަށް ރައީސް ނެންގެވި މި ސްޓޭންޑާއެކު ސިޔާސީ މަސްރަހުން ބޮޑެތި ބަދަލުތަކެއް ފެނިގެން ހިނގައިދާނެ އެވެ. އެކަމަކު އަދި ވަގުތުކޮޅެއް ނަގާނެ އެވެ. މި ބަދަލުގެ ތެރެއިން އެކުވެރި ކޯލިޝަނަށް ނިދިން ހޭ ނުލެވިއްޖެ ނަމަ ގައުމުގެ ހުރިހާ ބާރުތައް އެއް ޕާޓީގެ މުށުތެރެއަށް ވަދެ، ވާދަ ވެރި ސިޔާސީ ނިޒާމުގެ ދުވަސްދާނެ އެވެ. ސަރުކާރާއި މަޖިލީހާއި ޖުޑިޝަރީއަށް ބަދަލު ގެނައުމުގެ ބާރާއި މާލީ ބާރުވެރިކަމާއެކު ތިބި ކައުންސިލްތައް ވެސް ލިބޭނީ އެންމެ ޕާޓީއަކަށެވެ.\nއެ ޕާޓީއަށް އެއީ ވަރަށް ބޮޑު އުފަލަކަށް ވިޔަސް ޑިމޮކްރަސީގެ މައިގަނޑު އަސާސެއް ކަމަށްވާ "ހުރިހާ ރައްޔިތުންގެ އަޑު" ސަރުކާރަށް އިއްވައި ޒިންމާދާރު ކުރުމުގެ ވާހަކަ އެހާ ހިސާބުން ދެން ބާއްވާށެވެ. ކޯލިޝަން ގުޅުމުގެ ވާހަކަ މިހާ ވަރަށް ދައްކަން ޖެހެނީ ވެސް މިހެންވެ އެވެ.\nރައީސަށް ހަނދުމަފުޅުކޮށް އަރުވަން!\nނޮވެމްބަރު 17، 2018 ގައި ރާއްޖޭގެ ރައީސް ހުވާ ކުރެއްވުމަށް ފަހު ރައްޔިތުން ކުރިމަތީ ވަަރަށް ބޮޑު ވައުދެއް ރައީސް ސޯލިހު ވެވަޑައިގަތެވެ. ރައްޔިތުން ވޯޓު ދެއްވީ ކޯލިޝަނަކަށް ކަން ހިނދުކޮޅަކަށް ވެސް ހަނދާނުން ފޮހެވިގެން ނުދާނެ ކަމަށް ރައީސް ވިދާޅުވި އެވެ. އަދި ރައްޔިތުން ވޯޓު ދެއްވީ އެންމެން އެކުގައި މަސައްކަތް ކުރަން ކަމަށް ވެސް ވިދާޅުވި އެވެ.\nރައީސް ސޯލިހް، ނާއިބް ރައީސް ފައިސަލް އަދި ކޯލިޝަންގެ ލީޑަރުން މަޝްވަރާ ބައްދަލްވުމެއްގައި --\nރައީސަށް ހަނދުމަފުޅު އަރުވަން ޖެހޭ، ކަމަކީ ހަމައެކަނި އެ ދުވަހު ދެއްކެވި ވާހަކަފުޅެއް ނޫނެވެ. ސަރުކާރެއްގެ އުފެދުމާއި ވެއްޓުމުގައި އެންމެ އިސް ރޯލެއް އޮންނަ މި ކޯލިޝަން ފޯމިއުލާއަށް ރައްޔިތުންގެ އިތުބާރު އަލުން އަނބުރާ ހޯދަން ގިނަ ވާހަކަތަކެއް ދައްކަވާ މަސައްކަތްތަކެއް ކުރެއްވި އެވެ. އޭގެ ތެރެއިން އެކައްޗަކީ ކޯލިޝަން ޕާޓީތަކުގެ މެދުގައި ފުރަތަމަ ފަހަރަށް ލިޔުމުން ވެވުނު އެއްބަސްވުމެވެ.\n"... ގުޅިފައިވާ ޕާޓީތަކުގެ ސަރުކާރެއްގައި އިއްތިހާދުގެ ބައިވެރިން ހިއްސާވާ ހަމައަކީ އެމްޑީޕީއަށް 40 ޕަސަންޓު, ޖުމްހޫރީ ޕާޓީއަށް 25 ޕަސަންޓު، އަދާލަތު ޕާޓީއަށް 15 ޕަސަންޓު އަދި ރައީސް މައުމޫން އަބްދުލް ގައްޔޫމަށް 20 ޕަސަންޓު،" ކޮންމެ ޕާޓީއެއްގެ އިސް މެންބަރަކާއެކު ރައީސް ސޯލިހު ސޮއި ކުރައްވާފައިވާ އެ އެއްބަސްވުމުގައި ބުނެފައިވެ އެވެ.\nޖޭޕީގެ އިސް މެންބަރަކު ވިދާޅުވި ގޮތުގައި މިގޮތަށް ބަހަން އެއްބަސްވެފައި ވަނީ ހަމައެކަނި ކެބިނެޓާއި ވަޒީފާތައް އެކަންޏެއް ނޫނެވެ. ރައްޔިތުންގެ މަޖިލިސް އިންތިހާބާއި ލޯކަލް ކައުންސިލް އިންތިހާބުގައި ވެސް ހުރިހާ ޕާޓީއަކުން ގުޅިގެން ވާދަކޮށް އެ ޕަސަންޓުން ސީޓުތައް ބަހަން ވަނީ ނިންމައިފަ އެވެ.\n"ހަގީގަތުގައި އަޅުގަނޑުމެންގެ ވިސްނުމަކަށް އޮތީ ޕާޓީތައް ގުޅިގެން ވާދަ ކުރީމައޭ ކާމިޔާބު ވާން ފުރުސަތު އޮތީ. އެހެން ނަމަވެސް ގުޅިގެން މިހާ ވަރުގަދައަށް ވާދަ ކުރާނެ ފެންވަރުގެ އިދިކޮޅެއް ނެތް. ވަކިން ވާދަ ކުރިޔަސް ކާމިޔާބު ވެދާނެ ކަމަށް ވިސްނުނީ އެމްޑީޕީއަށް. އެހެންވެ މުޅީ އިންތިހާބު އެކީ ނަގަން ހިފީ. އެކަން ކުރަނީ ކޯލިޝަންގެ މައްޗަށް ފައިން އަރާފައި،" އެނާ ވިދާޅުވި އެވެ.\nކޯލިޝަން ދަމަހެއްޓުމުގެ ވާހަކަ ދެއްކެވީ ރައީސް ސޯލިހު އެކަންޏެއް ނޫނެވެ. ކޯލިޝަން ރޫޅުނަ ނުދީ ބަނދެލަން ގާނޫނުއަސާސީ އިސްލާހު ކުރުމުގެ ވާހަކަ، އެންމެ ފުރަތަމަ ދެއްކެވި ބޭފުޅަކީ ކުރީގެ ރައީސް އަދި މިހާރު ގާނޫނު ހަދާ މަޖިލީހުގެ ރައީސް މުހައްމަދު ނަޝީދެވެ.\nރައީސް ސޯލިހާއި އެމަނިކުފާނުގެ ޕާޓީން 2018 ވަނަ އަހަރު ރިޔާސީ އިންތިހާބަށް އެކުލަވައިލި ރިޔާސީ މެނިފެސްޓޯގެ 97 ވަނަ ސޮފުހާގައިވާ ބުނެފައި ވަނީ ވަކި ޕާޓީއަކަށް ވެރިކަން ހިންގަން ބޭނުންވާ މެޖޯރިޓީ ނުލިބިއްޖެ ނަމަ ސިޔާސީ ޕާޓީތައް ގުޅިގެން އެކުލެވޭ ކޯލިޝަންތަކަށް ގާނޫނީ ހައިސިއްޔަތު ލިބިދޭން ވާނެ އެވެ. އަދި ވެރިކަމުގެ ބާރު މިހާރަށް ވުރެ ބޮޑަށް ބަހާލެވޭނެ ނިޒާމެއް ގާއިމް ކުރެވޭނެ އެވެ.\n"... ރައްޔިތުން ބޭނުންވާހާ ހިނދަކު ވެރިކަން މަޖިލީހުގެ ތެރެއިން ބަދަލުވެގެން ދިޔުމުގެ ޖާގަ ތަނަވަސް ކުރެވި، ވެރިކަން ހިންގާ ފަރާތްތައް މާބޮޑަށް ޒިންމާދާރު ކުރެވި ޖަވާބުދާރީ ކުރެވޭނެ" އިތުރަށް ބުނެފައިވެ އެވެ.\nމިއަދު ކަންތައްތައް މިހިނގަނީ އެ ގޮތައް ހެއްޔެވެ؟ އަމާޒު ހުރީ ވެރިކަން ހިންގާ ޕާޓީ އެއްގޮތަކަށް ވެސް ޒިންމާދާރު ނުކުރެވޭ ފަދަ ގޮތަކަށެވެ. މި ވާހަކަތަކާއި ވައުދުތަކާއި އެއްބަސްވުންތަކާއި މެނިފެސްޓޯ ހިފައިގެން އައި ކޯލިޝަން ސަރުކާރުގެ މިހާރުގެ ހާލަތަކީ ކޮބާ ހެއްޔެވެ؟\nކޯލިޝަން ނިދިން ހޭލަން ޖެހޭ!\nޖަމީލު ވިދާޅުވާ ގޮތުގައި ކޯލިޝަންގެ ވެރިން ތިއްބެވީ ހިޔާލީ ދުނިޔެ އެއްގަ އެވެ. މަޖިލިސް އިންތިހާބުގައި ވެސް ކޯލިޝަނެއް ނެތެވެ. އަދި ކައުންސިލް އިންތިހާބުގައި އަދި އަމުދުން ކޯލިޝަން ހިންގޭނެ މަގެއް ނެތެވެ.\nއެއްބަސްވުންތަކަށް އިހުތިރާމް ނުކޮށް ވައުދުތައް ހަނދާން ނައްތާލުމުގެ ސަބަބުން މަޖިލީހުގެ ސުޕަ މެޖޯރިޓީ ލިބުނީ އެމްޑީޕީއަށެވެ. އޭގެ ސަބަބުން ސިޔާސީ ބާރުވެރިކަމުން މަހުރޫމްވެ ކޯލިޝަން ނިމެމުންދާނެ ކަމަށް ޖަމީލު ވިދާޅު ނުވިޔަސް އެއީ ދިވެހި ކުޑަކުއްޖަކަށް ވެސް އެނގޭ ވަރުގެ ކަމެކެވެ. އޭގެ ނަތީޖާއަކަށް ވާނީ އެމްޑީޕީގެ މެނިފެސްޓޯގައިވާ ގޮތަށް ސަރުކާރާ މެދު ކިތަންމެ ހިތްހަމަ ނުޖެހުނަސް އެމްޑީޕީގެ ވެރިކަމެއް ބަދަލު ކުރެވޭނެ ގޮތެއް ނެތިފައި ތިބެން ޖެހުމެވެ.\nރައީސް ސޯލިހް، ނާއިބް ރައީސް ފައިސަލް އަދި ކޯލިޝަންގެ ލީޑަރުން ރައްޔިތުންނާއެކު ބޭއްވެވި ބައްދަލްވުމެއްގެ ތެރެއިން --\n"އެމްޑީޕީގެ އަތަށް ސަރުކާރު ވެސް މަޖިލިސް ވެސް ޖުޑީޝަރީ އަދި ކައުންސިލްތައް ވެސް ލިބުނީމަ އޭގެ ހިތި ރަހަ ކޯލިޝަންގެ އެހެން ޕާޓިތައް ވެސް ދެކޭނެ. ރައީސް ނަޝީދު ބޭނުން ވަނީ ކެބިނެޓުން އެހެން ޕާޓީތައް ބޭރު ކުރަން. އެކަމަށް މާ ބޮޑު ހުރަހެއް ނޯންނާނެ. ލޯކަލް ކައުންސިލް އިންތިހާބު ނިމިގެން ދާއިރު ވެސް އެ ހިޔާލީ ދުނިޔޭގަ ތިބެއްޖެއްޔާ ކޯލިޝަން ނިމޭނެ،" އިދިކޮޅު ޕީޕީއެމްގެ މެންބަރަކު ވިދާޅުވި އެވެ.\nކޯލިޝަން ލީޑަރުން އިންތިހާބަކު ބަލިވެގެން ހިތާމަ ކުރިޔަސް ވަގުތު ފާއިތުވުމުގެ ކުރިން ނިދިން ތެދުވާން ޖެހެ އެވެ. މި ރާއްޖޭގައި މިހާރު މިހިނގާ ކަންކަމުގެ މައްޗަށް ލޯ ހުޅުވާލައި އަނގައިން ބުނެލަން ވިޔަސް ކޯލިޝަންގެ ލީޑަރުން ނިދިން ހޭލަން ޖެހެ އެވެ.\nކެބިނެޓުގެ މަގާމެއް ގެއްލިދާނެ ކަމުގެ ބިރަށް، ކައިރި ބޭފުޅުން އެމްޑީ ކަމާއި ސްޓޭޓް މިނިސްޓަރުކަން ގެއްލި ދާނެ ކަމުގެ ބިރަށް އަދި އެކުވެރިންނަށް ޕްރޮޖެކްޓްތައް ނުލިބިދާނެ ކަމުގެ ބިރަށް "އަމިއްލައަށް ލޯ މަރައި ނިދައި" ސިޔާސީ އެހެން ހުރިހާ ބާރުވެރިކަމެއް ދޫކޮށްލުމުން ވާނެ ހައެތި ފެންނާނެ ކަން ގައިމެވެ.


Dr.Shaheem Ah Saeed Aai Shainee Maruhabaa Vidhaalhu Vehje - Vaguthu\nޑރ.ޝަހީމަށް ސަޢީދު އާއި ޝައިނީ މަރުޙަބާ ވިދާޅުވެއްޖެ\n10 މަސް ކުރިން ( ޖުލައި 8, 2018 )\nކުރިއަށް އޮތް ރިޔާސީ އިންތިޙާބުގައި ޕީޕީއެމްގެ ފަރާތުން ވާދަކުރައްވާ ރައީސް ޔާމީންގެ ރަނިންގ މޭޓަކަށް ކަނޑައަޅުއްވާފައިވާ ޑރ.މުޙައްމަދު ޝަހީމް އަލީ ސަޢީދަށް ފިޝަރީޒް މިނިސްޓަރު މުހައްމަދު ޝައިނީ އާއި މިނިސްޓްރީ އޮފް އެކޮނޮމިކް އެންޑް ޑިވެލޮޕްމެންޓް މުހައްމަދު ސައީދު މަރުހަބާ ވިދާޅުވެއްޖެ އެވެ.\nމިއަހަރު އޮންނަ ރިޔާސީ އިންތިޚާބުގައި ރައީސް ޔާމީންގެ ރަނިންމޭޓްއެއްގެ ގޮތުގައި މިރޭ އެޕާޓީއިންވަނީ ޝަހީމް ކަނޑައަޅުވާފައެވެ. މިގޮތަށް ކަނޑައަޅުއްވާފައިވަނީ މިރޭ ޕީޕީއެމްގެ ކައުންސިލް ބައްދަލުވުމުގައި އެޕާޓީގެ މުޝްތަޝާރު އަދި ރިޔާސީ އިންތިޚާބުގައި އެޕާޓީއިން ވާދަ ކުރައްވާ މިހާރުގެ ރައީސް އަބްދުﷲ ޔާމީން އަބްދުލް ޤައްޔޫމެވެ.\nމިނިސްޓަރ ސަޢީދު ކުރެއްވި ޓްވީޓެއްގައި ވިދާޅުވީ 2018 ވަނަ އަހަރު ރައީސް ޔާމީޏް ރިޔާސީ އިންތިޚާބު އެއްބުރުން ކާމިޔާބު ކުރެއްވުމަށް ޑރ.ޝަހީމަކީ މުހިންމު ދައުރެއް އަދާކުރެވޭނެ ޚިދުމަތްތެރި އިލްމީ ޤާބިލު ބޭފުޅެއް ކަމަށާއި 2018 އާއި ގުޅިފައިވަނީ ޤައުމުގެ އުންމީދު އަދި ތަރައްޤީގެ މުޅިން އާ ޒަމާނެއް ކަމަށެވެ.\n2018 Raees Yameen Ebburun kaamiyaabu kurevvumugai @Mohamedshaheem1 akee Muhimmu dhaureh adhaakurevveyne hikumaiytheri ilmee adhi gaabilu beyfulheh. 2018 aai gulhifaivanee gaumuge ummeedhu adhi tharaggeege mulhin aazamaaneh?? stand up for the nation??#RaeesYameen2018\n— Mohamed Saeed (@em_saeed) July 7, 2018\nމިނިސްޓަރ ޝައިނީވެސްވަނީ ޑރ.ޝަހީމަށް މަރުޙަބާ ވިދާޅުވެފައެވެ. މިގޮތުން ވިދާޅުވަނީ ރައީސް ޔާމީންގެ ރަނިންމޭޓްއެއްގެ ގޮތުގައި ޝަހީމް އިޚްތިޔާރު ކުރެއްވީތީ އެކަމަށް މަރްޙަބާ ކިޔާ ކަމަށާއި މުސްތްޤްބަލުަގައި ކާމިޔާބީއަށް އެދޭ ކަމަށެވެ.\nސައީދާއި ޝައިނީގެ އިތުރުން ވެސް ސަރުކާރުގެ ވެރިންނާއި ޕީޕީއެމްއަށް ނިސްބަތްވާ މަޖިލިސް މެންބަރުން ގެންދަވަނީ ޝަހީމަށް މަރުހަބާ ދަންނަވަމުންނެވެ.\nސިޔާސީ ފިކުރަށް ބަލައި އިލްމީ މަސައްކަތް ހުއްޓާލީތީ ހިތާމަކުރަން - ޑރ ޝަހީމް\nދީނީ މިނިވަން ކަމަށް ގޮވާލަމުންދާ ޝަހީދުގެ މަގާމްގެ މުއްދަތު އިތުރުކޮށްފި\nރާއްޖޭގައި ހައްދު ޖެހުން ހުއްޓާލުމަށް ގޮވާލައިފި


ތަރައްގީއަށް ރާއްޖޭގެ ގުދުރަތީ ވަސީލަތްތަކެއް ހަލާކު ކޮށެއް ނުލެވޭނެ: ރައީސް | Jazeera\tތަރައްގީއަށް ރާއްޖޭގެ ގުދުރަތީ ވަސީލަތްތަކެއް ހަލާކު ކޮށެއް ނުލެވޭނެ: ރައީސް - Jazeera\nތަރައްގީއަށް ރާއްޖޭގެ ގުދުރަތީ ވަސީލަތްތަކެއް ހަލާކު ކޮށެއް ނުލެވޭނެ: ރައީސް\nއީމާ މުހައްމަދު ވަހީދު June 17, 2019 77 views0\nރާއްޖެއަކީ ގުދުރަތީ ރީތިކަމެއް ލިބިފައިވާ ގައުމެއް ކަމަށާއި، ދިވެހިންނަކީ ތަރައްގީ ހާސިލުކުރަން ބޭނުންވާ ބަޔެއް ކަމަށާއި، ނަމަވެސް، ތަރައްގީއަށް ރާއްޖޭގެ ގުދުރަތީ ވަސީލަތްތައް ހަލާކު ނުކޮށްލެވޭނެ ކަމަށް ދިވެހި ރާއްޖޭގެ ރައީސުލްޖުމުހުރިއްޔާ އިބްރާހިމް މުހައްމަދު ޞާލިހް ވިދާޅުވެއްޖެއެވެ.\nރައީސް އިބްރާހިމް މުހައްމަދު ޞާލިހް އެމޭރެމުން ވާހަކަފުޅު ދެއްކެވީ، މިއަދު ކުރުނބާ މޯލްޑިވްސްގައި ފެށި، މޯލްޑިވްސް ޕާރޓްނަޝިޕް ފޯރަމުގެ އިފްތިތާހުކުރުމުގެ ރަސްމިއްޔާތު ޝަރަފުވެރިކުރައްވައި ދެއްކެވި ވާހަކަފުޅުގައެވެ.\nރައީސް ޞާލިހް ދެއްކެވި ވާހަކަފުޅުގައި އެމަނިކުފާނު ވިދާޅުވީ، އެބޭފުޅާގެ ސަރުކާރުން ގެންނާނީ ދެމެހެއްޓެނެވި ތަރައްގީއެއް ކަމަށާއި އަދި، ރާއްޖެ އަކީ ގުދުރަތީ ރީތިކަމާއި ނާޒުކު ތިމާވެއްޓަކަށް ވަރަށް ބޮޑަށް ބަރޯސާވާ ގައުމަށްވާއިރު މޫސުމަށް އަންނަ ބަދަލުތަކުގެ ސަބަބުން ރާއްޖެއަށް ގުދުރަތީ ކާރިސާތަކާ ކުރިމަތިވާ ކަމަށެވެ.\nރައީސް އިތުރަށް ވިދާޅުވީ، ސަރުކާރުގެ ލާމަރުކަޒީ އުސޫލުތައް އެކުލަވައިލައިފައި ވަނީ މާލެއާއި، އަތޮޅުތަކުގެ ރަށްރަށާއި، ދެމެދު ހުރި ތަފާތުތައް ނައްތައިލައި އަތޮޅުތެރޭގައި ދިރިއުޅޭ ރައްޔިތުންނަށް ދޭން ޖެހޭ ހައްގުތައް ހޯދައިދިނުމަށް އިސްކަން ދީގެން އެކަމަށް ވިސްނުން ބަހައްޓައިގެން ކަމަށެވެ.\nރައީސް ވިދާޅުވީ، ބޭސްފަރުވާ އަދި ތައުލީމް ފަދަ އަސާސީ ބޭނުންތަކަށް، އަތޮޅުތެރޭގައި އުޅޭ ރައްޔިތުން މާލެ އަންނަ ޖެހުމަށް ނިމުމެއް ގެންނަ ޖެހިފައިވާ ކަމަށެވެ. އަތޮޅު ތަކާއި ރަށްތައް ތަރައްގީ ކުރާނެ އެންމެ ރަނގަޅު ގޮތް ނިންމަން ވެސް އެނގޭނީ އެ އަތޮޅެއް ނުވަތަ ރަށެއްގެ ރައްޔިތުންނަށް ކަމަށް ގަބޫލުފުޅުކުރައްވާ ކަމަށްވެސް ރައީސް ޞާލިހް ވިދާޅުވިއެވެ.\nމިއަދު ކުރުނބާ މޯލްޑިވްސްގައި ފެށި ފޯރަމް އަކީ ރާއްޖޭގެ ތަރައްގީއަށް ބޭނުންވާ ކަންތައް ޑިވެލޮޕްމެންޓް ޕާޓްނަރުންނާ ހިއްސާކުރުމަށް ބާއްވާ ފޯރަމެކެވެ. މި ފޯރަމުގައި ވަނީ ބޭރު ގައުމުތަކުގެ ވިޔަފާރިވެރިން ވެސް ބައިވެރިވެފައެވެ.


Vote dheyn thibi meehunnah araamu nidhi libiyadhevvaa: Dr. Iyaz – adduLIVE\nވޯޓު ދޭން ތިބި މީހުންނަށް އަރާމު ނިދި ލިބިޔަދެއްވާ: ޑރ. އިޔާޒް\nJan 08, 2019, 09:02 ޝަބްނަމް ރަޝީދު\nކައިރި ގެތަކުގެ މީހުންނަށް އުނދަގޫވާ ވަރަށް އަޑުގަދަކޮށް ނުހެދިޔަސް ކެމްޕޭން ކުރެވިދާނެ ކަމަށާއި ވޯޓު ދޭން ތިބި މީހުންނަށް އަރާމު ނިދި ލިބިޔަދިނުމަށް ދީނީ އިލްމުވެރިޔާ ޑރ. މުހައްމަދު އިޔާޒް އިލްތިމާސް ކުރައްވައިފިއެވެ.\nKairi ge thakuge meehunnah udhagoo vaa varah adugadha koh nuhedhiyas campaign kurevidhaane. Vote dheyn thibi meehunnah araamu nidhi libiya dhevvaa.\n— Dr Mohamed Iyaz (@dr_iyaz) January 7, 2019\nރައްޔިތުންގެ މަޖިލީހުގެ ޕްރައިމަރީތަކަށް ވާދަކުރާ ފަރާތްތަކުން ކެމްޕޭން ކުރައްވަން ފައްޓަވާފައިވާއިރު، ރޭގަނޑު ވަރަށް ދަންވަންދެން ވެސް ބައެއް ކެމްޕޭން ޖަގަހަތަކުން އަޑުގަދަކޮށް ލަވަޖެހުން ވަނީ އާންމުވެފައެވެ.\nއެއް ކެންޑިޑޭޓަކަށް ވުރެ އަނެއް ކެންޑިޑޭޓެއްގެ ލަވައިގެ ރާގު ރީތިވެފައި ޅެންވެރިކަން މޮޅު ކުރެވޭތޯ ދަނީ މަސައްކަތް ކުރަމުންނެވެ. މި ވާދަވެރި ރޭހުގައި ކުރެވޭ އަމަލުތަކުގެ ސަބަބުން ޖެހިގެން ހުރި ގޭތަކުގެ މީހުންނަށް ހަމަޖެހިގެން ނިދާލެވޭތޯ ވިސްނާލާ ފަރާތްތައް ވަނީ ވަރަށް މަދުވެފައެވެ.\nހަމަ ނިދި ނުލިބުމުގެ ސަބަބުން އަންނަ ރުޅީގައި ދޭން ހިތުގައި އޮންނަ ވޯޓު ވެސް ތިމާއަށް ނުލިބިދާނެ ކަމަށް ވިސްނާ މިކަމަށް ސަމާލުކަން ދިނުން އެއީ ވަރަށް މުހިއްމު ކަމެކެވެ.


"Keeping Up with the Kardashians" huttalanee | ThePress\nLast Updated 13:50, 20 September\n"ކީޕިންގް އަޕް ވިތް ދަ ކާޑޭޝަންސް" ހުއްޓާލަނީ\n2007 ވަނަ އަހަރުން ފެށިގެން އޮންއެއާ ކުރަމުންދާ ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ގެ ޕޯސްޓަރެއް/ފޮޓޯ: ޕިންޓްރެސްޓް\nކާޑޭޝަން-ޖެނާ އާއިލާގެ މެމްބަރުންގެ އާންމު ދިރިއުޅުގެ މަންޒަރުތައް ހިމަނައިގެން ބައިނަލްއަގުވާމީ ފެންވަރުގައި ގެނެސްދެމުން އަންނަ މަޝްހޫރު ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ހުއްޓާލަން ހަމަޖެހިފައި ވާކަމަށް، ވިޔަފާރިވެރިއާ އަދި ރިއާލިޓީ ސުޕާސްޓާ ކިމް ކާޑޭޝަން ހާމަކޮށްފިއެވެ.\nޓްވިޓާގައި އާންމުކުރި ޕޯސްޓެއްގައި ކިމް-ކޭ ބުނީ، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އަށް ނިމުމެއް ގެނައުމުގެ ދަތި އުނދަގޫ ނިންމުން، އޭނާގެ އާއިލާއިން ނިންމާފައި ވާ ކަމަށެވެ.\n2007 ވަނަ އަހަރުން ފެށިގެން އޮންއެއާ ކުރަމުންދާ ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އާއެކު، ކިމްއާއި އޭނާގެ އާއިލާ މެމްބަރުންނަކީ މިހާރު ބައިނަލްއަގުވާމީ ފެންވަރުގެ ބޮޑެތި ސްޓާރުންނެވެ.\nރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"ގެ އެންމެ ފަހު ސީޒަން ކަމަށްވާ، 21 ވަނަ ސީޒަން އޮންއެއާ ކުރަން ހަމަޖެހިފައިވަނީ 2021 ވަނަ އަހަރުއެވެ.\nޝޯގެ ހުރިހާ ސީޒަނެއްގައި ފެނިގެންދާ ބައިވެރިންނާއި ޝާމިލުވާ ވިޔަފާރިތަކުގެ އިތުރުން، ޝޯ ބެލި ކޮންމެ މީހަކަށްވެސް ޝުކުރު އަދާ ކުރަމުން ކިމް ވަނީ، ފާއިތުވީ 14 އަހަރު އޭނާއަށް އެއްބާރުލުން ދެމުންދިޔަ އެންމެންގެ ނަން ފާހަގަކުރާކަމަށް ބުނެފައެވެ.\nމިއަދު އެއާއިލާ އެ އޮތް ހިސާބަށް އާދެވުނީ މި ޝޯގެ ސަބަބުން، ކަމަށާ، އެ އާއިލާގެ ދިރިއުޅުން މުޅި އުމުރަށް ބަދަލުކޮށްލަދިން މީހުންނަށް އޭނާ އަބަދުވެސް "ދަރަނިވެރިވެފައި" ވާނެ ކަމަށްވެސް ކިމް-ކޭގެ ޕޯސްޓްގައި ވަނީ ބަޔާންކޮށްފައެވެ.\n2007 ވަނަ އަހަރު، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް" ދައްކަން ފެށިއިރު، ކިމް-ކޭގެ އާއިލާގެ ގިނަ މެމްބަރުންނަކީ އެއްވެސް ވަރަކަށް ބަޔަކު ދަންނަ މޫނުތަކެއް ނޫނެވެ. ނަމަވެސް، ކިމް އޭރު ވަނީ އޭނާގެ އެކުވެރި ޕެރިސް ހިލްޓަންގެ ރިއާލިޓީ ޝޯއެއްގައި ކޮންމެވެސް ވަރެއްގެ ރޯލެއް އަދާކޮށްފައެވެ. މީގެ އިތުރުން، ވަކީލެއްގެ ގޮތުގައި މަސައްކަތް ކުރި ކިމްގެ ބައްޕަ، ރޮބާޓް ކާޑޭޝަން ވަނީ، މަރެއްގެ މައްސަލާގައި އޯޖޭ ސިމްސަންސްގެ ވަކީލެއްގެ ގޮތުގައި މަސައްކަތްކޮށް، މީޑިއާގެ ސަމާލުކަން ހޯދާފައެވެ. ރޮބާޓް ކާޑޭޝަން މަރުވީ 2003 ވަނަ އަހަރުއެވެ.\nގިނަ ބައެއްގެ މަލާމާތާ ފުރައްސާ އަމާޒުވަމުން ދިޔަ ނަމަވެސް، ރިއާލިޓީ ޝޯ، "ކީޕިންގް އަޕް ވިތް ދަ ކާޑޭޝަންސް"އަށް ގިނަ އެވޯޑްތަކެއްވެސް ވަނީ ލިބިފައެވެ. އަދި މިއީ "އީ!" ޗެނަލުން ދައްކާ، އެންމެ ކާމިޔާބު ޝޯތަކުގެ ތެރޭގައިވެސް ހިމެނޭ ޕްރޮގްރާމެއްކަން ފާހަގަކުރަންޖެހެއެވެ.\nއަމީނަށް ކުރި ހުކުމް ސުޕްރީމް ކޯޓުގައި އިސްތިއުނާފު ކޮށްފި


Billiard Facility Akee Covid Ge Therey Kurevunu Ehme Rangalhu Masakkaiy - Mahloof - Vaguthu\nބިލިއާޑް ފެސިލިޓީއަކީ ކޮވިޑުގެ ތެރޭ ކުރެވުނު އެންމެ ރަނގަޅު މަސައްކަތް - މަހްލޫފް\nކޮވިޑް-19 ގެ ހާލަތާއި ގުޅިގެން ރާއްޖޭގެ ކުޅިވަރު ތަރައްގީކުރުމަށް ކުރިމަތިވި ގޮންޖެހުންތަކުގެ ތެރެއިން އެންމެ ރަނގަޅަށް ކުރެވުނު އެއް މަސައްކަތަކީ ދުނިޔޭގެ ފެންވަރަށް ތަރައްގީކޮށް ހުޅުވި ނެޝަނަލް ބިިލިއާޑް ސެންޓަރުގެ މަސައްކަތް ކަމަށް ކުޅިވަރާބެހޭ ވަޒީރު އަހުމަދު މަހްލޫފް ވިދާޅުވެއްޖެ އެވެ.\nނެޝަނަލް ބިލިއާޑް ސެންޓަރުގެ މަސައްކަތް ކޮށްފައިވަނީ ކޮވިޑާއި ގުޅިގެން ކުޅިވަރުގެ ވަސީލަތްތައް ކުރިއެރުވުމަށް ސަރުކާރަށް ކުރިމަތިވި ގޮންޖެހުންތަކުގެ ތެރެއިން ކުޅިވަރާބެހޭ ވުޒާރާއާއި ސަރުކާރުގެ އެކި ވުޒާރާތަކާއި ބިލިއާޑް އާއިލާ ގުޅިގެންނެވެ.\nމި ސެންޓަރ ހުޅުވުމަށް ބޭއްވި ހާއްސަ ރަސްމިއްޔާތު ޝަރަފްވެރިކޮށްދެއްވީ އިކޮނޮމިކް މިނިސްޓަރ ފައްޔާޒް އިސްމާއިލެވެ. މީގެއިތުރުން މި ރަސްމިއްޔާތުގައި ކުޅިވަރާބެހޭ ވަޒީރު އަހުމަދު މަހުލޫފާއި އިންޑިއާ އިން ރާއްޖެއަށް ކަނޑައަޅުއްވާފައިވާ ސަފީރު ސަންޖޭ ސުދީރު އާއި އިނގިރޭސިވިލާތުން ދިވެހިރާއްޖެއަށް ކަނޑައަޅާފައި ހުންނަވާ ސަފީރު ކެރަން ރޮސްލޭ ބައިވެރިވެވަޑައިގެންނެވި އެވެ.\nމީގެއިތުރުން ދުނިޔޭގެ ޓްރިކް ޝޮޓް ވޯލްޑް ޗެމްޕިއަން އަދި ދުނިޔޭގެ ރެކޯޑު ފޮތުން ހަތް ފަހަރު ރެކޯޑު ހެދި މަޝްހޫރު ޓްރިކް ސްޓާ ފްލޯރިއަން ކޮލާ (ވެނޮމް) ގެ ބައެއް ހުނަރުތައް ވަނީ ދައްކާލާފައެވެ.\nމި ރަސްމިއްޔާތުގައި ވަޒީރު މަހްލޫފް ވަނީ މި ސަރުކާރުން ކުޅިވަރު ކުރިއެރުވުމަށް ކުރަމުންދާ މަސައްކަތްތައް ފާހަގަކޮށް ރައީސުލްޖުމްހޫރިއްޔާއަށް ޝުކުރުއަދާކުރައްވާފަ އެވެ. އަދި މި ސެންޓަރަކީ ހަމައެކަނި ފުޓުބޯޅައަށް ބޮޑެތި ހޭދަތަކެއް ކުރުމުގެ ބަދަލުގައި މުޅި ކުޅިވަރު އާއިލާއަށް ހަމަހަމަކަމާއި އެކު ކަންކަން ކޮށްދޭކަމުގެ މިސާލެއް ކަމަށްވެސް މަހްލޫފް ވިދާޅުވިއެވެ. އަދި ކޮވިޑުގެ ދަތި ހާލަތާއެކު މި ސެންޓަރގެ މަސައްކަތް ކާމިޔާބުކަމާއެކު ނިމި ބިލިއާޑް އިން ގައުމަށް ރީތި ނަންތަކެއް މުސްތަގްބަލުގައި ހޯދައިދޭނެކަމުގެ އުއްމީދު ކުރައްވާ ކަމަށްވެސް ވަޒީރު ވިދާޅުވިއެވެ.\nކޮވިޑުގެ ތެރޭގައި ކުރެވުނު، ނިންމުނު އެންމެ ރަނގަޅު އެއް ކަމަކަށް ވާނެ މި ކަން (ބިލިއާޑް ފެސިލިޓީ ގެ މަސައްކަތް)، ކޮވިޑާހެދި ޕްރޮގްރާމްތައް ހުއްޓި، ކަނޑައެޅި ބަޖެޓުން ހަރަދު ނުކުރެވި ދިޔަ، ދެން ވިސްނީ ކުޅިވަރު ތަރައްގީ ކުރެވޭނެ އިތުރު ކަންކަން ހޯޯދަން، އެގޮތުން ލިބެން ހުރި ފައިސާއިން މިއަދު މި ފެސިިލިޓީ މިހިސާބަށް ގެނެވިފަ މިހުރީ" މަހްލޫފް ވިދާޅުވިއެވެ.\nމި ބިލިއާޑް ފެސިލިޓީގައި 12 މޭޒު ހުރެއެވެ. ކުރިން މިތަނުގައި ހުންނަނީ4މޭޒެވެ. މި ބޮޑު ބަދަލާއެކު ބައިނަލްއަޤްވާމީ ބޮޑެތި މުބާރާތްތަކެއް މިތަނުގައި ކުޅެވިގެންދާނެ ކަމަށް އެސޯސިއޭޝަނުން ބުނެއެވެ.\nމި ރަސްމިއްޔާތުގައި އެސޯސިއޭޝަނުގެ ބުކިން އެޕްލިކޭޝަން އަދި ރަސްމީ ވެބްސައިޓް ވަނީ ލޯންޗުކޮށްފައެވެ.\nއޭޕްރީލް 30, 2021 11:09\nތިތަން ހެދުމުގައި އޮތީ ހުސްކޮރަޕްޝަން. ބޮޑުނުކަޑާ\nއޭޕްރީލް 30, 2021 13:17\nކޮވިޑު ތެރޭ ކުރެވުނު އެންމެ މޮޅުކަމަކީ ވެންޓިލޭޓަރުތައް ކާލުމާއި ރައްޔިތުންނަށް ބަލާވެރިކަން ޖެއްސުން\nކޮވިޑު ތެރޭ ކުރެވުނު އެންމެ މޮޅުކަމަކީ ވެންޓިލޭޓަރުތައް ކާލުމާއި ރައްޔިތުންނަށް ބަލާވެރިކަން ޖެއްސުން..\nއޭޕްރީލް 30, 2021 13:18\nމި ސަރުކާރު އޮތީ ޖިންސީ ގޯނާއާއި ރޭޕަށް ފައްސިވެފަ\nއޭޕްރީލް 30, 2021 13:19\nއޭޕްރީލް 30, 2021 15:33\nތީހަމަ މިސަތުކާރުން އެޅިއިމާރާތެއްތޯ ކާޅުހާލިހެދީމަ ކޮވެލިބިސްއަޅާއުސޫލުން މިހާރުހުރިހާކަމެއްތިޔަކުރަނީ\nއޭޕްރީލް 30, 2021 16:28\nދަރިފުޅު ގޮވާގެން ސެލްފީއެއްނަގާތި. އަދި ޓިކްޓޮކް އެއް ވެސް\nއޭޕްރީލް 30, 2021 19:36\nތިޔައޮތީ ހުކުރު ހައްޖެއް ވެވިފަ ދެން އަތްޖަ ހާ\nއޭޕްރީލް 30, 2021 20:54\nދެންއިންނާނީ މަޖާކުރަމުން ލަވަޖަހަމުން ހަދާ ލާދީނީމަރުކަޒު ހެދުން


Fuluhunge Baeh Is Magaamu Thakah Badhalu Genesfi | Hathaavees\nފުލުހުންގެ ބައެއް އިސް މަގާމުތަކަށް ބަދަލުތަކެއް ގެނެސްފި\nމޯލްޑިވްސް ޕޮލިސް ސަރވިސްގެ ބައެއް ޑިޕާޓްމަންޓްތަކުގެ އިސްމަޤާމުތަކަށް ބަދަލު ގެންނަވައިފިއެވެ.\nއެގޮތުން ގެނެސްފައިވާ ބަދަލުތަކަކީ ރިސޯސް މެނޭޖްމަންޓުގެ ހެޑްގެ މަގާމަށް އެސިސްޓަންޓް ކޮމިޝަނަރު އޮފް ޕޮލިސް ޑރ. އަބްދުﷲ ފައިރޫޝް އައްޔަންކުރެއްވުމާއި ޑިވިޝަނަލް ޕޮލިސިން ކޮމާންޑުގެ ހެޑްގެ މަގާމަށް އެސިސްޓެންޓް ކޮމިޝަނަރު އޮފް ޕޮލިސް އަލީ ރަޝީދު އައްޔަންކުރެއްވުމުގެ އިތުރުން ޑިވިޝަނަލް ޕޮލިސިން ކޮމާންޑުގެ ނޮދަން ޑިވިޝަންގެ ހެޑްގެ މަގާމަށް ޗީފް ސްޕްރިންޓެންޑެންޓް އޮފް ޕޮލިސް އާސިމް އަބްދުﷲ އައްޔަންކުރެއްވުމެވެ.\nރިސޯސް މެނޭޖްމަންޓުގެ ހެޑްގެ މަގާމަަށް އައްޔަންކުރެއްވި އެސިސްޓަންޓް ކޮމިޝަނަރު އޮފް ޕޮލިސް ޑރ. އަބްދުﷲ ފައިރޫޟް ކުރިން ހުންނެވީ ކޮވިޑް19 އޮޕަރޭޝަނާ ގުޅިގެން ވަގުތީ ގޮތުން މާލެ ސަރަހައްދު ހިމެނޭ ސެންޓްރަލް ޕޮލިސިން ކޮމާންޑުގެ ހެޑްގެ ގޮތުގައެވެ. އަދި ޑިވިޝަނަލް ޕޮލިސިން ކޮމާންޑުގެ ހެޑްގެ މަގާމަށް އައްޔަންކުރެއްވި އެސިސްޓަންޓް ކޮމިޝަނަރު އޮފް ޕޮލިސް އަލީ ރަޝީދު ކުރިން ހުންނެވީ ރިސޯސް މެނޭޖްމަންޓްގެ ހެޑް މަގާމުގެ އިތުރުން ކޮވިޑް19 އާއި ގުޅިގެން ޑިވިޝަނަލް ޕޮލިސް ކޮމާންޑުގެ ހެޑްގެ ގޮތުގައި ހުންނެވި އެސިސްޓަންޓް ކޮމިޝަނަރު އޮފް ޕޮލިސް ޑރ. އަބްދުﷲ ފައިރޫޟް ސެންޓްރަލް ޕޮލިސިން ކޮމާންޑާއި ހަވާލުވެލެއްވުމުން، އެކޮމާންޑުގެ ހިންގުމާ ވަގުތީ ގޮތުން ހަވާލުވެ ކަމަށް ފުލުހުން ބުނެއެވެ.\nޑިވިޝަނަލް ޕޮލިސިން ކޮމާންޑުގެ ނޮދަން ޑިވިޝަންސްގެ ހެޑްގެ މަގާމަށް އައްޔަންކުރެއްވި ޗީފް ސްޕްރިންޓެންޑެންޓް އޮފް ޕޮލިސް އާސިމް އަބްދުﷲ ކުރިން ހުންނެވީ ޑިވިޝަނަލް އޮޕަރޭޝަންސް ކޮމާންޑުގެ ދަށުން ހިންގަމުންއައި ޑިވިޝަނަލް އޮޕަރޭޝަން ކޮމާންޑްގެ ސަޕޯޓް ސާވިސްގެ ހެޑްގެ މަގާމުގައެވެ.\nމީގެއިތުރުން، ކޮވިޑް 19 އާގުޅިގެން އެންއޯއީސީގައި ފުލުހުން އަދާކުރަމުންދިޔަ ދައުރު ނިމުމާ ގުޅިގެން އެސިސްޓަންޓް ކޮމިޝަނަރު އޮފް ޕޮލިސް އިސްމާއިލް ނަވީން ވަނީ ކުރިންވެސް ހުންނެވި ސެންޓްރަލް ޕޮލިސިން ކޮމާންޑްގެ ހެޑްގެ މަގާމަށް އައްޔަންކުރައްވާފައެވެ. އަދި ސެންޓްރަލް ޕޮލިސިން ކޮމާންޑްގެ ދަށުން ހިންގަމުންދާ މާލޭ ސިޓީ ޕޮލިސްގެ ހެޑްގެ މަގާމަށް ޗީފް ސްޕްރިންޓެންޑެންޓް އޮފް ޕޮލިސް އަބްދުﷲ ޝަރީފް ވަނީ އައްޔަން ކުރައްވާފައެވެ. ޗީފް ސްޕްރިންޓެންޑެންޓް އޮފް ޕޮލިސް ޢަބްދުﷲ ޝަރީފް ކުރިން ހުންނެވީ ނޮދަން ޑިވިޝަންސްގެ ހެޑްގެ މަގާމުގައެވެ.\nރިސޯސް މެނޭޖްމަންޓަކީ މޯލްޑިވްސް ޕޮލިސް ސާވިސްގެ ފައިނޭންސް، ހިއުމަން ރިސޯސް އަދި އިންޖިނިއަރިން އެންޑް މެކޭނިކަލް ސާވިސް ޑިޕާޓްމަންޓް ހިމެނޭ ޑައިރެކްޓަރޭޓެވެ. އަދި ޑިވިޝަނަލް ޕޮލިސިން ކޮމާންޑަކީ މާލެ ފިޔަވައި، އަތޮޅުތަކުގައި ދެވޭ ފުލުހުންގެ ހިދުމަތާއި ގުޅޭ ކަންކަން ބަލަހައްޓާ ކޮމާންޑެވެ. ސެންޓްރަލް ޕޮލިސިން ކޮމާންޑަކީ މާލެ، ހުޅުމާލެ، ވިލިމާލެ ހިމެނޭގޮތަށް މާލެ ސަރަހައްދުގެ ޕޮލިސްއާއި ގުޅޭ ކަންކަން ބެލެހެއްޓުމާއި، އޮޕަރޭޝަނަލް ސަޕޯޓުގެ ޑިޕާޓްމަންޓުތައް ހިމެނޭ ކޮމާންޑެވެ.\nމި ބަދަލުތައް ގެނެސްފައި މިވަނީ މޯލްޑިވްސް ޕޮލިސް ސާވިސްގެ ސްޓްރެޓިޖިކް ޕްލޭން 2019 އިން 2023 ގެ ދަށުން ސްޓްރެޓީޖިކް ލަނޑުދަނޑިތައް ހާސިލްކުރުމަށް ކުރެވެމުންދާ މަސައްކަތުގެ ތެރެއިން ކަމަށް ފުލުހުން ބުންޏެވެ.\nPrevious މީޑިއާތައް ޖޫރިމަނާ ކުރުމަށް ގަވާއިދެއް ހަދަން މަޖިލީހުން އެމްއެމްސީ އަށް އަންގައިފި\nNext ޖޭޕީގެ ރައީސްކަމުން ވެސް އިސްތިއުފާ ދިނުމަށް އަލީ ވަހީދަށް އަންގައިފި


ލަންކާގައި މޫނުބުރުގާ އެޅުން މަނާކޮށް، 1،000 އިސްލާމީ ސްކޫލް ބަންދުކޮށްފި\nއ-ވޮއިސް 13 މާރޗް 2021\nއަވައްޓެރި ސްރީލަންކާގައި މޫނުބުރުގާ އެޅުން މަނާކޮށް އިސްލާމީ ސްކޫލުތައް ބަންދުކުރުމަށް ނިންމައިފިކަމަށް ލަންކާގެ ޕަބްލިކް ސެކިއުރިޓީ މިނިސްޓަރު ސަރަތު ވީރަސޭކެރަ ހާމަކޮށްފިއެވެ.\nނޫސްވެރިންގެ ބައްދަލުވުމެއްގައި ވާހަކަ ދައްކަވަމުން މިނިސްޓަރު ވިދާޅުވެފައިވަނީ, ލަންކާގައި މޫނުބުރުގާ އެޅުމާއި އިސްލާމީ ތައުލީމުދޭ ސްކޫލުތައް ބަންދުކުރުމާބެހޭ ލިޔުމެއްގައި ހުކުރު ދުވަހު ސޮއިކޮށްފައިވާ ކަމަށެވެ. އަދި އެލިޔުމަށް ވަޒީރުންގެ މަޖިލީހުގެ ރުހުން ހޯދުމަށް ހުށަހަޅާނެ ކަމަށާއި އެކަމަކު އެފަދަ ނިންމުމެއް ނިންމާނީ ގައުމީ ސަލާމަތަށް ނުރައްކަލެއް އޮތުމުން ކަމަށް ވިދާޅުވެފައިވެއެވެ.\nމިނިސްޓަރު ބުނެފައިވަނީ މިއީ ލަންކާގެ ޤައުމީ ސަލާމަތަށްޓަކައި އެޅި ފިޔަވަޅެއް ކަމަށާއި ވަރަށް ކުރިންވެސް އަޅަން ޖެހޭ ފިޔަވަޅެއް ކަމުގައި ދެކޭ ކަމަށެވެ. މީގެކުރިން ލަންކާގައި މުސްލިމް އަންހެނުންނާއި ކުދިން މޫނުބުރުގާ ނާޅާ ކަމަށާއި, އަދި މިފަހުން މޫނު ބުރުގާ އަޅާމީހުންގެ އަދަދު އިތުރުވުމަކީ ދީނީ ހަރުކަށި ފިކުރު އިތުރުވާކަން ހާމަވާކަމެއް ކަމަށްވެސް ވިދާޅުވިއެވެ.\nލަންކާގައި ހިންގާ ހާހަކަށް ވުރެއް ގިނަ އިސްލާމީ ސްކޫލުތައް ބަންދުކުރުމަށްވެސް ނިންމާފައިވާއިރު އެކަމާގުޅޭގޮތުން ވީރަސެކަރަ ވިދާޅުވެފައިވަނީ އެ ސްކޫލްތަކަކީ ނެޝަނަލް އެޑިއުކޭޝަން ޕޮލިސީއާ ހިލާފަށް ހިންގާ ތަންތަންކަމަށެވެ.\nލަންކާގައި 2019 ވަނަ އަހަރު ދިން ބޮމުގެ ހަމަލާތަކަށްފަހު ވަގުތީގޮތުން މޫނުބުރުގާ އެޅުން މަނާކުރިއެވެ. އެފަހަރުގެ ބޮމުގެ ހަމަލާތަކުގައި 250 އަށްވުރެއް ގިނަ މީހުން މަރުވެފައިވެއެވެ.\nލަންކާ އަކީ ގިނަ އަދަދެއްގެ ދިވެހީން ވެސް ދިރިއުޅެމުންދާ އަދި ޒިޔާރަތް ކުރަމުންދާ ގައުމެކެވެ. އެހެންކަމުން ލަންކާގެ މި ނިންމުމުގެ ސަބަބުން ދިވެހީންނަށް ވެސް އަސަރު ކުރާނެ ކަމަށް ބެލެވެއެވެ.\nއަރުޝީފަށް ނެގީ 13/03/2021 21:57\nއެންމެފަހުން އަޕްޑޭޓްކުރީ 13/03/2021 21:57\nއަބްދުއްލަތީފް9ސިކުންތު ކުރިން\nއަބްދުއްލަތީފް 14 ސިކުންތު ކުރިން\nއ-ވޮއިސް 18 މިނެޓު ކުރިން


Ratmalana airportun raajje ah dhathuruthah fashanee\nރަޓްމަލާނާ އެއާޕޯޓުން ރާއްޖެއަށް ދަތުރުތައް ފަށަނީ\nލަންކާގެ ރަޓްމަލާނާ އެއާޕޯޓު\nލަންކާގައި އެންމެ ގިނަ ދިވެހިން ދިރިއުޅޭ ސަރަހައްދާ އެންމެ ކައިރީގައިވާ ރަޓްމަލާނާ އެއާޕޯޓުން ރާއްޖެއަށް ދަތުރުތައް ފެށުމަށް ތައްޔާރުވެއްޖެ އެވެ.\nރަޓްމަލާނާ އެއާޕޯޓުން ދަތުރުތައް ފަށަން ތައްޔާރުވަމުން މިދަނީ އެ އެއާޕޯޓަށް ދަތުރުކުރުން ހުއްޓާލާފައިވާތާ ގާތްގަނޑަކަށް 50 އަހަރު ފަހުންނެވެ.\nރަޓްމަލާނާ އެއާޕޯޓުން ރާއްޖެއަށް ކުރާ ފުރަތަމަ ދަތުރު ޝެޑިއުލްކޮށްފައިވަނީ އަންނަ މަހު އެވެ. ރާއްޖެ އިން ވެސް ރަޓްމަލާނާ އެއާޕޯޓަށް ދަތުރުތައް ފެށުމަށް ނިންމާފައިވާ ކަމަށް ލަންކާގެ ނޫސްތަކުގައި ރިޕޯޓްކޮށްފައިވެ އެވެ.\nހަމައެކަނި ދެކުނު އޭޝިއާގެ ގައުމުތަކަށް ރަޓްމަލާނާ އެއާޕޯޓް ހުޅުވާލާއިރު ފުރަތަމަ އެއް އަހަރަށް އެއާޕޯޓް ސާވިސް ޓެކްހާއި ފްލައިޓް ޕާކު ކުރުމަށް ނަގާ ފީ ފަދަ ބައެއް ކަހަލަ ފީތައް ނުނެގުމަށް ލަންކާ ސަރުކާރުން ވަނީ ނިންމާފަ އެވެ.\nރަޓްމަލާނާ އެއާޕޯޓަކީ ރާއްޖެއާ ވެސް އެންމެ ގާތުގައިވާ ލަންކާގެ އެއާޕޯޓެވެ. އެހެންކަމުން ލަންކާ އިން ރާއްޖެއަށް ކުރާ މިދަތުރުގެ ވަގުތު އަވަސް ވާނެ ކަމަށް ބެލެވެ އެވެ. އެކަމަކު ދަތުރުތަކުގެ އަގަށް އަންނާނެ ބަދަލެއް އަދި އެނގިފައެއް ނުވެ އެވެ.\nރާއްޖެއާއި ލަންކާއާއި ދެމެދު މިހާރު ދަތުރުތައް ކުރަނީ ބަންޑާރަނައިކެ އިންޓަނޭޝަނަލް އެއާޕޯޓަށެވެ. އެއީ ލަންކާގައި އެންމެ ގިނަ ދިވެހން ދިރިއުޅޭ ސަރަހައްދާ ދުރު ހިސާބެކެވެ.\nލަންކާގައި ދިވެހި ކުންފުންޏަކުން ޔޮޓު ބަންނަ ފެސިލިޓީއެއް އަޅަނީ


އިންތިހާބުގައި ޕާޓީ ފިކުރަށްވުރެ، ދީނާއި ޤައުމަށް އިސްކަން ދޭން ޖެހޭ: އަދުރޭ – Dhen.mv\nއިންތިހާބުގައި ޕާޓީ ފިކުރަށްވުރެ، ދީނާއި ޤައުމަށް އިސްކަން ދޭން ޖެހޭ: އަދުރޭ\nދެން އެމްވީ February 28, 2020 - 10:51 pm\nކުރިއަށް އޮތް ލޯކަލް ކައުންސިލް އިންތިހާބުގައި ޕާޓީ ފިކުރަށްވުރެ، ދީނާއި ގައުމު ހިމާޔަތްކުރުމަށް އިސްކަން ދޭން ޖެހޭ ކަމަށް އިދިކޮޅު ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވެއްޖެއެވެ.\nއަދުރޭ މިހެން ވިދާޅުވީ "މިއީ މަގޭ ރާއްޖެ" ގެ ޝިއާރުގެ ދަށުން ޕީޕީއެމްގެ ކެމްޕޭން ފެށުމަށް ކާނިވާ ސަރަހައްދުގައި ކުރިއަށްދާ ޖަލްސާގައި ވާހަކަ ދައްކަވަމުނެވެ.\nއަދުރޭ ވިދާޅުވީ ކޮންމެ ސަރުކާރެއް އޮތަސް އެ ސަރުކާރާއެކު މަސައްކަތް ކޮށް، ރައްޔިތުންނަށް ލާބަ ހޯދާދިނުމަށް މަސައްކަތް ކުރަން ޖެހޭ ކަމަށެވެ.\nއަދި އެއީ ޕީޕީއެމްގެ ފިކުރު ކަމަށާއި، އެއީ ރައީސް ޔާމީންގެ ފިކުރު ކަމަށް ވެސް ކާނިވަލް ސަރަހައްދަށް އެއްވެ ތިބި ގިނަ އަދަދެއްގެ ސަޕޯޓަރުންނާ މުޚާބަތު ކުރަމުން އަދުރޭ ވިދާޅުވިއެވެ.\n"މިރޭގެ މިވަގުތުން ފެށިގެން ޕީޕީއެމްގެ މެންބަރުންނަށް އިތުރު ގޮންޖެހުންތަކާއި ކުރިމަތިވާނެ. ވަޒީފާގެ ބިރުވެސް ދައްކާނެ. އެކަމަކު އެ ބިރަށް ފަހަތަށް ނުޖެހޭތި. އެ ހުރިހާ ކަމަކަށްވުރެ އިސްލާމްދީން އިސްވާންޖެހޭނެ،" އަދުރޭ ވިދާޅުވިއެވެ.\nއަންނަ އެޕްރީލް ހަތަރު ވަނަ ދުވަހު ބާއްވާ ލޯކަލް ކައުންސިލް އިންތިޚާބު ފަސޭހަކަމާއެކު އިދިކޮޅު ފަރާތްތަކުން ކާމިޔާބު ކުރާނެ ކަމަށް މިރޭގެ ޖަލްސާގައި އަދުރޭ ވިދާޅުވިއެވެ. ސަބަބަކަށް ވަނީ، މިއަދު މިސަރުކާރު ގެނައި އެމްޑީޕީ މެމްބަރުން ވެސް ތިބީ ސަރުކާރު މަތިން ފޫހިވެ، އެމްޑީޕީގެ ވެރިކަން ބަދަލުކުރަން ތައްޔާރަށް ކަމަށް އޭނާ ވިދާޅުވިއެވެ.\nއެމްޑީޕީ މެމްބަރުން ސަރުކާރު ގެނައުމަށް ފަހު އެމީހުން މަގުމަތި ކޮށްފި ކަމަށް ވިދާޅުވެ އަދުރޭ ވަނީ އެ މެމްބަރުން ވެސް މިއަދު ބޭނުންވަނީ އަލުން ރައީސް ޔާމީން ވެރިކަމަށް ގެނައުމަށް ކަމަށް ބުނެފައެވެ.\nއަދުރޭ ވިދާޅުވީ ޕީޕީއެމްގެ ކައުންސިލަރުންނަކީ ހަމައެކަނި ޕާޓީގެ ކައުންސިލަރުންނެއް ނޫން ކަމަށެވެ. އެ ކައުންސިލަރުންނަކީ ދިވެހި ރައްޔިތުންނާއި ދިވެހި ގައުމާއި މާތްވެގެންވާ އިސްލާމްދީން ދިފާއު ކުރުމަށްޓަކައި ވާންޖެހުނު ކޮންމެ ގުރުބާނީއެއްވެސް ވާން ތައްޔާރަށް ތިބި ކައުންސިލަރުންތަކެއް ކަމަށެވެ.


Furathama faharah fan'diyaaraku magaamun vaki kurumah majileehah fonuvanee - One Online\nފަނޑިޔާރުގޭގެ މިނިވަންކަން ކަށަވަރުކޮށް އިސްލާހުކުރުމުގެ މަގުޗާޓް އިފްތިތާހު ކުރުމަށް ބޭއްވި ޖަލްސާގެ ތެރެއިން -- ވަން ފޮޓޯ/ މުހައްމަދު އައުޒަމް\nފުރަތަމަ ފަހަރަށް ފަނޑިޔާރަކު މަގާމުން ވަކިކުރުމަށް މަޖިލީހަށް ފޮނުވަނީ\nފުރަތަމަ ފަހަރަށް ފަނޑިޔާރަކު މަގާމުން ވަކިކުރުމަށް ރައްޔިތުންގެ މަޖިލީހަށް ފޮނުވުމަށް ނިންމައިފިއެވެ.\nޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ ގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް އިބްރާހީމް ރަޝީދު މަގާމުން ވަކިކުރުމަށް މަޖިލީހަށް ފޮނުވުމަށް ނިންމައިފައެވެ. ޖޭއެސްސީން އެގޮތަށް ނިންމީ މިއަދު ބޭއްވި އެ ކޮމިޝަންގެ ބައްދަލުވުމުގައެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ޖޭއެސްސީގެ ޑިރެކްޓަރު ހަސަން ޒަހީން ވިދާޅުވީ މިއީ ކޮމިޝަނުގެ ތާރީހުގައިވެސް ފަނޑިޔާރަކު ވަކިކުރުމަށް ހުށަހެޅުނު ފުރަތަމަ ފަހަރު ކަމަށާއި އޭނާ ވަކިކުރަން ހުށަހަޅަން ނިންމާފައިވަނީ އަހުލާގީ މައްސަލައަކާ ގުޅިގެން ކަމަށެވެ.\nކޮމިޝަނުގެ ގާނޫނުގައިވާ ގޮތުގެ މަތިން ފަނޑިޔާރެއްގެ ސުލޫކީ މައްސަލައެއް ހުށަހެޅިއްޖެނަމަ އަމަލުކުރަންޖެހޭ އުސޫލުތަކެއް ބަޔާންކޮށްފައިވާ ކަމަށާއި މިހާތަނަށް ގެންދަންޖެހޭ ހުރިހާ ކަމެއް ފުރިހަމަ ކުރުމަށްފަހު މިއަދު ކޮމިޝަނުގައި ބަހުސް ކުރުމަށްފަހު ފަނޑިޔާރު ވަކިކުރުމަށްޓަކައި މަޖިލީހަށް ހުށަހަޅަން ނިންމާފައިވާ ކަމަށް ޒަހީން ވިދާޅުވިއެވެ.\nޖޭއޭސްސީގެ މިއަދުގެ ބައްދަލުވުމުގައި އެ ކޮމިޝަނުން ވަނީ ސުޕްރީމް ކޯޓުގެ ފަނޑިޔާރު އަބްދުﷲ ދީދީ އާއި ފެމިލީ ކޯޓުގެ އިސް ގާޒީ ހަސަން ސައީދު ސަސްޕެންޑު ކުރުމަށް ވެސް ނިިންމައިފައެވެ.\nކައުންސިލުން ހުއްދަ ދިނަސް ހޯމް ކަރަންޓީނަށް ރަށަށް ދެވޭނީ އެޗްއީއޯސީގެ ހުއްދައާއެކު: ޑރ. ނަޒްލާ\nކޮވިޑަށް ޕޮޒިޓިވް ވެގެން އެޗްޕީއޭ އަކުން މެސެޖެއް ނުކުރާނެ: ޑރ. ނަޒްލާ\nކޮވިޑް ޖެހޭ މީހުންގެ އަދަދު ސްޓޭބަލްވާތަން އެބަ ފެނޭ، ނަމަވެސް ފިޔަވަޅުތަކަށް އަދި ދުލެއް ނުދެވޭނެ: ޑރ. ސަހީދު\nކުލަސްޓާތަކާ ގުޅުމެއް ނެތް ކޭސްތަކާއި ފުލޫ ކުލިނިކުން ނަގާ ސާމްޕަލްތަކުން ޕޮޒިޓިވްވާ މީހުންގެ އަދަދު ދަށްވެއްޖެ\nއިތުރު 111 މީހުން ކޮވިޑުން ރަނގަޅުވެ، ބަލީން ފަސޭހަވީ ޖުމުލަ އަދަދު 8188 އަށް


ދާންދޫ ކައުންސިލްގެ އިދާރާ :: އޮޑިހަރުގެއާ ބެހޭ ޤަވާޢިދު\nTue, 20 Aug 2019 10:55:40 +0500\nމައުލޫމާތު > ކައުންސިލުން ފާސްކުރާ އާންމު އުސޫލުތަކާއި ޤަވާއިދުތައް > އޮޑިހަރުގެއާ ބެހޭ ޤަވާޢިދު\nތަޢާރުފާއި ނަން 1. (ހ) މިއީ، ޤާނޫނު ނަންބަރު 7/2010 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު)ގެ 151 ވަނަ މާއްދާގެ (ޏ) ގެ ދަށުން ބާރުލިބިގެން، އެކުލަވާލެވިފައިވާ އޮޑިހަރުގެއާ ބެހޭ ޤަވާޢިދެވެ.\n(ށ) މިޤަވާއިދަށް ކިޔާނީ "އޮޑި ހަރުގެއާ ބެހޭ ޤަވާޢިދު" އެވެ.\nއޮޑިހަރުގެ އެޅުމަށް ބިން ދިނުން 4. (ހ) އޮޑިފަހަރު ބަނުމާއި މަރާމާތު ކުރުމަށް، މީހުން ދިރިއުޅޭ ރަށްރަށުން އޮޑި ހަރުގެ އެޅުމަށް ބިން ދޫކުރެވޭނީ، އެރަށެއްގައި އޮޑިހަރުގެ އެޅުމަށް ކަނޑައެޅިފައިވާ ސަރަޙައްދަކުން އެރަށެއްގައި ހުސްބިން އޮތް ނިސްބަތަކުން ރައްޔިތުންގެ ތެރެއިން އެކަމަށް ބޭނުންވާ މީހުންނަށެވެ. މިގޮތުން އޮޑިހަރުގެ އެޅުމަށް ސަރަޙައްދު ކަނޑައަޅާނީ އެދާއިރާއެއްގެ އަތޮޅު ކައުންސިލްގެ މަޝްވަރާއާއެކު، ރަށުގެ ލޭންޑް ޔޫސް ޕްލޭނާއި އެއްގޮތްވާ ގޮތުގެ މަތިން ކައުންސިލުންނެވެ. މިފަދަ ބިން ކަނޑައެޅުމުގައި ރަށުގައި މީހުން އާބާދުވެފައިވާ ސަރަޙައްދުތަކާއި މީހުން ދިރިއުޅެމުންދާ ސަރަޙައްދުތަކުން ބިން ދޫކޮށްގެން ނުވާނެއެވެ.\n(ށ) މިނަންބަރުގެ (ހ) ގައިވާ އޮޑިހަރުގެ ދިނުމުގައި އިސްކަންދޭންވާނީ އޮޑިހަރުގެ ހޯދުމަށް އެދޭ ފަރާތްތަކުގެ ތަރުތީބުންނެވެ. މިގޮތުން އޮޑިހަރުގެ ހޯދުމަށް ހުށަހަޅާ ފަރާތްތަކާއި އޮޑިހަރުގެ އެޅުމަށް ބިން ދެވިފައިވާ ފަރާތްތަކުގެ ރަޖިސްޓްރީއެއް އެދާއިރާއެއްގެ ކައުންސިލްގެ ފަރާތުން ބަލަހައްޓަންވާނެއެވެ.\n(ނ) އޮޑިހަރުގެއަށް ބިން ދޫކުރެވޭނީ އެއޮޑި ހަރުގެއެއް އެޅުމަށް ނަގާ ބިމުގެ ނިސްބަތުން އަކަފޫޓަކަށް ކަނޑައެޅޭ ކުއްޔަކަށެވެ. ވިޔަފާރި އުޞޫލުން އޮޑިދޯނިފަހަރު ބަނުމަށް ނުވަތަ ވިޔަފާރި އުޞޫލުން އޮޑިދޯނިފަހަރު މަރާމާތު ކުރުމަށް އަޅާތަނެއްނަމަ، އެފަރާތަކަށް އޮޑި ހަރުގެ އެޅުމަށް ބިންދޫކުރަންވާނީ ވިޔަފާރި އުޞޫލުންނެވެ.\n(ރ) މިނަންބަރުގެ (ނ) ގައިވާ ކުލި ކަނޑައަޅާނީ އެދާއިރާއެއްގެ އަތޮޅު ކައުންސިލްގެ މަޝްވަރާގެ މަތިން އެދާއިރާއެއްގެ ކައުންސިލުންނެވެ.\nއޮޑިހަރުގެ އެޅުމަށް ދޫކުރެވޭ މުއްދަތު 5. އަލަށް އުޅަނދެއް ބަނުމަށް އޮޑިހަރުގެ އެޅުމަށް ބިން ދޫކުރެވޭނީ ގިނަވެގެން 24 (ސައުވީސް) މަސް ދުވަހުގެ މުއްދަތަށެވެ. މިމުއްދަތު ކަނޑައަޅާނީ މަސައްކަތުގެ ބޮޑުކުޑަމިނަށް ބަލައި، އެރަށެއްގެ ކައުންސިލުންނެވެ.\nދިރިއުޅުމަށް ދޫކޮށްފައިވާ ގޯތީގައި އޮޑިހަރުގެ އެޅުން 6. ދިރިއުޅުމުގެ ބޭނުމަށް ދޫކޮށްފައިވާ ބިމެއްގައި އޮޑިހަރުގެ އެޅުމަކީ މަނާކަމެކެވެ. އެފަދަ ޢަމަލެއް ހިންގައިފި މީހަކު -/10000 (ދިހަހާސް) ރުފިޔާއާއި -/50000 (ފަންސާސް ހާސް) ރުފިޔާއާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު އެރަށެއްގެ ކައުންސިލަށް ލިބިގެންވެއެވެ.\nހަރުގެ އެޅުމަށް ދެވިފައިވާ މުއްދަތު ހަމަވުމުން، އަލުން މުއްދަތު އިތުރުކޮށްދިނުން. 7. ވަކި ފަރާތަކަށް އޮޑިހަރުގެ އެޅުމަށް ދެވިފައިވާ ބިމެއް އެފަރާތަށް ދެވަނަ ފަހަރަށް ދޭންވާނީ ރަށުގައި އޮޑިހަރުގެ އެޅުމަށް ކަނޑައެޅިފައިވާ ސަރަޙައްދަށް ރިޢާޔަތްކޮށް އޮޑިހަރުގެ އެޅުމަށް އެހެން ފަރާތަކުން އެދިފައި ނުވާނަމައެވެ.\nބިން ދެވިފައިވާ ފަރާތުން ވަކިކުރުން 8. (ހ) އެއްވެސް ފަރާތަކަށް އޮޑިހަރުގެ އެޅުމަށް ދޫކުރެވިފައިވާ ބިމެއް، އޮޑިހަރުގެ އެޅުމަށް ބިންދޫކުރުމަށް ވެވިފައިވާ އެއްބަސްވުމާއި ޚިލާފުވެއްޖެނަމަ ނުވަތަ މިޤަވާޢިދާ ޚިލާފުވެއްޖެނަމަ، އެއްވެސް ބަދަލެއް ދިނުމަކާ ނުލައި އެފަރާތެއްގެ ކިބައިން ބިން ވަކި ކުރުމުގެ އިޚްތިޔާރު ކައުންސިލަށް ލިބިގެންވެއެވެ.\n(ށ) މިނަންބަރުގެ (ހ)ގެ ދަށުން އޮޑިހަރުގެ އެޅުމަށް ދޫކުރެވިފައިވާ ބިމެއް ވަކިކުރެވިއްޖެނަމަ، އެބިން ސާފުކުރުމަށް ހިނގާ ޚަރަދު އެބިމެއް ނަގާފައިވާ ފަރާތަކުން ނެގުމުގެ އިޚްތިޔާރު ކައުންސިލަށް ލިބިގެންވެއެވެ.\nބިން ކައުންސިލާ ޙަވާލު ކުރުން 9. (ހ) އޮޑިހަރުގެ އެޅުމަށް ކުއްޔަށްދެވޭ ތަންތަނުގައި ދާއިމީ ބިނާއެއްކޮށްގެން ނުވާނެއެވެ. އަދި އޮޑިހަރުގެ އެޅުމަށް ދޫކުރެވިފައިވާ ބިން މުއްދަތު ހަމަވެގެން ނުވަތަ އެނޫންވެސް ސަބަބަކާހެދި ދޫކޮށްލާނަމަ، އެބިން ޙަވާލު ކުރާންވާނީ ނުވަތަ ދޫކޮށްލަން ވާނީ، އެބިން ޙަވާލުވެފައިވާ ފަރާތުން އެބިމުގައި އަޅާފައިވާ ހަރުގެ ރޫޅައި ބިން ސާފުކުރުމަށްފަހުގައެވެ.\n(ށ) އޮޑިހަރުގެ އެޅުމަށް ދޫކޮށްފައިވާ ބިން ކަނޑައެޅިފައިވާ މުއްދަތުގައި މިނަންބަރުގެ (ހ) ގައި ބަޔާކޮށްފައިވާ ގޮތަށް ޙަވާލުކޮށްފައި ނުވާނަމަ އެފަރާތެއް -/10000 (ދިހަހާސް) ރުފިޔާއާއި -/50000 (ފަންސާސް ހާސް) ރުފިޔާއާ ދެމެދުގެ ޢަދަދަކުން ޖޫރިމަނާ ކުރުމުގެ އިޚްތިޔާރު ކައުންސިލަށް ލިބިގެންވެއެވެ.\nއިތުރަށް ހިނގާ ދުވަސްތަކަށް ޖޫރިމަނާ ކުރުން 10. ކައުންސިލުން އޮޑިހަރުގެ އެޅުމަށް ދޫކޮށްފައިވާ މުއްދަތު ހަމަވުމުން، މިޤަވާޢިދުގެ9ވަނަ ނަންބަރުގެ (ހ) ގައި ކަނޑައަޅާފައިވާ ގޮތަށް ބިން ޙަވާލު ނުކުރާފަރާތްތައް ދެވިފައި މުއްދަތުން އިތުރުވާ ކޮންމެ ދުވަހަކަށް އެބިން ދޫކުރެވިފައިވާ ކުލީގެ %1 (އެކެއް އިންސައްތަ) ނިސްބަތުން ޖޫރިމަނާ ކުރެވޭނެއެވެ. މިގޮތުން މުއްދަތު ހަމަވުމަށްފަހު އިތުރަށް ހިނގާ މުއްދަތު3(ތިނެއް) މަސްދުވަހަށްވުރެ އިތުރުވެއްޖެނަމަ، އެބިމެއް މިޤަވާޢިދުގެ 8 ވަނަ ނަންބަރުގެ (ހ) އާއި (ށ) ގައިވާ ގޮތަށް ޢަމަލުކޮށް އެބިން ހުސްކުރުމުގެ ބާރާއި އިޚްތިޔާރު ކައުންސިލަށް ލިބިގެންވެއެވެ.\nއޮޑިހަރުގެ އެޅުމަށް އެކަމަށް އެދިފައިވާ ފަރާތާއި ބިން ޙަވާލުކުރުން 11. އޮޑިހަރުގެ އެޅުމަށް ބިމަށް އެދިފައިވާ ފަރާތްތަކަށް ބިންޙަވާލުކުރާންވާނި ބިން ބޭނުންވެގެން ހުށަހަޅާފައިވާ ފަރާތާއި ކައުންސިލާއި ދެމެދު ލިއުމުން ވެވޭ އެއްބަސްވުމެއްގެ ދަށުންނެވެ. މިގޮތުން އެއްބަސްވުމުގައި ސޮއިކުރާ ދުވަހުން ފެށިގެން5(ފަހެއް) ދުވަހުގެ ތެރޭގައި ކައުންސިލުގެ ފަރާތުން އެފަރާތަކަށް ކަނޑައަޅާބިން އިން ވަކިކޮށް ދައްކަންވާނެއެވެ. ބިމުގެ މުއްދަތު ގުނަންވާނީ ބިން ޙަވާލުކުރި ދުވަހުން ފެށިގެންނެވެ.\nބިމުގެ ތަނަވަސްކަން އޮތް ރަށްރަށުން ބިންދޫކުރުން 12. ބިމުގެ ތަނަވަސްކަން އޮންނަ ރަށްރަށުން5(ފަހެއް) އަހަރަށްވުރެ ދިގުނޫން މުއްދަތަކަށް އޮޑިހަރުގެ އެޅުމަށް ބިން ކުއްޔަށް ދެވިދާނެއެވެ. މިގޮތުން ދެވޭ ބިންތަކަށް ކުލި ކަނޑައަޅާނީ އަތޮޅު ކައުންސިލުގެ މަޝްވަރާގެ މަތިން ކައުންސިލުންވެ. އަދި ބިމުގެ ގޮތުން ތަނަވަސް ރަށްރަށް ކަނޑައަޅާނީ އެސަރަޙައްދެއްގެ އަތޮޅު ކައުންސިލުން ނުވަތަ ސިޓީކައުންސިލުންނެވެ.\nއޮޑިހަރުގެ އެޅުމަށް ދޫކުރާ ބިން ސާފުތާހިރުކޮށް ބެލެހެއްޓުން 13. އޮޑިހަރުގެ އެޅުމަށް ދޫކޮށްފައިވާ ބިން، ބަލިމަޑުކަމެއް ފެތުރިދާނެ ނުވަތަ ފެތުރުމަށް މަގުފަހިވާ ތަކެތި ނައްތާލައި އެތަން އެކަށީގެންވާ ގޮތަކަށް ސާފު ޠާހިރުކޮށް ބަލަހައްޓަންވާނެއެވެ.\nމިޤަވާޢިދަށް ޢަމަލު ކުރުމުގެ ކުރިން އަޅާފައިހުރި ހަރުގެތައް 14. މިޤަވާޢިދަށް ޢަމަލު ކުރާން ފަށާ ތާރީޚުން ފެށިގެން އެއްވެސް ފަރާތަކުން އެފަރާތަކަށް ނުވަތަ އެފަރާތް ނޫން ފަރާތަކަށްނަމަވެސް ދިރިއުޅުމާއި ދިރިއުޅުމުގެ ބޭނުމަށް ދޫކޮށްފައިވާ ގޮވަތި ގެދޮރުގައި އޮޑިހަރުގެ އަޅާފައިވާ ފަރާތްތަކުން 18 (އަށާރަ) މަސްދުވަހުގެ ތެރޭގައި އެތަންތަން ރޫޅައި ނުވަތަ އޮޑިހަރުގެ ނޫން ބޭނުންތަކަށް އެތަންތަން ބަދަލު ކުރަންވާނެއެވެ. އަދި 1 ޖެނުއަރީ 1993 ދުވަހު ނެރެފައިވާ "މީހުންއުޅޭ ރަށްރަށުން އޮޑިހަރުގެ އެޅުމަށް ބިންދޫކުރުމުގެ ޤަވާޢިދު"ގެ ދަށުން އޮޑިހަރުގެ ލިބިގެންފައިވާ ފަރާތްތަކުންވެސް ކަނޑައެޅިފައިވާ މުއްދަތު ހަމަވުމުން އެތަންތަން ޤަވާޢިދާ އެއްގޮތަށް ހުސްކޮށް އެދާއިރާއެއްގެ ކައުންސިލާއި ޙަވާލު ކުރަންވާނެއެވެ.\nމިޤވާޢިދުގެ ކުރިން އެގްރިމެންޓް ކުރެވި ދޫކުރެވިފައިވާ އޮޑިހަރުގެތައް 15. 1 ޖެނުއަރީ 1993 ދުވަހު ނެރެފައިވާ "މީހުންއުޅޭ ރަށްރަށުން އޮޑިހަރުގެ އެޅުމަށް ބިންދޫކުރުމުގެ ޤަވާޢިދު"ގެ ދަށުން އޮޑިހަރުގެ ލިބިގެންފައިވާ ފަރާތްތަކަށް އެފަރާތާއި ސަރުކާރާއި ދެމެދު ވެފައިވާ އެއްބަސްވުމުގެ ދަށުން ދެވިފައިވާ މުއްދަތަށް އެތަނެއް ދެމިއޮންނާނެއެވެ.\nއަދަބު 16. މިޤަވާޢިދުގައި މަނާކޮށްފައިވާކަމެއް ކުރުން ނުވަތަ ކުރުމަށް ކަނޑައަޅާފައިވާކަމެއް ނުކޮށްފިނަމަ،ކަމުގެ ކުޑަބޮޑުމިނަށް ބަލައި އެފަރާތެއް -/500 (ފަސްސަތޭކަ ރުފިޔާ)އާއި -/10000 (ދިހަހާސް ރުފިޔާ) އާ ދެމެދުގެ ޢަދަދަކުން ޖޫރިމަނާ ކުރުމުގެ އިޙްތިޔާރު ކަމާގުޅޭ ކައުންސިލްތަކަށް ލިބިގެންވެއެވެ.\nމިޤަވާޢިދުގެ ދަށުން ކަނޑައަޅާ އުޞޫލުތައް 17. މިޤަވާޢިދު ނަގަހައްޓައި ހިންގުމަށްޓަކައި, މިޤަވާޢިދަށް ޢަމަލު ކުރަން ފަށާ ތާރީޚުން ފެށިގެން6(ހައެއް) މަސްދުވަހުގެ ތެރޭގައި ކައުންސިލުގެ އިޚްތިޞާސްތެރޭގައި ހިމެނޭ ސަރަޙައްދުތަކާ ގުޅޭ ގޮތުން ހަދަން ޖެހޭ އުޞޫލުތައް ހަދައި އެއުޞޫލުތައް ޢާއްމުކޮށް ޝާއިޢު ކުރަންވާނެއެވެ.\nމާނަކުރުން 18. (ހ) ކައުންސިލް: މިޤަވާޢިދުގައި ވަކިތަނެއްގައި ވަކިގޮތަކަށް ބަޔާންކުރެވިފައި ނުވާނަމަ، ކައުންސިލްގެ މާނައިގެ ތެރޭގައި ހިމެނޭނީ ސިޓީ ކައުންސިލާއި ރަށުކައުންސިލެވެ.\n(ށ) އޮޑިހަރުގެ: މިޤަވާޢިދުގައި ވަކި ގޮތަކަށް ބަޔާން ވެފައި ނުވާނަމަ، އޮޑިހަރުގޭގެ މާނައަކީ، އޮޑިދޯނިފަހަރު ބަނުމާއި މަރާމާތުކުރުމަށް ތައްޔާރުކުރެވޭ ކޮންމެ ތަނެކެވެ.


Eid Faahanga Kurumah Addu Nature Park Gai Harakaatheh Baavaifi – adduLIVE\nއީދު ފާހަގަކުރުމަށް އައްޑޫ ނޭޗާ ޕާކުގައި ހަރަކާތެއް ބާއްވައިފި\nAug 14, 2019, 20:13 ހަސަން ރަޝީދު\nއީދު ފާހަގަކުރުމަށް އައްޑޫ ސިޓީ ހިތަދޫ ނޭޗާ ޕާކުގައި ހަރަކާތެއް މިއަދު ބާއްވައިފިއެވެ.\nހިތަދޫގައި އީދު ފާހަގަކުރުމުގެ ހަރަކާތްތައް އިންތިޒާމު ކުރުމުގައި އެންމެ އިސްކޮށް ހަރަކާތްތެރިވާ އައްޑޫ ފްރެންޑްސް ޖަމިއްޔާ އާއި އައްޑޫ ނޭޗާ ޕާކު ގުޅިގެން މިއަދު ބާއްވާފައިވަނީ "އީދި ގަލާ" ޓްރެޝަރ ހަންޓެކެވެ.\nމި ޓްރެޝަރ ހަންޓުގައި ޖުމްލަ 8 ޓީމަކުން ބައިވެރިވިއިރު ތަފާތު އެކި ޓާސްކުތައް ޓީމުތަކުން ފުރިހަމަކޮށްފައިވެއެވެ.\nމި ޓްރެޝަރ ހަންޓުން އެއްވަނަ އަށް ގޮސްފައިވަނީ ޓީމް ފްރެންޑްސް އަށެވެ. ދެވަނަ މިއާންޒް ގާލްސް އިން ހޯދިއިރު ތިންވަނަ ގެންދިޔައީ އުތުރު ރަނިންއެވެ.\nއެއްވަނަ އަށްދިޔަ ޓީމަށް ކްރެސް ގާޑެން ރެސްޓޯރެންޓުން ކެއުމެއް ދިނުމަށް ހަމަޖެހިފައިވާއިރު ދެވަނަ އަށްދިޔަ ޓީމަށް ލިބުނީ ސީޝެލްސް ރެސްޓޯރެންޓުން ކެއުމެކެވެ. ތިންވަނަ އަށްދިޔަ ޓީމުގެ ކޮންމެ މެމްބަރަކަށް ދީފައިވަނީ 200 ރުފިޔާގެ ގިފްޓް ވައުޗަރެކެވެ.\nއައްޑޫ ފްރެންޑްސް އިން އީދު ފާހަގަކުރުމަށް ހިތަދޫގައި ގިނަ ހަރަކާތްތަކެއް މިފަހަރު ބާއްވާފައިވެއެވެ. އެގޮތުން އެގޮތުން އީދުގެ ހަރަކާތްތައް ފެށުމުގެ ގޮތުން ހޮނިހިރު ދުވަހުގެރޭ އީދު މަޅި ހަރަކާތް ބޭއްވިއިރު އީދު ދުވަހު ހަވީރު ކުލަ ޖެހުމުގެ ހަރަކާތެއް ވެސް ކުރިއަށް ގެންގޮސްފައިވެއެވެ.\nމީގެ އިތުރުން މިދިޔަ ހޯމަ ދުވަހު ވަނީ ހައްބޯރާހި ޕެރޭޑުގެ ނަމުގައި ޕެރޭޑެއް ވެސް ހިތަދޫގައި ބާއްވާފައެވެ. މި ޕެރޭޑުގައި ބޮޑުމަސް ވެސް ދައްކާލާފައިވެއެވެ.\nމިއީ ހިތަދޫގައި މިފަހަކަށް އައިސް މިހާ ކުލަގަދަ ގޮތަކަށް އީދު ފާހަގަކުރި ފުރަތަމަ ފަހަރެވެ.


އަންހެންކުދީން ޚިތާނުކުރުން: އިސްލާމްދީނުގައި އިޤްރާރުވެފައިވާ ހުއްދަކަމެއް! (2 ވަނަ ބައި)\n12-02-2014 - އައްޝައިޚް ޢަބްދުﷲ ބިން މުޙައްމަދު އިބްރާހީމް\nއިސްލާމްދީނުގައި ޝަރުޢީހުކުމްތައް5ދަރަޖައަކަށް ބަހާލެވިފައިވެއެވެ.\n1. وَاجِبٌ : މިއީ ކޮންމެ މުސްލިމަކަށް އެކަމެއް ކުރުން ލާޒިމްވާނޭހެން އަމުރުކުރައްވާފައިވާ ކަންކަމެވެ.\n2. مَندُوبٌ : މިއީ އެކަމެއްކުރުން މޮޅުއިތުރުވެގެންވާ ކަންކަމެވެ. ނުވަތަ ގަދަ ސުންނަތްތަކެވެ.\n3. حَرَامٌ : މިއީ އެކަމެއްކުރުން ހުއްދަނުވާނޭކަމުގެ މައްޗަށް ބިނާކުރެވޭ ގަދަ ޙުކުމްތަކެވެ.\n4. مَكْرُوهٌ : މިއީ ނޭދެވޭ، ނުރުހެވޭ ކަންކަމެވެ.\n5. مُبَاح : މިއީ ކުރުން ހުއްދަގޮތައް ހުންނަ ކަންކަމެވެ. އެހެންކަމުން ކުރުމުގެ އަނެއް ފަރާތްކަމުގައިވާ "ނުކުރުން" ވެސް މީގައި ހަމަހަމަވެގެން ވެއެވެ. މިދަރަޖައިގެ ޙުކުމްތަކަށް ބަދަލުއަންނާނީ ނިޔަތާއި، ޙާލަތުގެ މައްޗަށް ބިނާކޮންނެވެ. އެއާއެކު މިކަމަކީ އޭގެ ޒާތުގައި ކުރުން ހެޔޮނުވާނެކަމެއްކަމުގައި، ނުވަތަ ޙަރާމްކަމެއްކަމުގައި ކަނޑައެޅުމީވެސް އިސްލާމްދީނުގައި ޖާއިޒްކަމެއްނޫނެވެ. މުސްލިމުން އީމާންވާންޖެހޭ ކަމަކީ އިންސާނުންނަށް ފައިދާއަށްވުރެ ބޮޑަށް ގެއްލުންފަޅިއަށް ބުރަވާ އެއްވެސް ކަމެއް އިސްލާމްދީނުގައި އިޤްރާރުވެފައި ނުވާނޭކަމެވެ. މި ޢަޤީދާ ބިނާވެގެންދާނީ އިސްލާމްދީން ޝަރުޢުކުރައްވައި،އެދީނަށް ރުއްސަވާފައިވާ ކާއިނާތުގެވެރި އިލާހުގެ ޙިކްމަތްވަންތަކަމާ، ދެނެވޮޑިގަތުމާއި،އޯގާވަންތަވެރިކަމާއި، އެންމެހާ ރިވެތި އަދި ފުރިހަމަ ޞިފައެއްގެ ނިހާޔަތެއްނެތްމިންވަރަށް އެކަލާނގެ ޛާތުފުޅުގައި ހުންނާނެކަމުގެ ޢަޤީދާގެ މައްޗަށެވެ. ދީންފުރިހަމަ ކުރެއްވިއިރު އެޒަމާނުގައި ހިނގަމުންދާ އެންމެހާ ނުބައިކަންކަމާއި، އިންސާނުންގެ ޒާތަށާއި، މުޖްތަމައަށް ގެއްލުންދެނިވި އެންމެހާ ކަންކަމަށް ވަނީ އިންކާރުކުރައްވާ ބާޠިލްކުރައްވާފައެވެ. ފަހަރެއްގައިވެސް އިސްލާމްދީން އައުމުގެ ކުރީގައި ޢަރަބީންނާއި، ޙިޖާޒްކަރައިގާ އަށަގަނެފައިހުރި އާދަތަކާ، ޡަޤާފަތަކީ އެކަންކަމުގައި ހެވަށްވުރެ ނުބައި ބޮޑުއިރުވެސް އެކަންކަން ޢަރަބީންގެ އާދައަކަށްވާތީ އަޅާނުލާކަންކަމަށް ހަދާފައި ދޫކޮށްލާފައި އޮތީއެއްނޫނެވެ. އެގޮތުން މާތް ނަބިއްޔާ ވަޑައިގެންނެވިއިރު އެޒަމާނުގައި ޤުރައިޝުންނާއި، މަދީނާގެ އަހުލުވެރީންނާއި، އަދި ނަޞާރާ ޔަހޫދީންގެ ތެރޭގައި ގެންގުޅެމުންދިޔަ ޒަމާންވީ،ދުވަސްވީ އާދަތަކުގެ ތެރެއިން ކިތަންމެ އާދަޔަކަށް ގޮންޖައްސަވައި ބަދަލްކުރައްވާފައި ވެއެވެ. އެއާއެކު އެޒަމާނުގައި ކުރަމުންދާ ބައެއްކަންކަމަށް އިޤްރާރުވެ، އިތުރަށް ވަރުގަދަވެސް ކުރައްވާފައި އެބަހުރިމެއެވެ.\nއިސްލާމްދީނުގައި ރަނގަޅު ނުބައި ކަނޑައަޅާ މަޞްދަރަކީ އިލާހީ މަޞްދަރެވެ. އެއީ ފަހަރެއްގައިވެސް އިންސާނުން އެއުރެންނަށް ބާވައިލައްވާފައިވާ ވަޙީ އާ ނުލައި އަމިއްލަ ބުއްދިޔަށް ކޮންމެ މީހަކަށް އެފަހަރަކު ފެންނަ ގޮތެއް ނޫނެވެ. އެހެނެއްވާކަށް ނުވެސް ނެތެވެ. އަމުދުން ސަލާމަތް ބުއްދިއެއްވެސް އެމަގަކަށް ތާއީދެއް ނުމެކުރޭމެއެވެ.\nއާދެ! ދުނިޔެއަށް އުފަންވާ ކޮންމެ އިންސާނަކުގެވެސް ޠަބީޢަތުގައި ރަނގަޅާއި ނުބައި ހުންނަކަން ޤަބޫލުކުރުމުގެ ޝުޢޫރު ހުރެއެވެ. އޭނާގެ ފިޠުރަތުން އެކަން ފެންނާން އޮވެއެވެ.. ޢަމަލުން އިޢުތިރާފްވެއެވެ. ހުސް ރަނގަޅު ނުވަތަ ހުސް ނުބައި ނުހުންނާނެކަންވެސް އިންސާނާ ރަނގަޅަށް ދަނެއެވެ. . ތުއްތު ކުދީންނަކީވެސް ފިޠްރީގޮތުން ބައެއް ކަންކަން ބޭނުން ވެފައި، އަނެއްބައި ކަންކަމާ ދުރަށްދާ ކުދިންކަން އެނގޭއިރުވެސް ، އެ މަރްޙަލާގައި އޭނާ ބޭނުންހާ ގޮތަކާ، ނުރުހޭހާ ހުރިހާ ކަމަކަށް މައިންބަފައިން ރިޢާޔަތްކޮށްގެން އޭނާބޭނުންވާ ހުރިހާ ކަމެއް ކޮށްދީގެން ގެންގުޅުން އެދަރިފުޅުގެ މުސްތަޤްބަލަށް ރަނގަޅު ތަރުބިއްޔަތެއް ކަމުގައި ވާނެހެއްޔެވެ؟\nއާދެ! ކަންކަމުގައި ރަގަނޅާ ނުބައި ހުންނަ ކަން ކުޑަކުއްޖަކު ޤަބޫލުކުރާއިރުވެސް އެކަން ކަނޑައަޅާން އޭނާއަށް ނޭނގޭނެ ކަމުގައި އަހަރެމެން އެންމެންވެސް ޤަބޫލުކުރާނޫއެވެ.\nހަމައެފަދައިން އިންސާނާ ބޮޑުވެ އަރާއަރާފޯދުމަށް ފަހުވެސް ރަނގަޅަކާއި ނުބައެއް އޮންނަ ކަން އޭނާގެ ފިޠުރަތުން ފުހެވިގެން ނުދެއެވެ.މިކަމުގައި ދެމީހަކު ދެބަހެއްނުވާނެއެވެ. ނަމަވެސް .... ނަމަވެސް ރަނގަޅާއި ނުބައި ކަނޑައެޅުމުގައި މިވަނީ ދުނިޔޭގެ މީސްތަކުންގެ މެދުގައި ބޮޑެތި ޚިލާފުތައް އުފެދިފައެވެ. ކޮންމެ އިންސާނަކީވެސް އޭނާޔަށް މަންފާ ކުރާނެކަމަށް އަދި އޭނާ ހިތްހަމަޖައްސައިދޭނެ ކަމެއްކަމުގައި އޭނާއަށް ވިސްނޭ ކަންކަމަކީ އޭ ފިޠްރީގޮތުން އޭނާ ޝަޥުޤުވެރިވާނެކަމަކަށް ވެފައިވާ މީހެކެވެ. ރަނގަޅު ނުބައި ކަނޑައެޅުމުގައި މީސްތަކުން ތަފާތުވެފައިވެއެވެ. އެކެއްގެ މަޞްލަޙަތަކީ އަނެކާގެ މުޞީބާތްކަމުގައި ވެސް ވެފައިވެއެވެ. އެކެއްގެ ރައްކަލަކީ އަނެކެއްގެ ނުރައްކަލެއް ކަމުގައިވެސް ވެގެންހިނގައިދާނެއެވެ. ކަންމިހެން އޮތް އިރު ރަނގަޅު ނުބައި ކަނޑައެޅުމަށް ކޮންމެމީހަކަށްވެސް އެމީހަކު އަމިއްލައަށް ކަނޑައަޅައިހަދާން ދޫކޮށްލެވިއްޖެނަމަ ސަލާމަތްބުއްދި ތަންދޭ ވިސްނުމަކީ އިންސާނުން އަމިއްލަޔަށް ރަނގަޅު ނުބައި ކަނޑައެޅުމަކީ މުޅިއިންސާނިއްޔަތަށް ބަލާއިރު މަޞްލަޙަތު އޮންނާނެ ގޮތެއްނޫންކަމެވެ. އަދިކިއެއްތަ، ކޮންމެ މީހަކު އެމީހެއްގެ ޚިޔާލުގެ މައްޗަށް ރަނގަޅު ނުބައި ކަނޑައެޅުމަކީ އެއީ ރަނގަޅުގެ ތެރޭގައި ހިމެނޭ ކަމަކަށް ނުވާކަން ޚުދު އިންސާނާއަށް އިޢުތިރާފްވާން މަޖްބޫރުކުރެއެވެ. އެހެންކަމުން އެއްވެސް މަޞްލަޙަތެއް، ޙާޖަތެއް، މަންފާ އެއް އިންސާނުންގެ ފުށުން ބޭނުންވެވޮޑި ނުގަންނަވާ، އޯގާވަންތަ، ޙިކްމަތްވަންތަ، ވީގޮތާއި ، ވާގޮތާއި، ވާނޭގޮތް، މޮޅަށްދެނެވޮޑިގަންނަވާ ދިރިދެމިވޮޑިގަންނަވާ، ނިދިއަވަހާރަފުޅަކަށް ބޭނުންވެވޮޑިނުގަންނަވާ މާތް ﷲ އެކަލާނގެ އުފެއްދެވި އިންސާނުންނަށްޓަކައި ހެޔޮނުބައި ކަނޑައެޅުއްވުމުގައި އޯގާވެރިކަން ނޫނީ ހިމެނޭނެ ހެއްޔެވެ؟


BREAKING NEWS: PPE Laigen Thibi Dhemeehaku Dhuhvi Cycle Eh Accidentve Bayakah Aniyaavejje - Vaguthu\nޕީޕީއީ ލައިގެން ތިބި ދެމީހަކު ދުއްވި ސައިކަލެއް އެކްސިޑެންޓްވެ ބަޔަކަށް އަނިޔާވެއްޖެ\nއެކްސިޑެންޓް ހިނގި ސަރަހައްދު - ފޮޓޯ: ދިޔަރެސް\nކޮވިޑް-19 އިން ރައްކާތެރިވުމަށް ސިއްހީ އެހީތެރިން ބޭނުންކުރާ ޕާސަނަލް ޕްރޮޓެކްޓިވް އިކިއުޕްމެންޓް (ޕީޕީއީ) ލައިގެން ތިބި ދެމީހަކު ދުއްވަމުން ދިޔަ ސައިކަލެއް އެކްސިޑެންޓްވެ ބަޔަކަށް އަނިޔާވެއްޖެއެވެ.\nމިއެކްސިޑެންޓް ހިނގާފައި ވަނީ ބޮޑުތަކުރުފާނު މަގުން ޕީޕީއެމް އޮފީސް ކައިރިންނެވެ.\nމަންޒަރުދުއް މީހުން ބުނާ ގޮތުގައި އެކްސިޑެންޓް ހިނގީ ދެސައިކަލް ޖެހިގެންނެވެ. އޭގެތެރެއިން އެއް ސައިކަލްގައި ތިބީ ޕީޕީއީ ލައިގެން ތިބި ދެމީހުންނެވެ.\nފުލުހުން ވިދާޅުވީ އާޓިޗިޝަލް ބީޗް ކައިރީގައި ހިނގި އެކްސިޑެންޓްގައި އަނިޔާވި ދެމީހަކަށް ފަރުވާ ދެމުން ގެންދާ ކަމަށެވެ. އެމީހުންނަށް ލިބުނު އަނިޔާތަކުގެ ތަފްސީލެއް އަދި ނުލިބެއެވެ.\nޕީޕީއީ ލައިގެން ކޮންމެ ދުވަހަކު ވެސް މާލޭގެ އެކި ސަރަހައްދުތަކުގައި ގިނަ ބަޔަކު ހަރަކާތްތެރިވެއެވެ. ނަމަވެސް އެމީހުން ސައިކަލް ދުއްވާ މަންޒަރު ވަރަށް ނުފެނެއެވެ. އާއްމު ގޮތެއްގައި ޕީޕީއީ ލައިގެން ތިބޭ މީހުން ދަތުރުކުރަނީ އެޗްއީއޯސީގެ ވެހިކަލްތަކުގައެވެ.\nއޭޕްރީލް 5, 2021 23:20\nއަނެއް ސައިކަލުގަ ދުއްވަން އިން މީހާ އަތުގަ ލައިސަންސެއް ވެސް ނެތި ދުއްވީ، ހުރެ ބަހައްޓާފަ ސިގުނަލް ވެސް ނުދީ ޔޫ ޓާން އެއް ނަގާލީމަ ފަހަތުން އަންނަ މީހާ އަކަށް ނޭންގޭނެ، ޕީޕީއީ ލައިގެން އިނަސް، އެކައްޗެއް ނުލާއިނަސް. ޖެހުނީމަ ބުނާނެ އަންގަ ފޭކޮއްފަ ޖެއްސައިފިޔޭ. އުޅެވޭ ގޮއި ހިތަކަށް ނާރާނެ. ލޮލް އޭ މަބުނާނީ.\nއޭޕްރީލް 6, 2021 06:10\nވެދާނެ ކޮވިޑު ވަށްކަން ކުރަން އުޅޭ ބަޔަކަށްވެސް ވަގަކަށްހާސް ދުވަސް ވެރިޔަކަށް އެއްދުވަސް.\nއޭޕްރީލް 6, 2021 06:19\nއެޒްމަތް ސޫޓް ލައިގެން ބޮޑުތަކުރު ފާނު މަގުން ސައިކަލް ދުވަމުން ދިޔަ ބަޔަކު އެކްސިޑެންޓްވެ ބަޔަކަށް އަނިޔާ ވެއްޖެއެވެ. އެމީހުނަށް ލިބުނު އަނިޔާގެ މައުލޫމާތެއް އަދި ނުލިބެއެވެ އެގޭ މިންވަރަކީ އަނިޔާ ލިބުނު މީހުނަށް ފަރުވާ ދެމުންދާ ކަމެވެ، މިހާދިސާ ހިގާފައިވަނީ ބޮޑުތަކުރު ފާނު މަގު އާޓިފިޝިއަލް ބީޗް ސަރަހައްދުގައެވެ. ހާދިސާގައި އަނިޔާ ލިބުނު މީހުނަށް ﷲ އަވަސް ޝިފާއެއް ލައްވާށިއެވެ. ކާރިސާތަކުން އަޅަމެން ސަލާމަތް ކުރައްވާށި !


ތިޔަމަސް އެކްސް – ސީދާ ތައްޓަށް – Ungoofaaru\nބަނޑޭރިގަނޑު/ޙަބަރު/ތިޔަމަސް އެކްސް – ސީދާ ތައްޓަށް\nތިޔަމަސް އެކްސް – ސީދާ ތައްޓަށް\n0 659 1 މިނެޓުން ކިޔާލެވޭ\nތިޔަމަސް ޕްރެކްޓިސް ކުރަނީ / ފޮޓޯ ތިޔަމަސް ފޭސްބްކް ޕޭޖް\nސައިފް ގޯލްޑަން ޖުބުލީ ފުޓުބޯޅަ މުބާރާތުގެ ގުރޫޕް ބީގެ ފުރަތަމަ މެޗުގައި މިއަދު ހަވީރު އެއްކޮޅުން ބައްދަލުކުރާނީ ތިޔަމަސް އެކްސް ސްޕޯރޓްސް އެވެ. އުނގޫފާރުގައި ބޭއްވޭ އެންމެ ބޮޑު ފުޓްބޯޅަ މުބާރާތް ސައިފް ގޯލްޑެން ޖުބްލީ ގެ އެންމެ ކާމިޔާބު ޓީމް ތިޔަމަސް އެކްސް ސްޕޯރޓްސް އަކީ 2007 ވަނަ އަހަރު ނޮވެމްބަރ މަހުގެ 1 ވަނަ ދުވަހު އުފެދުނު ޓީމެކެވެ. މިޓީމުން ވަނީ އުނގޫފާރުގައި ބޭއްވުނު ތަފާތު އެކި އެކި ފުޓްބޯޅަ މުބާރާތްތަކާއި ފުޓް ސަލް މުބާރާތް ތަކުގައި ބައިވެރިވެ ގިނަގުނަ ކާމިޔާބީ ތައެއް ހޯދާފައެވެ. އަދި މީގެ އިތުރުން އަތޮޅުގެ އެހެން ރަށްރަށުގެ ފުޓުބޯޅަ ޓީމުތަކާއި އެކުވެސް އެކުވެރިކަމުގެ ގިނަ މެޗުތަކެއް ކުޅެފައިވާވެއެވެ.\nހުސެއިން ހަމީދުގެ މެނޭޖަރކަމުގެ ދަށުގައި ހިންގަމުން އަންނަ މިޓީމުގެ ކޯޗެއްގެ ގޮތުގައި ޓީމަށް އިރުޝާދު ދެއްވަމުން ގެންދަވަނީ އުނގޫފާރުގެ ކުރީގެ މަޝްހޫރު ގޯލްކީޕަރ އަދި އުނގޫފާރު އެފްސީ ކޯޗު މުހައްމަދު އިގްބާލެވެ. ތިޔަމަސް އެކްސް އަކީ ޓީމު އުފެދުނީއްސުރެ ތަރިންގެ ޓީމެއްގެ ގޮތުގައި އުނގޫފާރުގައި ނަން ހިންގާޓީމެކެވެ. އަދި ޒުވާން ހުނަރުވެރި މޮޅު ކުޅުންތެރިންތަކެއް މިޓީމުންވަނީ އުނގޫފާރުގެ ފުޓްބޯޅަ ދަނޑަށް ނެރެފައެވެ.\nތިޔަމަސް އެކްސް އަކީ ސައިފް ގޯލްޑެންޖުބުލީ 2011 2012 އަދި 2013 ގެ ޗެމްޕިއަން އަދި 2015 ވަނަ އަހަރުގެ ރަނަރަޕް ޓީމެވެ. އަދި މީގެ އިތުރުން އުފާ ފުޓްސަލް ކަޕް 2012 އާއި ޕޮލިސް ރަމަޟާން ކަޕް 2009 ގެ ޗެމްޕިއަން ކަމާއި 2018 ޕޮލިސް ޔޫތު ކަޕްގެ ޗެމްޕިއަން ޓީމަކީވެސް ތިޔަމަސް އެކްސްއެވެ.\nއުނގޫފާރު އެފް ސީ ގެ5ކުޅުންތެރިންނާއި އެކު ޓީމު ވަރުގަދަ ކުރުމަށް މިއަހަރުވެސް ތިޔަމަސް އިންވަނީ ރަށުން ބޭރުން3ކުޅުންތެރިން ޓިމުގައި ހިމަނާފައެވެ. އޭގެ ތެރޭގައި މިއަހަރުގެ މިނިވަން 50 މުބާރާތުގައި ފޯކައިދޫ ޓީމަށް ކުޅުނު ވެލިދޫ ޒިޔާ އަދި ނިކޯ ވަނީ ޓީމާއި އެކު ޕްރެކްޓިސްތަކުގައި ބައިވެރިވެފައެވެ. މަހިބަދޫ ޓިމުން ވިދާލި އަދި ނިއުރޭޑިއެންޓް އަށް ކުޅުނު މިދުހަތު ޓީމުގެ މެދުތެރެ ވަރުގަދަ ކުރުމަށް ގެނެއުމަކީ ޓީމަށް ލިބުނު ބޮޑު ހިތްހަމަޖެހުމަކަށް ވާނެއެވެ.\nމުޅި އުނގޫފާރު ފަހުރުވެރިވާ އަދި ގިނަބަޔަކު ގަބޫލުކުރާގޮތުގައި ރ އަތޮޅުގައި ހުރި އެންމެ މޮޅު ގޯލްކީޕަރ އަހުމަދު އަފްޒަލު ޓީމުގެ ގޯލުގައި ހުރުމަކީ އެހެންޓީމުތަކުން ޖެހިލުން ވާނެކަމެކެވެ.\nމިއަހަރުގެ މުބާރާތުގެ ގުރޫޕް ބީގައި ތިޔަމަސް އެކްސް އާއި އެކު ހިމެނެނީ އެންމެ ފަހުގެ ޗެމްޕިއަން ދި ޑަބަލް އެލް އާއި ވައިނޮޓް ސްޕޯރޓްސް އެވެ. މިގުރޫޕުގެ ފުރަތަމަ މެޗުގައި މިއަދު ތިޔަމަސް އެކްސް އާއި ދެކޮޅަށް ނުކުންނާނީ ވައިނޮޓްއެވެ.


Insaanun Dhuvahaku Ves Muskulhinuvaa Goeh Hedhidhaanetha? - Vaguthu\nއުމުރުން ދުވަސްވެ، މުސްކުޅިވެ، ބަލިކަށިވުމަކީ އެއްވެސް މީހަކު ބޭނުންވާ ކަމެއް ނޫނެވެ. އެހެންވެ އިންސާނުންގެ އުމުރުން ކިތައްމެ ދުވަހެއް ވީނަމަވެސް ހަށިގަނޑު މުސްކުޅިނުވާނެ ގޮތެއް ހެދުން މިއީ ސައިންސްވެރިން ވަރަށް ބޮޑަށް ފިކުރު ހިންގާ ކަމެކެވެ.\n1961 ވަނަ އަހަރު ކޮށްފައިވާ ދިރާސާއެއްގައި ބުނެފައި ވަނީ އިންސާނުންގެ ހަށިގަނޑު މުސްކުޅިވެ، ގައި ބާރުދެރަވެގެން މިދަނީ ހަށިގަނޑުގައި ހުންނަ ސެލްތަކުގެ "އުމުރު ހަމަވުމުންނެވެ." އެހެންކަމުން ސެލްތަކުގެ އުމުރު ދިގު ކުރެވިއްޖެނަމަ އިންސާނާގެ އުމުރުން ކިތައްމެ ދުވަހެއް ވީނަމަވެސް ހަށިގަނޑު މުސްކުޅިވިޔަ ނުދީ ހުރެވިދާނެ އެވެ. މިއީ ބުނަން ކިތައްމެ ފަސޭހަ ވާހަކައެއް ނަމަވެސް ކުރަން ފަސޭހަ ކަމެއް ނޫނެވެ.\nޖެނެޓިކަލީ މޮޑިފައި ކޮށްގެން ސެލްއެއް އުފެއްދި ނަމަވެސް އެސެލްއަކީ އިންސާނުންގެ ހަށިގަނޑުގައި އަސްލު ހުންނަ ސެލްތަކާއި އެއްވަރަށް ސިއްހަތު ރަނގަޅު ސެލްތަކަކަށް ނުވެއެވެ.\nސެލްތަކަށް ބަދަލު ގެނެސްގެން އިންސާނުން މުސްކުޅި ނުވާގޮތް ހަދާ ވާހަކަ ދައްކާއިރު މިއީ ދުނިޔޭގެ ވަރަށް ގިނަ ގައުމުތަކުން އިންސާނިއްޔަތާއި ހިލާފު ކަމެއްގެ ގޮތުގައި ބަލާ ކަމެކެވެ. ޔޫރަޕިއަން ޔޫނިއަން އިން ވެސް ނިންމާފައި ވަނީ މިފަދަ ގޮތަކަށް އިންސާނުންގެ ސެލްތައް ބަދަލު ކުރަން މަސައްކަތް ކުރުން އެއީ އިންސާނީ އުސޫލުތަކާއި، އިންސާނީ ވަންތަކަމާއި ހިލާފު ކަމެއް ކަމަށެވެ.\nޕްރޮފެސަރ ޖަނެޓް ތުރޯން ވިދާޅުވަނީ ސެލްއަށް ބަދަލު ގެނެސްގެން އިންސާނުން "މުސްކުޅި ނުވާ ގޮތް ހެދުމަށް" ކުރިއަށް އޮތްތަނުގައި ސައިންސްވެރިން މަސައްކަތްތަކެއް ކޮށްފާނެއެވެ. ނަމަވެސް އެކަމުގައި އެދެވޭ ކާމިޔާބެއް ހޯދަން އަދި އެތައް އަހަރެއް ނަގާނެ ކަމަށް އޭނާ ދެކެވަޑައިގަންނަވައެވެ.\nއޭނާ ވިދާޅުވާ ގޮތުގައި ކުރެވެމުންދާ ދިރާސާތަކާއި ސައިންސްވެރިންނަށް ލިބެމުންދާ މައުލޫމާތައް ބަލާއިރު މުސްކުޅިނުވެ ތިބެވޭނެ ގޮތަކީ ކަސްރަތުކޮށް، ރަނގަޅު ކާނާ ބޭނުން ކުރުމެވެ. އެއީ މުސްކުޅި ވުން ދުރުކޮށްދޭ ކަންކަން މިހާރު ވެސް އިންސާނުން ސާބިތުކޮށްދީފި ކަމަށް އޭނާ ވިދާޅުވިއެވެ.\nކުޑަކުއްޖެއްގެ ގޮތުގައި ދުނިޔެއަށް އުފަންވާ އިންސާނީ އުމުރުން ދުވަސްވެ، މަރުވެގެން ދިއުން އެއީ އިންސާނީ ޠަބީއަތެވެ. ﷲ އިންސާނުން ދުނިޔެއަށް ފޮނުއްވި ދުވަހުއްސުރެ ކަނޑައަޅުއްވާފައިވާ އުސޫލާއި ހަމަ ބަދަލު ކުރުން އެއީ އިންސާނުންނަށް ކުރެވޭނެ ކަމެއް ނޫނެވެ.\nދުނިޔޭގެ އެންމެ ހުދު ކުލަ އުފައްދައިފި\nއޭޕްރީލް 6, 2021 10:09\nދުނިޔޭގެ އެންމެ ލާރިގިނަ މީހުން 2013 އިން ފެށިގެން އެންމެ ބޮޑު ޚަރަދުކުރަނީ މުސްކުޅި ނުވާނެގޮތް ހޯދޭތޯއާއި، ދުވަހަކުވެސް މަރުުނުވާނެގޮތް ހޯދޭތޯ ކުރަމުންދާ ދިރާސާތަކަށް. މިހާރުވެސް އޮކްސްފޯޑްގައި ތިކަމާގުޅޭ ލައްކަ ދިރާސާ ހިނގަމުން އެބަދޭ.\nއޭޕްރީލް 6, 2021 10:47\nއިންސާނުން މުސްކުޅިއެއް ނުވާނެ މަރުވުމައް ފަހުއެއް.\nއޭޕްރީލް 6, 2021 12:33\nމާތްﷲ ސުބުޙާނަހޫ ވަތަޢާލާ، އިންސާނުން ނެތުމުގެ ތެރެއިން ޚަލްޤް ކުރައްވާފައި، ބުއްދިޔާ ޢިލްމު އުގަންނާ ދެއްވާފައި، މިކައުނު ވަކި ތަރުތީބަކުން ހިނގަން މެދުވެރި ކުރެއްވީމަ، އެކަން އެނޫން ގޮތަކަށް ބަދަލު ކުރަން މަސައްކަތް ކުރުމުން ނިކުންނަ ނަތީޖާ ވަރަށް ހިތިވެސް ވެދާނެ! އެކަލާނގެ އެކަންވެސް އެންމެމޮޅަށް ދެނެވޮޑިގެންވަނީ. ބުއްދީގެ ހަމައިން ބަލާއިރު ކޮވިޑް-19 މުސީބާތް ވެސް އައީ އިންސާނުންގެ ޢަމަލުތަކުގެ ސަބަބުން ކަމަށް ބުރަވެވޭނެ ކިތަންމެ ހެތްކެއްފެންނަން އެބައޮތް އެގޮތުން، އިންސާނުންބަލިތަކުގައި މަރުވާ ރޭޓް، ބޭހުގެ ސަބަބުން ދަށްކޮށް، އާބާދީ އިތުރުވެ، ކެއިން ބުއިމަށް ބޭނުންވާ، ޕްރޮސެސްޑް ކާނާ އާއި، ކެމިކަލް ބޭނުންކޮށްގެން ގުދުރަތީ ނިޒާމުން އުފެދޭ ކާނާގެ ނިޒާމު އިތުރުކޮށް، ގަނޑުބަޑު ކުރުމުން ކޮވިޑް19 އުފެދުމުގެ ސަބަބެއްކަމަށް ބުރަވެވެން އެބައޮތެވެ. އަނެއްކާ އަނެއްކޮޅުން މިބައްޔަށް ވެކްސިން އުފައްދާ ބަލީގައި މަރުވާރޭޓް ދަށް ކުރުމުގެ ސަބަބުން ދަރިން ލިބުމަށް އަސަރުވެސް ކޮއްފާނޭ ކަމަށް ވެސް ބުރަވެވިދާނެއެވެ. ނަމަވެސް މިއީ ޚިޔާލެކެވެ. މުސްކުޅިނުވާގޮތަށް ސެލްބަދަލު ކުރުމުން، ދެންނިކުންނާނެ ނަތީޖާއެކަކަށްވެސް އެކަމެއް މެދުވެރިވުމުގެ ކުރިން އެނގޭނެހެން ހީއެއްނުވެއެވެ. ދުނީޔޭގައި ދިރިތިބި ބަޔަކަށް ފެނިވެސްދާނެއެވެ.\nއޭޕްރީލް 6, 2021 13:42\nމަރުވާނެ.. އެ ޔަޤީން ކަމެއް.. ނޭނގެނީ މަރުވާ ވާނީ ކޮންތާކު ކޮންއިރަކު ކަން.. ފުރިގެންވާ ފާފަތަކުގެ ވެރިންނޭ.. ތައުބާވެ، ހެޔޮ ޢަމަލު ކުރަމާ.. ކުރިޔަށް އޮތް ރަމަޟާން މަހަށް ތައްޔާރުވެ ހެޔޮ ގޮތުގައި ދުނިޔެ ވޭތުކުރަމާ.. އަބަދަކު ދުނިޔޭގަ ނުތިބެވޭނެ..\nއޭޕްރީލް 7, 2021 11:55\n[ އައްރަޙްމާން 26 ވަނަ އާޔަތް [


ރާއްޖެއާއި ޗައިނާއާ ދެމެދު މުހިންމު މަޝްވަރާތަކެއް ބާއްވަނީ ރާއްޖެއާއި ޗައިނާއާ ދެމެދު މުހިންމު މަޝްވަރާތަކެއް ބާއްވަނީ\nކޮރޯނާ ވައިރަހާއި ގުޅިގެން ދިވެހި ރައްޔިތުންގެ ފަރާތުން ޗައިނާއަށް އެއް މިލިޔަން މަސްދަޅު ހަދިޔާކުރުން - ފޮޓޯ: މުޙައްމަދު ވަޙީދު / ޕީއެސްއެމް ނިއުސް\nދިވެހިރާއްޖެއާއި ޗައިނާއާ ދެމެދު ބާއްވާ ބައިލޭޓަރަލް ކޯޑިނޭޝަން މެކޭނިޒަމްގެ މަޝްވަރާތައް މާދަމާ އޮންނާނެއެވެ.\nމި ބައްދަލުވުމަކީ ޑިރެކްޓަރ ޖެނެރަލް ފެންވަރުގައި ބާއްވާ މަޝްވަރާތަކުގެ ފުރަތަމަ ބައްދަލުވުމެވެ. މި ބައްދަލުވުމުގައި ފުރަތަމަ މަޝްވަރާ ކުރުމަށް ހަމަޖހިފައިވަނީ ބޯޑަރު ހުޅުވާލުމާއި، ފަތުރުވެރިކަމާ ބެހޭގޮތުންނެވެ. އެގޮތުން ދެޤައުމުގެ މެދުގައި މިދާއިރާތަކާ ގުޅޭ ގިނަ މަޝްވަރާތަކާއި، ކޮވިޑް-19 އިން ރައްކާތެރިވުމުގެ އިތުރުން އިޤްތިޞާދު އަލުން ކޮޅަށް ޖެހުމާ ބެހޭ ގޮތުން މަޝްވަރާތައް ކުރިއަށްދާނެކަމަށް ފޮރިން މިނިސްޓްރީން ވިދާޅުވެއެވެ.\nމި މަޝްވަރާތަކުގައި ދިވެހިރާއްޖޭގެ ފަރާތުން އިސްކޮށް ބައިވެރިވެވަޑައިގަންނަވާނީ މިނިސްޓްރީ އޮފް ފޮރިން އެފެއަރޒްގެ އެޑިޝަނަލް ސެކްރެޓަރީ އަހުމަދު ޝިޔާންއެވެ. މީގެ އިތުރުން ޓޫރިޒަމް މިނިސްޓްރީއާއި، ހެލްތު ޕްރޮޓެކްޝަން އެޖެންސީގެ އިތުރުން ސިވިލް އޭވިއޭޝަން އޮތޯރިޓީއިންވެސް ބައިވެރިވެވަޑައިގަންނަވާނެއެވެ.\nޗައިނާގެ ފަރާތުން މި ބައްދަލުވުމުގައި އިސްކޮށް ބައިވެރިވެވަޑައިގަންނަވާނީ ޗައިނާ ފޮރިން މިނިސްޓްރީގެ އޭޝިއަން ޑިޕާޓްމަންޓްގެ ޑެޕިއުޓީ ޑިރެކްޓަރ ޖެނެރަލް ޔާއޯ ވެން އެވެ. ވެން ގެ އަރިހުގައި ޗައިނާގެ ނޭޝަނަލް ހެލްތު ކޮމިޝަނާއި، ޗައިނީޒް ސެންޓަރ ފޮރ ޑިޒީސް ކޮންޓްރޯލް އެންޑް ޕްރިވެންޝަނާއި، މިނިސްޓްރީ އޮފް ކަލްޗަރ އެންޑް ޓޫރިޒަމް އަދި ޗައިނާގެ ސިވިލް އޭވިއޭޝަން އެޑްމިނިސްޓްރޭޝަނުން ބައިވެރިވާނެއެވެ.\nމި ބައްދަލުވުން ބޭއްވުމަށް ނިންމެވުމާއި ގުޅިގެން ފޮރިން މިނިސްޓަރ އަބްދުﷲ ޝާހިދު ދެއްވި މެސެޖްގައި ވަނީ ކޯވިޑް-19ގެ ބަލިމަޑުކަމާއި މުޅި ދުނިޔެއިން ކުރިމަތިލާފައިވާ މިދަނޑިވަޅުގައި މިމަޝްވަރާތައް ބޭއްވުމަށް ޗައިނާ ސަރުކާރުން އިސްނެންގެވިކަމަށްޓަކައި ދިވެހި ސަރުކާރުގެ ފަރާތުން މަރުޙަބާ ވިދާޅުވެފައެވެ.\nމިނިސްޓަރ ޝާހިދު ވަނީ ދިވެހިރާއްޖެއާއި ޗައިނާއާ ދެމެދު އޮތް ޒަމާންވީ ގުޅުމާއި ދެޤައުމުގެ ދެމެދުގައި އޮންނަ ގާތްކަން ބިނާވެފައިވާ އަސާސްތަކަކީ ދިވެހިރާއްޖެއިން ޤަބޫލުކުރާ "ވަން-ޗައިނާ" ސިޔާސަތާއި، އެއް ޤައުމު އަނެއް ޤައުމުގެ ސިޔާދަތަށް ކުރާ އިހްތިރާމްކަން ފާހަގަކުރައްވާފައެވެ. އަދި ޗައިނާއަކީ މިހާރުވެސް ދިވެހިރާއްޖޭގެ ތަރައްޤީގެ މުހިއްމު ބައިވެރިއެއްކަމަށާއި، ދެޤައުމުގެ ދެމެދުގައި އޮތް ގުޅުން އިތުރަށް ހަރުދަނާކުރުމަށް ދިވެހިރާއްޖެއިން އަބަދުވެސް މަސައްކަތްކުރާނެކަމަށް މިނިސްޓަރ ވަނީ ވިދާޅުވެފައެވެ. އަދި ރައީސުލްޖުމްހޫރިއްޔާ އިބްރާހިމް މުޙައްމަދު ސާލިޙްގެ ޒަޢާމަތުގައި ދިވެހިރާއްޖެއާއި ޗައިނާއާ ދެމެދު އޮތް ގުޅުން ހަރުދަނާކަންމަތީ، އިތުރަށް ބަދަހިވެގެންދާނެކަމަށްވެސް މިނިސްޓަރ ޝާހިދު ވިދާޅުވިއެވެ.


Huttifai Huri Hurihaa Housing Unit Thah Mi Aharu Ninmanee - Vaguthu\nހުއްޓިފައިހުރި ހުރިހާ ހައުސިންގ ޔުނިޓްތައް މިއަހަރު ނިންމަނީ\nފުވައްމުލަކުގައި އިމާރަތްތަކޮށްފައިވާ ފްލެޓްތައް – ފޮޓޯ: ޕީއެސްއެމް\nރާއްޖޭގެ ގިނަ ރަށްރަށުގައި މަސައްކަތް ހުއްޓިފައިހުރި ހައުސިންގ ޔުނިތްތަކުގެ މަސައްކަތް މިއަހަރުގެ ނިޔަލަށް ނިންމާނެކަމަށް ހައުސިންގ މިނިސްޓްރީން ވިދާޅުވެއްޖެއެވެ.\nދައުލަތުގެ މީޑިއާ ޕީއެސްެއެމްއަށް ދެެއްވި އިންޓަވިއެއްގައި އެ މިނިސްޓްރީގެ ޑެޕިއުޓީ މިނިސްޓަރ ޚާލިސް ވިދާޅުވީ އާ ސަރުކާރު ހަވާލުވިއިރު މަސައްކަތް ފުރިހަމަ ނުކޮށް، މަސައްކަތް ހުއްޓާލާފައިވާ ހައުސިންގ ޔުނިތްތައް ގިނަ ރަށްތަކުގައި ހުރިކަމަށެވެ.\nއަދި މިހާރު އެހެން ހުރި ހުރިހާ ރަށެއްގެ މަސައްކަތްތައް ފަށައިގެން ކުރިއަށްދާ ކަމަށް އޭނާ ވިދާޅުވިއެވެ. މީގެ ތެރޭގައި ދިއްދޫ، ކުޅުދުއްފުށި، ތުޅާދޫ، ފުވައްމުލައް އަދި ގއ، ގދއާއި އައްޑޫ ސިޓީގެ ބައެއް ރަށްތަކުގައި ނުނިމި ހުރި ހައުސިންގ ޔުނިޓްތަކުގެ މަސައްކަތް ކުރެވެމުންދާ ކަން އޭނާ ފާހަގަކުރިއެވެ.\nޚާލިސް ވިދާޅުވީ ހައުސިންގ ޔުނިޓް އަޅަންފެށި ގިނަ ރަށްތަކުގައި ނިންމާފައިހުރީ ސިވިލް މަސައްކަތް، ނުވަތަ ކޮންސްޓްރަކްޝަންއާއި ގުޅުންހުރި މަސައްކަތްތައް އެކަނި ކަމަށެވެ. ނަމަވެސް ފެނާއި، ނަރުދަމާއާއި، ކަރަންޓުގެ މަސައްކަތްތައް އެއްގޮތަކަށްވެސް ނުފަށާ ހުރި ރަށްތަކާއި، އަދި މަސައްކަތް ހުއްޓިފައި ހުރި ރަށްތައް ގިނަ ކަމަށް އޭނާ ފާހަގަކުރިއެވެ.\nއޭނާ ވިދާޅުވީ، އެ މަސައްކަތްތައް ނުނިމިހުރި ރަށްތަކުގައި އެ މަސައްކަތް ކުރުމަށް މިހާރު ކުންފުނިތަކާއި ހަވާލުކޮށްފައިވާ ކަމަށެވެ.\nސެޕްޓެމްބަރު 10, 2019 16:39\nހުސް ދޮގު. ނިކަން ބަލާބަލަ ކުޅުދުއްފުށި ރޯހައުސްތައް ވެސް. ހަމަ މަސައްކަތް 2013 ގައި ހުއްޓިފައި ހުރި ގޮތަށް އަދިވެސް އެހެރީ. ނިކަން ބަލާބަލަ ހަދާ ދޮގުވެސް ދޯ!\nއޮކްޓޯބަރ 2, 2019 16:11\nމިސަރުކާރު އައިސް ހުއްތުވާފަ ހުރި ތަންތަނޭ ކިއާބަލަ، މިހާރު ހުރިހާ ެއެއްޗެއް ތިކިއަނީ ކައުންސިލް އިންތިޚާބު އަންނާތީ މީހުން ހައްދަން ވެގެން ނުވާނެ ތިކަމެއް.\nއޮކްޓޯބަރ 3, 2019 19:41\nހުއްޓިފަ ނުޖެހޭ ހުންނާކަށް. މިހާތަނަށް ނިމިފަ ހުންނަންޖެހޭ ތަންތަން ތީ. އަވަހަށް ނިންމާފަ ތިތަންތަން ދޭންއުޅޭ. ހައްބޯރާހިތަކެއްހެން އަރާ ތިބި ވަގުންތައް ތި ފޭރިގަންނާކަށްވެސް ނުޖެހޭ. ކއް.


Anehkaa Ves Male' Furabandhah Gendhan Jehidhaane - Vaguthu\nއަނެއްކާވެސް މާލެ ފުރަބަންދަށް ގެންދަން ޖެހިދާނެ\n10 މަސް ކުރިން ( ޖޫން 21, 2020 )\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ރާއްޖެއިން ފެނުމާއި ގުޅިގެން ބަލީގެ ނުރައްކާ އެންމެ ބޮޑު މާލެ ސަރަޙައްދު ފުރަބަންދުކޮށްފައި އޮންނަތާ ގިނަ ދުވަސްތަކެއް ވެފައި ވަނިކޮށް، ފުރަބަންދުގެ ބައެއް ފިޔަވަޅުތަކަށް ލުއިދީ އާންމުންނަށް ބޭރަށް ނިކުމެ އުޅުމުގެ ފުރުސަތު ދިންތާ އަދި މާގިނަ ދުވަހެއް ނުވެއެވެ. ނަމަވެސް ފުރަބަންދުގެ ލުއިތަކާއެކު ބަލީގެ ނުރައްކާ ބޮޑުވެދާނެ ކަމުގެ ބިރު ވަނީ ބޮޑުވާން ފަށާފައެވެ.\nދުވަސްތަކަކަށްފަހު މާލޭ މަގުމައްޗަށް، ހުއްދަ ނެތި އާންމުންނަށް ނިކުމެ އުޅުމުގެ ފުރުސަތު ލިބިގެންދިއުމާއެކު ގިނަ ބަޔަކު މަގުތަކަށް ނިކުމެ އެއްވެ އުޅޭ މަންޒަރު ފާއިތުވެދިޔަ ދުވަސްތަކުގައި ފެންނަމުން ދެއެވެ. މިގޮތުން ކޮވިޑް-19 އިން ރައްކާތެރިވުމުގެ ގޮތުން އެކުލަވާލާފައިވާ އުސޫލުތަކާއިވެސް ގިނަ ބަޔަކު އަންނަނީ ޚިލާފުވަމުންނެވެ. މިއާއެކު ރާއްޖެއިން ބަލި ޖެހޭ މީހުންގެ އަދަދުވެސް ވަނީ އިތުރުވެފައެވެ.\nމިކަމާއި ގުޅިގެން ހެލްތު ޕްރޮޓެކްޝަން އޭޖެންސީން ނެރެފައިވާ ވީޑިއޯއެއްގައި ވިދާޅުވެފައި ވަނީ، މާލޭގެ އެކި ސަރަޙައްދުތަކަށް ގިނަ ބަޔަކު އެއްވާތަން ފެންނަމުންދާ ކަމަށެވެ. މިކަމުގެ ސަބަބުން ރާއްޖޭގައި ކޮވިޑް-19 އިތުރަށް ފެތުރިގެން ދިއުމަކީ އެކަށީގެންވާ ކަމެއް ކަމަށް އެ އިދާރާއިން ވިދާޅުވެއެވެ.\nއަދި މިފަދަ ގޮތަކަށް ރާއްޖޭގައި މި ބަލި ފެތުރެން ފަށައިފިނަމަ އަނެއްކާވެސް އިތުރު ފިޔަވަޅުތަކާއެކު މާލެ ސަރަޙައްދު ފުރަބަންދަކަށް ގެންދަން ޖެހިދާނެ ކަމަށް އެޗްޕީއޭއިން ވިދާޅުވެފައި ވެއެވެ. އެހެންކަމުން ބަލި ފެތުރިޔަ ނުދިނުމަށް، ހުރިހާ ފަރާތްތަކުން ވެސް އެޗްޕީއޭގެ އިރުޝާދުތަކާއި އެއްގޮތަށް އަމަލު ކުރުމަށް އެ އިދާރާއިން އެދިފައި ވެއެވެ.\nއަދި ކޮންމެހެން މަޖުބޫރުވެގެން ގެއިން ނިކުންނަން ޖެހިގެން ނޫނީ ބޭރަށް ނިކުމެ ނޫޅުމަށްވެސް އެ އިދާރާއިން ވަނީ އިލްތިމާސްކޮށްފައެވެ.\nފުރަބަންދުގެ ލުއިތައް ދިނުމުގެ ކުރިންވެސް އެޗްޕީއޭއިން ވަނީ ރައްކާތެރި ކަމުގެ މިންގަނޑުތަކަށް ހުރިހާ ފަރާތްތަކުން ވެސް ސަމާލުވުމަށް އެދިފައެވެ. އަދި މި ލުއިތައް ދެނީ ބަލީގެ ނުރައްކާ ކުޑަވުމުން ނޫން އިރު، ސަމާލު ނުވެވިއްޖެ ނަމަ ނުރައްކާ އިތުރަށް ބޮޑުވެ، ކުރިން ރާއްޖެ އޮތް ހާލަތަށް އަނެއްކާވެސް ގޮސްދާނެ ކަމުގެ އިންޒާރު އެ އިދާރާއިން ދީފައި ވެއެވެ.\nއިއްޔެ ވެސް ރާއްޖެއިން އިތުރު 37 މީހަކަށް އަލަށް ކޮވިޑް-19 ޖެހިފައި ވެއެވެ. މިއީ ފާއިތުވެދިޔަ 20 ވަރަކަށް ދުވަސް ތެރޭ ރާއްޖެއިން މިހައި ގިނަ އަދަދެއްގެ ބަޔަކު ފައްސި ފަހަރެވެ. އެޗްޕީއޭގެ ތަފާސް ހިސާބުތަކަށް ބަލާއިރު މިހާރު ރާއްޖެއިން ކޮވިޑް-19 އަށް ފައްސިވީ މީހުންގެ ޖުމްލަ އަދަދު ވަނީ 2187 އަށް އަރާފައެވެ. މީގެތެރެއިން 1788 މީހަކު ވަނީ ބަލިން ރަނގަޅުވެފައެވެ.\nރާއްޖެއިން ކޮވިޑް-19 އަށް ފައްސިވީ މީހުންގެ ތެރެއިން މިހާރު ފަރުވާދެމުން ދަނީ 389 މީހަކަށެވެ. އަދި މި ބަލީގައި މިހާތަނަށް 8 މީހަކު ނިޔާވެފައި ވެއެވެ.\nޖޫން 21, 2020 02:33\nމާލެ ތީ އިންސާނުން އުޅެން ހެޔޮވާ ވަރު ތަނެއް ނޫން ކަން މި ކޮވޮޱް މި އަންގާދިނީ 2025 އާ ހަމަ އަށް ލޮކްޱައުން ކޮއްފަ ބާވާ އޯކޭ ވާނެ،\nޖޫން 21, 2020 02:49\nރަންޤަޅު ވާހަކަ އެއް\nޖޫން 21, 2020 06:54\nއަމިއްލައަށް ދޯ ލުއިތައް ދިނީ އަބަދަކު ބަންދުކޮަށްފައެއް ނުބެހެއްޓޭނެޔޭ ކިޔާފަ ، ދެން ރޯނެ ކަމެއް ނެތް\nޖޫން 21, 2020 09:03\nޕާރކް ތަކާއި މައިޒާން ތައް ހުޅުވުމުގެ ނަތީޖާ ، އެތަންތަން ނުހުޅުވާ ، މަޑުކޮށްލިނަމަ މިހެން ނުވާނެ ?\nޖޫން 21, 2020 11:25\nއެޗްޕީއޭ އުވާލަބަލަ.. ކިހާދެރަކަމެއް


ނ.މާފަރުގައި ހެދިފައިވާ ކޮވިޑްޓެސްޓް ލެބޯޓްރީ އާއި ބެހޭގޮތުން އެއީ ފޭކްނިއުސް- އޭޑީކޭ - Sandhaanu\nނ.މާފަރުގައި ހެދިފައިވާ ކޮވިޑްޓެސްޓް ލެބޯޓްރީ އާއި ބެހޭގޮތުން އެއީ ފޭކްނިއުސް- އޭޑީކޭ\nނ.މާފަރުގައި ގާއިމުކޮށްފައިވ ކޮވިޑް19 ލެބޯޓްރީގައި ހެދިފައިވާ ޓެސްޓްތަކާ ގުޅޭގޮތުން، މީޑިއާގައި ފަތުރަމުންދާ ޚަބަރުތަކަކީ ފޭކްނިއުސް ކަމުގައި އޭޑީކޭ އިން ބުނެފިއެވެ. އޭޑީކޭގެ ސީނިއަރ މެނޭޖްމަންޓުން ބުނީ އެވާހަކަ ތަކަކީ ކަނޑައެޅިގެން ދޮގެއްކަމަށެވެ.\nމާފަރުގައި ޕީސީއާރ ޓެސްޓް ލެބޯޓްރީއެއް ގާއިމުކޮށްފައިވަނީ ހިލްސައިޑު ވިލާ ޕލ އާއި އޭޑީކޭ ހޮސްޕިޓަލާއި ދެމެދު ވެވުނު އެއްބަސްވުމެއްގެ ދަށުން6މަސް ދުވަހުގެ މުއްދަތަށް ލެބޯޓްރީ ހިންގުމުގައި އެހޮސްޕިޓަލުން އެނހީތެރިވެ ދިނުމަށް ކަމުގައެވެ. އެގޮތުގެ މަތީން6މަސްދުވަސް ހަމަވުމުން އޭޑީކޭ ހޮސްޕިޓަލުން އެތަން ދޫކޮށްލައި ހިލްސައިޑް ވިލާ ޕލ އާއި ވަނީ ޙަވާލުކޮށް ނިމިފާވާކަމަށެވެ.\nއެ ލެބޯޓްރީ ހުޅުވާފައިވަނީ ޕީސީއާރ ލެބޯޓްރީއެއް ހިންގުމަށް ކަނޑައަޅާފައިވާ ގަވާޢިދުތަކާއި އުސޫލުތަކާއި އެއްގޮތަށް، ސަރުކާރުގެ ކަމާބެހޭ ފަރާތްތަކުން އިންސްޕެކްޓް ކުރުމަށްފަހު ގަވާޢިދުން ހުއްދަލިބިގެނެވެ. އަދި އެ ލެބޯޓްރީގައި ހަދާފައިވާ ހުރިހާ ޓެސްޓްތައް ހެދިފައިވާނީ ޓެސްޓްކުރުމަށް ބޭނުންވާ އެންމެހާ ކޮންޓުރޯލްތައް ބަރާބަރަށް ހިފަަހައްޓައިގެންކަމުގައި އޭޑީކޭ އިން މިއަދު ނެރުނުބަޔާނުގައި ބުނެފައިވެއެވެ. އަދިހަމަ އެހެންމެ އެ ލެބޯޓްރީއިން ކުރެވުނު ހުރިހާ ޓެސްޓްތަކުގެ ރެކޯޑްތައް މެޝިނުން އެނގެންހުނާނެކަމަށެވެ.\nއަދި މީގެ އިތުރުން ކޮލިޓީ ހިފެހެއްޓުމަށް ބަލާ ބެލުންތައްބެލުމަށްޓަކައި ރެންޑަމްކޮށް އެހެން ލިބޯޓްރީ ތަކުގައި ވެރިފިކޭޝަން ޓެސްޓްވެސް ކޮށްފައިވާނޭކަމުގައެވެ. މީގެ އިތުރުން މިނިސްޓްރީ އޮފް ހެލްތްގެ ކޮލިޓީ އިމްޕްރޫވްމަންޓް ޑިވިޝަން (ކިޔޫ.އައި.ޑީ) އިން އެލެބޯޓްރީގެ އިނސްޕެކްޝަންވެސް ހައްދަވާފައިވާކަމާއި އަދި އެލެބޯޓްރީއާއި އޭޑީކޭ ހޮސްޕިޓަލާއި ދޭތެރޭ ހެދިފައިވާ އެގްރީމެންޓް ހަމަވެ އެތަނުގެ ޚިދުމަތް ކަނޑާލިއިރު އެތަނުގައި ސްޓޯކުރެވިފައިވާ ސޭމްޕްލްތައްވެސް ވާނީ އެޗްޕީއޭ އާއި ޙަވާލުކުރެވިފައެވެ. މިބުނީ އަކީ އެހެންވެސް ޓެސްޓް ލެބޯޓްރީތަކުގައި ތަފާތު ސަބަބުތަކާއިހުރެ ފައްސި މީހަކު ފޯލްސް ނެގެޓިވް ރިޒަލްޓެއް ނޯވެދާނެ ވާހަކައެއްނޫން.\nބައެއް މީޑިއާ ބުނެފައިވާގޮތުން މަނަފަރުގައި ގާއިމުކުރި ކޮވިޑް19 ލެބޭޓްރީއަކި ރާއްޖޭގައި ފުޅާދާއިރާއަކަށް ޓްއަރިޒަމް ވިޔާފާރި ކުރާ ސޯަނޫ އާއި އޭޑީކޭ ހޮށްޕިޓަލުން ގުޅިގެން ހިންގި ފައިދާބޮޑު ވިޔާފާރިއެކެވެ. އަދި އެލެބޯޓްރީގެ ސަބަބުން އެތައްހާސް ބަޔަކު ނުރައްކަލަށް ހުށަހެޅިފައިވެއެވެ. އަދި އޭރު ޚަބަރު ފެތުރީ މާފަރުގެ މިލެބޯޓްރީ އަކީ ސޯނޫގެ ދީލަތި އެހީއެއްގެ ގޮތުގައެވެ.


Mashroouthah habeys: dharani dhahkaane gaabilukan ebahuri!\nމަޝްރޫއުތައް ހަބޭސް: ދަރަނި ދެއްކުމުގެ ގާބިލްކަން އެބަހުރި!\nލޯނު ނެގިއަސް ލޯނު ދެއްކޭނެ\nމަޝްރޫއުތަކުން ފައިދާ ކުރާނެ\nބިޔަ މަޝްރޫއުތަކެއް ފެށިގެން ކުރިއަށް\nޗައިނާ- މޯލްޑިވްސް ފްރެންޑްޝިޕް ބްރިޖުގެ މަސައްކަތް ކުރަނީ. -- އަވަސް ފޮޓޯ\nވޭތުވެދިޔަ ތިން އަހަރަކީ ރާއްޖޭގެ ފަހުގެ ތާރީހުގައި އެންމެ ގިނަ މަޝްރޫއު ތަކެއް ހިންގުނު އަހަރު ތަކެވެ. އަދި މި ތިން އަހަރުގެ ތެރޭގައި ފަށާފައިވާ ބިޔަ މަޝްރޫއުތަކާ މެދު ޝައްކެއްނެތެވެ. ރާއްޖޭގެ އިގްތިސާދުގެ މަލަމަތި ބަދަލުކޮށްލާނެ ގިނަ މަޝްރޫއުތަކެއް ސަރުކާރުން ވަނީ ފަށާފަ އެވެ. މަޝްރޫއުތައް ހިންގުމަށް ގިނަ ލޯނުތަކެއް ވެސް ވަނީ ނަގާފަ އެވެ. މިއާއެކު ދަރަނި ވެސް އުފެދޭނެ އެވެ. ވޯލްޑް ބޭންކުން ދާދި ފަހުން ނެރުނު ރިޕޯޓެއްގައިވާ ގޮތުން ރާއްޖޭގެ ދަރަނި މިހާރު ހުރީ ޖީޑީޕީގެ ނިސްބަތުން ބަލާނަމަ 83 ޕަސެންޓުގަ އެވެ. އެހެންވެ އުފެދޭ ސުވާލަކީ މި ދަރަނި ދެއްކުމުގެ ގާބިލްކަން ރާއްޖޭގައި ހުރީ ކިހާ ވަރަކަށްބާ އެވެ؟\n"ރާއްޖޭގައި މިހާރު އިންވެސްޓްކުރެވޭ ދާއިރާތަކަކީ ރާއްޖޭގެ ޖީޑީޕީ އިތުރު ކުރަން ކޮންމެހެން ވެސް އިންވެސްޓް ކުރަން ޖެހޭ ދާއިރާތަކެއްކަން ވޯލްޑް ބޭންކާއި އައިއެމްއެފުން ވެސް ގަބޫލު ކުރައްވާ،" ފިޝަރީޒް މިނިސްޓަރު ޑރ. މުހައްމަދު ޝައިނީ ވިދާޅުވި އެވެ.\nމާސިންގަހަ މަޝްރޫއު ތަކެއް\nރާއްޖޭގެ ތަރައްގީ އަށް އެންމެ ގިނަ ލޯނުތައް ނަގައިގެން މިހާރު ކުރިއަށްދާ އެންމެ މުހިންމު މަޝްރޫއަކީ ވެލާނާ އިންޓަނޭޝަނަލް އެއާޕޯޓު (ވީއައިއޭ) ތަރައްގީ ކުރުމުގެ މަޝްރޫ އާއި ހުޅުމާލެ ދެވަނަ ފިޔަވަހީގެ މަޝްރޫއު އަދި ޗައިނާ މޯލްޑިވްސް ފެންޑްޝިޕް ބުރިޖުގެ މަޝްރޫއެވެ. މި މަޝްރޫއުތަކަށް ބޭރުގެ ލޯނު އެހީއިން މިދިޔަ އަހަރު 997 މިލިއަން ރުފިޔާ ހަރަދު ކުރެވޭނެ ކަމަށް އަންދާޒާ ކޮށްފައިވެ އެވެ. އަދި މި އަހަރު އެ އަދަދު 2.8 ބިލިއަން ރުފިޔާ އަށް އަރާނެ އެވެ.\nމިގޮތުން، ވީއައިއޭ މަޝްރޫއުގެ އަގު ގާތްގަނޑަކަށް 800 މިލިއަން ޑޮލަރަށް އަރަ އެވެ. އަދި މި މަޝްރޫއު ކުރި އަށް ގެންދަނީ ލޯނުގެ ގޮތުގައި ބޮޑު އަދަދުތަކެއް ނަގައިގެންނެވެ. މިގޮތުން ސައޫދީ ފަންޑްފޯ ޑިވްލޮޕްމަންޓާއި އަބޫދާބީ ފަންޑް އަދި އޯޕެކް ފަންޑް ފޯ އިންޓަނޭޝަނަލް ޑިވެލޮޕްމެންޓް (އޮފިޑް) ފަދަ ގިނަ މާލީ އިދާރާތައް ހިމެނެ އެވެ. މިގޮތުން ލޯނު އެހީގެ 39 ޕަސެންޓް ހޭދަކުރަނީ މި މަޝްރޫއުތަކަށެވެ. މި އަހަރަށް ލަފާކުރި، ބަޖެޓު ފޮތުގައިވާ ގޮތުން މި އަހަރު ބޭރުގެ ދަރަނީގެ ބޮޑު ބައެއް ހިއްސާކުރާނީ ބޭރުގެ މާލީ އިދާރާތަކުގެ ދަރަންޏެވެ.\nލޯނަށް ދައްކާނެ އަދަދު ބުނެދޭ\nދަރަނި ދައްކާނެ ގޮތުގެ ތާވަލެއް.-- މައުލޫމާތު: ބަޖެޓު ފޮތް\nމަޝްރޫއުތަކަށް ގިނަ ލޯނު ތަކެއް ނަގަމުންދާއިރު، ލޯނު އަނބުރާ ދައްކާނެ ގާބިލްކަން ހުރި ކަމަށް ސަރުކާރުން ދަނީ ބުނަމުންނެވެ. މިގޮތުން 2015 ވަނަ އަހަރު ލޯނުތައް ދެއްކުމަށް 2.3 ބިލިއަން ރުފިޔާ ހޭދަކޮށްފައިވެ އެވެ. އަދި މިދިޔަ އަހަރު 2.8 ބިލިއަން ރުފިޔާ ހޭދަކޮށްފައިވާއިރު، މި އަހަރު ލޯނު ދެއްކުމަށް 2.9 ބިލިއަން ރުފިޔާ ހޭދަކުރާނެ ކަމަށް ބަޖެޓު ފޮތުގައި ވެ އެވެ.\nލޯނު- ކުޑަ އިންޓަރެސްޓުގައި\nމިނިސްޓަރު ޝައިނީ ވިދާޅުވި ގޮތުގައި މަޝްރޫއު ތަކަށް ނަގާ ލޯނުތައް ހުރީ ބޮޑު އިންޓްރެސްޓެއްގައެއް ނޫނެވެ.\n"އަޅުގަނޑުމެން ލޯނު ނަގާ ކޮންޑިޝަން ބައްލަވާ؟ އެހާބޮޑު އިންޓްރެސްޓެއްގައި ނޫން މި ހުންނަނީ. އެއް ޕަސެންޓް ނޫނީ ދެ ޕަސެންޓުގައި އާއްމުކޮށް މި ހުންނަނީ. ޗައިނާއިން ނެގި ލޯނަށް ވިއަސް ނޫނީ ސައޫދީން ނެގި ލޯނުކަމަށްވީ ނަމަވެސް. އެހެންވީމަ އެއީކީއެއް ކަންބޮޑުވާން ޖެހޭ ކަމެއް ނޫން،" ޝައިނީ ވިދާޅުވި އެވެ.\nމިނިސްޓަރު ވިދާޅުވީ ބެލެންސް ބަޖެޓެއް ގެނެވޭނީ ބޭރަށް ދައްކަން ޖެހޭ ހުރިހާ ފައިސާއެއް ދައްކަން ޕްރޮފިޝަން ލާފައި ކަމަށެވެ.\n"ބެލެންސް ބަޖެޓަކާ ހަމައަށް ދެވޭނީ އެ ފައިސާ ޖެހޭނީ ފައިސާ ދެއްކޭނެ ގާބިލްކަން ހުރެގެން. ދެއްކޭނެ ގޮތް ވެސް އެނގޭތީ،" ޝައިނީ ވިދާޅުވި އެވެ.\nލޯނު ނަގަން ރަނގަޅު ވަގުތު!\nދުނިޔޭގެ ފައިނޭންޝަލް މާކެޓަށް ބަލާއިރު މި ދުވަސްވަރު ގިނަ ގައުމުތަކުން ދަނީ މަޝްރޫއުތަކަށް ބޭރުގެ މާލީ އިދާރާތަކުގެ ދޮރުގައި ޓަކި ދެމުންނެވެ. ސަބަބެއް ކަމަށްވަނީ މި ދުވަސްވަރަކީ ލޯނު ނަގަން އެންމެ އެކަށީގެންވާ ވަގުތަށްވުމެވެ. އެހެންވެ ރާއްޖޭން ވެސް ފުރުސަތުގެ ބޭނުން ހިފަމުންދާ ކަމަށް ސަރުކާރުން ބުނެ އެވެ.\nމިނިސްޓަރު ޝައިނީ ވިދާޅުވީ ލޯނު ނަގަން ބަލާއިރު، މިހާރަށް ވުރެ ރަނގަޅު ވަގުތެއް ނާންނާނެ ކަމަށެވެ.\n"އެންމެ އިންޓަރެސްޓް ރޭޓް ކުޑަ ވަގުތު ލޯނުތައް ހުންނާނީ. އަޅުގަނޑުމެން ތެރެއިން އުފެދޭ އެއްޗަކުން މި މަޝްރޫއުތަކެއް ނުހިންގޭނެ. އެހެންވެ މި އިންވެސްޓްމަންޓްތަކަކީ ރިޓާންލިބި ފުޅާ ވެގެންދާނެ. ރާއްޖެ އަށް އެންމެ ބޮޑު އާމްދަނީއެއް ލިބެނީ ޓޫރިޒަމުން. އެކަމަކު މިހާތަނަށް އެއާޕޯޓު ނުހެދި އެ އޮތީ. އެ ވިސްނުމެއް ނެތް. ނަމަވެސް ރައީސް ޔާމީން އެވިސްނުން ގެންގުޅުންވީ،" ޝައިނީ ވިދާޅުވި އެވެ.\nސަރުކާރުގެ އަމާޒަކީ ލޯނުތައް ނަގައިގެން ހިންގާ ބިޔަ މަޝްރޫއުތަކާއެކު އިގްތިސާދު ފުޅާ ކުރުމެވެ. އަދި ޖީޑީޕިން ބޮލަކަށް ޖެހޭ އާމްދަނީގެ އަދަދު މިހާރު ހުރި 7500 ޑޮލަރުން 12،000 ޑޮލަރަށް މަތި ކުރުމެވެ. ލޯނު ނަގަނީ މި ސަބަބާ ހުރެ ކަމަށް ސަރުކާރުން ބުނެ އެވެ.\nއެމްއެމްއޭ ޑރ. މުހައްމަދު ޝައިނީ ރައީސް އަބްދުﷲ ޔާމީން + ސިނަ މާލެ ބްރިޖް ވެލާނާ އިންޓަނޭޝަނަލް އެއާޕޯޓް އައިއެމްއެފް\n"ރައީސް ޔާމީންއަށް 85 ޕަސެންޓް، އިބޫއަށް 77 ޕަސެންޓް"\nބްރިޖްގެ މިލްކްވެރިކަން ހޯދަން އެންމެން ދުއްވައިގެންފި


Neymar ge hat-trick un Brazil 1 vana ah\nނޭމާގެ ހެޓްރިކުން ބްރެޒިލް އެއްވަނަ އަށް\nނޭމާ ލަނޑު ޖެހުމަށް ފަހު އުފާ ފާޅު ކުރަނީ\nވޯލްޑް ކަޕް ކޮލިފިކޭޝަންގެ ދެކުނު އެމެރިކާ ޒޯންގައި ބްރެޒިލުން ޕެރޫއާ ދެކޮޅަށް ކުޅުނު މެޗުގެ ނާމޭގެ ހެޓްރިކާއެކު 4-2 ން މޮޅުވެ ބްރެޒިލް ސަރަހައްދުގެ އެއް ވަނަ މަގާމަށް ޖެހިލައިފި އެވެ.\nއާޖެންޓީނާ ވެސް ވަނީ ބޮލީވިއާ އާ ދެކޮޅަށް ކުޅުނު މެޗު 2-1 ން މޮޅުވެފަ އެވެ. ބޮލީވިއާއަކީ އުސް އަދި ފިނި ގަދަ ގައުމެކެވެ. އެ ގައުމުގައި ކުޅުމަކީ އަބަދުވެސް އުނދަގޫ ކަމެކެވެ. އާޖެންޓީނާ އަށްވެސް ކުރިމަތިވީ އުނދަގޫ މެޗެވެ. ޕެރޫ އާ ދެކޮޅަށް ބްރެޒިލް ކުޅުނު މެޗުގައި ފުރަތަމަ ލީޑް ނެގީ ޕެރޫއިންނެވެ. އެ ޓީމުގެ ލަނޑު ހަވަނަ މިނެޓްގައި ކާމިޔާބު ކުރީ އެންޑްރޭ ކަރީޔޯ އެވެ. ބްރެޒިލްއިން ނަތީޖާ ހަމަ ކުރީ ލިބުނު ޕެނަލްޓީ އަކުން ނޭމާ އެވެ.\nދެ ވަނަ ހާފުގައި ޕެރޫގެ ޓަޕިއާ ވަނީ އެ ޓީމުގެ ދެ ވަނަ ލަނޑު ކާމިޔާބު ކޮށްފަ އެވެ. މެޗުގެ 64 ވަނަ މިނެޓްގައި ރިޗާލްސަން ވަނީ ބްރެޒިލްއަށް ނަތީޖާ ހަމަހަމަ ކޮށް ދީފަ އެވެ. ބްރެޒިލްއަށް އަނެއްކާ ވެސް ލިބުނު ޕެނަލްޓީ އަކުން ނޭމާ ލީޑް ނަގައިދިނީ 83 ވަނަ މިނެޓްގަ އެވެ. އޭނާ ހެޓްރިކް ހެދީ މެޗުގެ 90 މިނެޓް ހަމަވެ އިތުރަށް ދެއްކި ވަގުތުގެ ތެރެއިން ހަތަރު ވަނަ މިނެޓްގަ އެވެ.\nއެކްއެޑޯއާ ދެކޮޅަށް ކުޅުނު އުރުގުއޭ ވަނީ 4-2 ން ބަލިވެ ފަ އެވެ. ޗިލީ އާއި ކޮލަމްބިއާ ކުޅުނު މެޗު އެއްވަރުވީ 2-2 ންނެވެ.\nބޮލިވީ އާއި އާޖެންޓީނާ ކުޅުނު މެޗުގައި ފުރަތަމަ ލީޑް ނެގީ ބޮލީވިއާ އިންނެވެ. އެ ޓީމުގެ ލަނޑު 24 ވަނަ މިނެޓްގައި ކާމިޔާބު ކުރީ މާސެލޯ މާޓިންސް އެވެ. ފުރަތަމަ ހާފުގެ އެންމެ ފަހު މިނެޓްގައި ލައުޓާރޯ މާޓިނޭޒް އާޖެންޓީނާގެ ލަނޑު ކާމިޔާބު ކުރި އެވެ. އާޖެންޓީނާ މޮޅު ކޮށްދިން ލަނޑު ކާމިޔާބު ކުރީ ޔޯކިން ކޮރެއާ އެވެ.\nބްރެޒިލް އާއި އާޖެންޓީނާއަށް ވެސް ލިބިފައި ވަނީ ހަ ޕޮއިންޓެވެ. ބްރެޒިލްއަށް ކުރި ލިބެނީ ފައިދާ ގޯލްގެ ތަފާތުން ކުރި ލިބުމުންނެވެ.\nނޭމާއަށް އަނިޔާވުމުން ވިލިއަން ގައުމީ ޓީމަށް


BREAKING: China Sifain Hanguraama Ah Thayyaaru Vumah E Gaumuge Raees Edhivadaigenfi - Vaguthu\nކޮވިޑް-19: ހަތަރު މަސްދުވަސް ތެރޭގައި ފައްސި އެންމެ ދަށަށް - 10 ގަޑިއިރު ކުރިން\nޗައިނާ ސިފައިން ހަނގުރާމައަށް ތައްޔާރުވުމަށް އެ ގައުމުގެ ރައީސް އެދިވަޑައިގެންފި\n1 މަސް ކުރިން ( އޮކްޓޯބަރ 14, 2020 )\nހަނގުރާމައަކަށް ތައްޔާރުވެ ތިބުމަށް ޗައިނާގެ ރައީސް ޒީ ޖިންޕިން އެގައުމުގެ އަސްކަރިއްޔާގެ ކިބައިން މިއަދު އެދިވަޑައިގެންފިއެވެ.\nޗައިނާގެ ދެކުނުގައި އޮންނަ ގުއަންޑޮންގް އަށް މިއަދު ޒިޔާރަތް ކުރައްވާ ސިފައިންނާއި މުހާތަބުކުރައްވާ ޒީ ވިދާޅުވީ ސިފައިން ތިބެން ވާނީ "ހުރިހާ ހަކަތައަކާއި ވިސްނުމެއް ހަނގުރާމައަށް ތައްޔާރުކޮށްގެން." ކަމަށެވެ.\n"ސިފައިން ތިބެން ވާނީ އަބަދުވަސް ވަފާތެރިކަމާއި، ތޯހިރުކަންމަތީ، ތެދުވެރިކަމާއިއެކު ގައުމު ދިފާއު ކުރަން ތައްޔާރުވެގެން. މިއަދު އަދި ވަކިންބޮޑަށް ގައުމުގެ ދިފާއުގައި ސިފައިން ތައްޔާރުވެ ތިބެން އެބަޖެހޭ." ޒީ ވިދާޅުވިއެވެ.\nޒީ މިއަދު ޗައިނާގެ ގުއަންޑޮންގް އަށް ވަޑައިގެންނެވީ "ޝެންޒެން ސްޕެޝިއަލް އިކޮނަމިކް ޒޯން" އަށް 40 އަހަރު ފުރުމުގެ މުނާސަބަތުގައި ތަޤުރީރެއް ދެއްވުމަށެވެ. ޝެންޒެން އިކޮނަމިކް ޒޯނަކީ ޗައިނާގެ އިޤުތިޞާދު ފުޅާ ކުރުމުގައި އެންމެ މުހިއްމު ދައުރެއް އަދާކުރި އެތަނެވެ.\nއިޤުތިޞާދީ ބައްދަލުވުމެއްގައި ބައިވެރިވުމަށް ވަޑައިގެންނެވުމަށްފަހު ކުއްލި ގޮތަކަށް ޒީ ސިފައިންނާއި ބައްދަލު ކުރައްވާ ވަރުގަދަ ތަޤުރީރެއް ދެއްވިއިރު މިއަދު އެމެރިކާ އިން ވަނީ ޓައިވާނަށް އަސްކަރީ ތިން ސިސްޓަމެއް ވިއްކަން ނިންމިކަން އިއުލާން ކޮށްފައެވެ. އޭގެތެރޭގައި ރޮކެޓް ހަމަލާތަކުން ދިފާއުވާ ނިޒާމެއް ވެސް ހިމެނެއެވެ. އެމެރިކާ އިން ޓައިވާނަށް އަސްކަރީ އެހީތައް ދިނުމަކީ އަބަދުވަސް ޗައިނާ އިން ވަރަށް ބޮޑަށް ދެކޮޅު ހަދާކަމެކެވެ. ޗައިނާ އިން ގަބޫލުކުރާ ގޮތުގައި ޓައިވާނަކީ ޗައިނާގެ ބައެކެވެ.\nމިދިޔަ މަހު ވެސް ޗައިނާ އިން ވަނީ ޓައިވާންގެ ވަށައިގެން ވަރުގަދަ އަސްކަރީ ފަރިތަކުރުންތަކެއް ކުރިއަށް ގެންގޮސްފައެވެ. އެހެންކަމުން ޗައިނާ މިހާރު އޮތީ ޓައިވާނަށް ހަމަލާއެއް ދޭން ތައްޔާރުވެފައި ކަމަށް ބައެއް މީޑިއާ ރިޕޯޓްތައް ބުނެއެވެ.\nފަހަކަށް އައިސް އިންޑިއާ އާއި ޗައިނާގެ ގުޅުން ވެސް ވަނީ ބޯޑަރު މައްސަލައިގައި ހޫނުވެފައެވެ. ދެގައުމުގެ ސިފައިން ވަނީ ދާދިފަހުން ހަމަލާތައް ވެސް ބަދަލުކޮށްފައެވެ.\nފައްޓަރުބައި ވިއްކާފައި ފައިސާ ދޭން ޗައިނާ އިން ދަނީ އަންގަމުން - ނަޝީދު\nއެންމެ ފަހުން ޗައިނާއިން ބައިޑެން އަށް މަރުހަބާ ކިޔައިފި\nއޮކްޓޯބަރ 14, 2020 21:01\nއޮކްޓޯބަރ 14, 2020 21:43\nއޮކްޓޯބަރ 14, 2020 21:52\nއަނިޔާވެރިކަމުގައި ހައްދު ފަހަނައަޅާފައިވާ ބައެއް ތިޔަ ޗައިނާ އަކީ. ބޯދާ އުސޫލުން ޤައުމުތައް އިސްތިއުމާރުކޮށް ފޭރެން އަދިވެސް އެއުޅެނީ. އިސްލާމްދީންވެސް ނައްތާލެވޭނެކަމަށް ހީކޮށް މުސްލިމުނަށް އަނިޔާވެރިވަމުންދާ މުޑުދާރު ޤައުމެއް ތި ލޯކުދި މީނުންނަކީ.\nއޮކްޓޯބަރ 14, 2020 22:51\nއިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް، އިންޑިޔާ އައުޓް\nއޮކްޓޯބަރ 15, 2020 01:29\nއިންޑިޔާ ސިފައިން ބޭރުކުރޭ މިރާއްޖެއްިނ.\nއޮކްޓޯބަރ 15, 2020 05:30\nދިވެހިރާއްޖެ ވެރިކަން ބަދަލުނުވިނަމަ މިޗައިނާއިން ދިވެހިރާއްޖެ އަޅުވެތިކުރީސް.\nއޮކްޓޯބަރ 15, 2020 12:21\nޗައިނާތޯ ދިވެހިރާއްޖެ މިއޮއްގެން ފޭރިގަންނަނީ؟ ފެންނަނީ އިންޑިއާ ދިވެހިރާއްޖޭގަ ހަން ފަތުރަމުން ދާ މަންޒަރު


Theyo tankaru hiffehetumun Iran ge varugadha inzaareh UK ah\nތެޔޮ ޓޭންކަރު ހިފެހެއްޓުމުން އިރާނުގެ ވަރުގަދަ އިންޒާރެއް ޔޫކޭ އަށް\nއިގިރޭސިވިލާތުން ހިފެހެއްޓި އިރާންގެ ތެޔޮ ޓޭންކަރު-\nއިނގިރޭސިވިލާތުގެ އަސްކަރިއްޔާއިން އިރާންގެ ތެޔޮ ޓޭންކަރު ހިފެހެއްޓުމުން އެކަމުގެ ރައްދުގައި އިރާނުން ދޭނެ ޖަވާބާމެދު އިނގިރޭސިވިލާތް ބިރުގަންނަން ޖެހޭކަމަށް އިރާނުން ބުނެފި އެވެ.\nތެޔޮ ޓޭންކަރު ހިފެހެއްޓުމާއި ގުޅިގެން އިރާންގެ އެސެމްބްލީ އޮފް އެކްސްޕާޓްސްގެ މެމްބަރެއް ކަމަށްވާ މުހައްމަދު އަލީ މޫސަވީ، ވިދާޅުވީ، އިނގިރޭސިވިލާތުން އެގައުމުގެ ތެޔޮ ޓޭންކަރު ގަވާއިދާ ހިލާފަށް ހިފެހެއްޓުމަކީ ބަލައިގަންނާނެ ކަމެއް ނޫން ކަމަށެވެ. އަދި އިރާނަކީ ހަނު ހުންނާނެ ގައުމެއް ނޫންކަން އެމެރިކާގެ ޑްރޯންތަކަށް ދިން ހަމަލާއިން ދުނިޔެއަށް އެނގިގެން ދިޔަ ކަމަށް މޫސަވީ ވިދާޅުވި އެވެ.\n"މި ބުނަނީ އިރާނުގެ ތެޔޮ ޓޭންކަރު ގަވާއިދާ ހިލާފަށް އިނގިރޭސިވިލާތުން ހިފެހެއްޓުމުން އިރާނުން ދޭނެ ރައްދާމެދު ބިރު ގަންނަން ޖެހޭ، އެމެރިކާގެ ޑްރޯންތަކަށް ދިން ހަމަލާއިންވެސް އިރާނަކީ ހަނު ނުހުންނަ ގައުމެއްކަން ދުނިޔެއަށް ވަނީ އެނގިފައި" އަލީ މޫސަވީ ވިދާޅުވި އެވެ.\nއިރާންގެ ތެޔޮ ޓޭންކަރު "ގްރޭސް 1 " ހިފަހައްޓާފައިވަނީ ސީރިޔާއަށް ތެޔޮ ހިފައިގެން ދަނިކޮށް ޔޫރަޕިއަން ޔޫނިއަން (އީޔޫ) އިން އަޅައިފައިވާ ދަތިކުރުމުގެ ފިޔަވަޅުތަކާ ގުޅިގެން ކަމަށް އިނގިރޭސިވިލާތުން ވަނީ ބުނެފަ އެވެ.\nއިނގިރޭސިވިލާތުގެ އަސްކަރިއްޔާގެ ސްޕޯކްސް ޕާސަން ތެޔޮ ޓޭންކަރުގެ މައުލޫމާތު މީޑިއާތަކަށް ދެއްވަމުން ވިދާޅުވީ، އެއިން ދަތުރުކުރަމުން ދިޔައީ 28 ފަޅުވެރިން ކަމަށެވެ. އޭގެ ތެރޭގައި ގިނައީ އިންޑިއާ، ޕާކިސްތާން އަދި ޔޫކްރެއިންގެ ރައްޔިތުންނެވެ. އަދި މި މީހުންގެ ބަންދަށް 14 ދުވަސް އިތުރުކުރުމަށް ނިންމާފައިވާ ކަމަށްވެސް އޭނާ ވިދާޅުވި އެވެ.\nއިރާނުން ވަނީ ސައުދީ އަރަބިއްޔާއިން ވެސް އެގައުމުގެ ތެޔޮ ޓޭންކަރެއް ހިފަހައްޓާފައިވާ ކަމަށް ތުހުމަތުކޮށްފަ އެވެ. އިރާނުން ބުނީ ސައުދީން ހިފަހައްޓާފައިވާ ތެޔޮ ޓޭންކަރަކީ އިންޖީނު މައްސަލަ ޖެހި އޮޔާ ބެހިގެން ދަނިކޮށް ހިފަހައްޓާފައިވާ ޓޭންކަރެއް ކަމަށެވެ.\nއިނގިރޭސިވިލާތް ސައުދީ އަަރަބިއްޔާ އީރާން\nހިޒްބުﷲ އާ ގުޅުން އޮންނަ ވިޔަފާރިތަކަށް ދަތިކުރަނީ\n"ގަތަރުގެ ސަފީރު އަވަހާރަކޮށްލަން ރާވާފައެއް ނޯންނާނެ"\nޔަމަނުގެ ހޫތީން ހިފެހެއްޓި ބޯޓުގެ ފަޅުވެރިން ދޫކޮށްލައިފި


ކުރަނީ ޝަކުވާ، ކަމެއް ނުކުރެވޭ، ޝިފާއާއި ޝަމާއު ދެން ސިޓީ ކައުންސިލުން އިސްތިއުފާ ދެއްވާ! | | Sangu News\nކުރަނީ ޝަކުވާ، ކަމެއް ނުކުރެވޭ، ޝިފާއާއި ޝަމާއު ދެން ސިޓީ ކައުންސިލުން އިސްތިއުފާ ދެއްވާ!\n24 ސެޕްޓެމްބަރ 2019 - 12:57\nފޮޓޯ: މިހާރު އޮންލައިން / ސިޓީ ކައުންސިލް އޮތީ ފެއިލްވެފަ\nލާމަރުކަޒީ ގާނޫނުގައި ސިޓީ ކައުންސިލްގެ މަސްއޫލިއްޔަތުތަކާއި ވާޖިބުތަކާއި ރައްޔިތުންނަށް ދޭންޖެހޭ ހިދުމަތްތައް ފުޅާކޮށް ބަޔާންކޮށްފައިވެއެވެ. މަގުތައް ހެދުމާއި މަރާމާތުކުރުމާއި ބެލެހެއްޓުމާއި މާލޭ ސިޓީގައި ހިމެނޭ އަވަށްތައް ހިންގައި ތަރައްގީކޮށް، ގާނޫނުގައިވާ ގޮތުގެ މަތިން ރަށްވެހިކަމުގެ ހިދުމަތްތައް ދިނުމަކީ ވެސް، ގާނޫނީ ގޮތުން ސިޓީ ކައުންސިލުން ކުރަން ޖެހޭ ކަމެކެވެ.\nލާމަރުކަޒީ ގާނޫނުގެ 42 ވަނަ މާއްދާގެ (ހ)ގައިވާ ގޮތުން މަގުތަށް ހެދުމާ މަގުތަށް މަރާމާތުކޮށް ބެލެހެއްޓުން އެއީ ސިޓީކައުންސިލުން ކުރަން ޖެހޭ ކަމެކެވެ. ހަމަ މި މާއްދާގެ (ށ)ގައި ބުނެފައި ވަނީ އެކަށީގެންވާ ރައްކާތެރި ގޮތެއްގައި ކުނި ނައްތާލުމަކީ ވެސް ސިޓީ ކައުސިލްގެ ޒިންމާއެއްކަމުގަ އެވެ. މީގެ އިތުރުން ކަރަންޓާއި ފެނާ، ފާހާނާ އަދި ނަރުދަމާގެ ނިޒާމު ފޯރުކޮށް ދިނުން ވެސް ސިޓީ ކައުންސިލްގެ ޒިންމާތަކުގެ ތެރޭގައި ހިމެނެ އެވެ. އަދި މާލޭގެ މަގުތަކުގައި ފެން ހިންދަން ހަދާފައި ހުންނަ ކާނުތަށް ސާފުކުރެވޭނެ އިންތިޒާމެއް ހަމަޖެއްސުމަކީ ވެސް ސިޓީ ކައުންސިލްގެ ޒިންމާއެކެވެ.\nފޮޓޯ: މިހާރު އޮންލައިން / މާލޭ ސިޓީ ކައުންސިލްގެ މެމްބަރުން، ގިނަ މެމްބަރުން ނުވެސް ފެނޭ\nމި ގާނޫނުގައި އެއްގޮތަކަށް ވެސް ސިޓީ ކައުންސިލް މަައްސައްކަތް ކުރަންވާނީ ވަކި ބަޔަކަށް ފައިދާ ވާގޮތަށް، ވަކި ބައެއްގެ މަސްލަހަތުގައި ކަމަށް ބުނެފައި ނެތެވެ. އެހެން ނަމަވެސް، މާލޭ ސިޓީ ކައުންސިލްއަށް ބަލާލަމާތޯއެވެ. ކައުންސިލްގެ އަމަލުތަކުންނާއި، މާލޭ ސިޓީ ކައުންސިލްގެ މޭޔަރު ޝިފާ މުހައްމަދާއި، ޑެޕިއުޓީ މޭޔަރު ޝަމާއު ޝަރީފް ދައްކަވާ ވާހަކަތައް އަދިވެސް އަދިވެސް ބަދަލުވާކަށް ނޫޅެއެެވެ. ކައުންސިލަކީ ގާނޫނުގެ ދަށުން ރައްޔިތުންނަށް ހިދުމަތް ކޮށްދޭން ތިބި ބައެއް ކަމާ މެދު ވެސް ސުވާލު އުފެދެއެވެ. ރައްޔިތުންނަށް ހިދުމަތް ކުރުމުގެ ބަދަލުގައި ޝިފާއާއި ޝަމާއު އަވަދި ނެތި އެ ތިއްބެވީ ވަކީ ބައެއް ދިފާއު ކުރުމަށެވެ. ސިޔާސީ ހަރަކާތަކަށް ނިކުންނަން ވެއްޖެނަމަ ވަރަށް ފޯރި ހުންނާނެއެވެ. ކުރީ ސަފުގަތިއްބަވައިގެން، ތިިމަންނާމެންގެ ބާރެއް ނެތޭ، ތިމަންނާމެންގެ ބާރެއް ނެތޭ ބުނި އަދަދެއްވެސް ނޭނގެއެވެ. ކަމެއް ނުކުރެވޭނަމަ ސިޓީ ކައުންސިލް ހަމަ އުވާލަންވީއެވެ. ނޫނީ އިސްލާހުތަކާއި އެކު އަންނަން އޮތް ދައުރަށް މުޅިން އާ މޫނުތަކެއް އެ މަގާމަށް ގެންނާށެވެ.\nމާލެސިޓީ ކައުންސިލްގެ ބޭއްވުމުގެ އެއްވެސް ބޭނުމެއް ފައިދާއެއް ރާއްޖޭގެ ރައްޔިތުންނަކަށް ނެތެވެ. ބޭކާރު ލާރި ތަކަކާއި ޖަދަލުކޮށް ފުރައްސާރަކޮށް ރައްޔިތުންނަށް ކަންކަން ކޮށްދިނުމަށް ހުރަސް އަޅާ ބައެެކެވެ. މާލޭގެ ރައްޔިތުންނަށް ހިތްހަމަޖައްސައިދިނުން ހޯދުމަށް ހެދި ޕާކުތައް ނަގާ ޕާކިން ޒޯނަކަށް ހަދައިފިއެވެ. ލިބުނު ބަޖެޓަށް ހެދިގޮތެއްވެސް ނޭގުނެވެ. ސަބަބަކީ އިހަށް ދުވަހުވެސް ޕްރެސްއެއް ބާވާ މަމެން އަތުގައި މާލީ ބާރުވެރިކަމެއް ނެތޭ ވިދާޅުވުމުންނެވެ.\nފޮޓޯ: ޕީއެސްއެމް/ ސިޓީ ކައުންސިލުން ކޮންމެ ކަމެއްގެ ޒިންމާ އަޅުވަނީ ކުރީގެ ސަރުކާރުގެ ބޮލުގައި\nމޭޔަރު ޝިފާއާއި، ޝަމާއު އަޑު އައްސަވާށެވެ. މާލޭގެ މަގުތަކުގަ ދުއްވޭކަށްނެތެެވެ. އެއީ އިއްޔެވެސް މިއަދުގެވެސް ހާލަތެވެ. އެހެން ނަމަވެސް މިއަދާއި އިއްޔެގެ ތަފާތު ދަންނަވަން ތޯއެވެ. މިއަދު ވެރިކަމުގައި ހުންނެވީ ޝިފާ އާއި ޝަމާއު ތިވިދާޅުވީ ބާރުތައް ކިހިލީގައި ޖަހާލި ބޭފުޅެއް ނޫނެވެ. ވެރިކަމަށް ވަޑައިގެން އެންމެ ފުރަތަމަވެސް ދިނީ ބާރެވެ. ދެއިރު ދެ ދަޅައަށް ޓީވީތަކަށް އަރުވާ ކުރި ޝަކުވާތަކަށް ހައްލެކެވެ. ދެން މައްސަލައަކީ ކޮބައިތޯއެވެ. 10 މަސްވެގެން ދިޔައިރު މާލޭގައި ސިޓީ ކައުންސިލަށް ކުރެވުނު އެންމެ ފައިދާހުރި ކަމެއް ދައްކާލިޔަސް ބުޅާ ރޯ މަހެއް ނުކާނެއެވެ.\nރައްޔިތުން މިތިބެންޖެހެނީ ވާރޭ ވެހިއްޖިއްޔާ ކަކޫތާ ފެނުގައެވެ. އަދިވެސް މަސައްކަތް ކުރަނީ ކުރީގެ ސަރުކާރޭ، ކުރީގެ ސަރުކާރޭ ކިޔާ ބޯ ދަމައިގަނެވޭތޯ އެވެ. އެއްކަމެއް ނުވިޔަސް، އެ އޮތީ މުސާރަ ބޮޑުކޮށްދީފައެވެ. ވޭތުވެ ދިޔަ ދިހަ މަސް ދުވަސްތެރޭ ޕްރެސްއެއް ބާއްވާލީ އެންމެ ތިން ފަހަރެވެ. މުސާރަ ބޮޑުކޮށް މި ބޭކާރު ޚަރަދު ދައުލަތުން ނުކޮށް ކަމެއް ވާ ބަޔަކާއި މިކަން ހަވާލު ކުރުން މާ ރަނގަޅެވެ. ދެއިރު ދެ ދަޅަޔަށް ސިޔާސީ ޓްވީޓު ކުރާ މީހުންނަށް ވުރެ، ގާބިލު ބަޔަކު ސިޓީ ކައުންސިލަށް ގެނައުމުން މާލޭގައި ދިރި އުޅޭ ރައްޔިތުންނަށް ފަސޭހަ ނިޒާމެއްގެ ތެރެއިން ޚިދުމަތް ޔަޤީންކަމާ އެކީ ލިބޭނެކަން ކަށަވަރެވެ.\nފޮޓޯ: މަޖިލީސް އިދާރާ / ސިޓީ ކައުންސިލްއަށް ބާރުތައް ވަނީ އަނބުރާ ދީފައި، އެހެން ނަމަވެސް އަދިވެސް ޝަކުވާ ކުރުމުގައި\nހަނދާންކޮށް ދީފާނަމެވެ. ކައުންސިލްތަކަށް ދެވިފައިވާ ބާރުތައް ނެގުމުގެ ސަބަބުން އެންމެ ހާލުގައި އުޅެން ޖެހުނީ ސިޓީ ކައުންސިލްތައް ކަމަށް އެ ކައުންސިލްތަކުން އޭރު ދިޔައީ ބުނަމުންނެވެ. 2018 ވަނަ އަހަރު ބޭއްވުނު ރިޔާސީ އިންތިޚާބުގެ ކެމްޕޭނުގައި ރައީސް އިބުރާހީމް މުޙައްމަދު ޞާލިހު ތަކުރާރުކޮށް ވައުދުވެ ވަޑައިގެންނެވީ، އެމަނިކުފާނުގެ ވެރިކަމެއްގައި ކައުންސިލްތަކަށް ހަގީގީ މާނާގައި ބާރުވެރިކަން ދެއްވާނެ ކަމަށެވެ. އަދި ވެރިކަން ލިބިވަޑައިގެން ޖުމްހޫރިއްޔަތާ ހަވާލުވެވަޑައިގެން ކައުންސިލްތަކަށް ހަނިކޮށްފައިވާ ބާރުތައް ދެއްވިއެވެ. އެމަނިކުފާނުގެ އެ ނިންމެވުމާއެކު ގިނަ ރައްޔިތުންތަކެއް ބުނަމުން ދިޔައީ ރައްޔިތުންގެ ހައްގުގައި ދެން ކައުންސިލްތަކަށް މަސައްކަތް ކުރެވޭނެ ކަމަށެވެ. އެހެން ނަމަވެސް މިހާރު ހަމަ އެއާއި އިދިކޮޅެވެ. ދެ އަތް އުރާލައިގެން ތިބެ މުސާރަ ނަގައިގެން ގޮނޑި ހޫނުކުރަނީއެވެ.\nމިދިޔަ ޑިސެމްބަރު މަހުގެ ތެރޭގައި، ކުޑަ ކުއްޖެގެ ބޮލަށް ސިމެންތި ބަސްތާއެއް ވެއްޓި ނިޔާވި ހާދިސާއާއި ގުޅިގެން ސިޓީ ކައުންސިލަށް އެޅުނު ހަމަ އެއްވެސް ފިޔަވަޅުވެސް ނެތެވެ. އެކަމަށްވެސް 10 މަސް ދުވަސް ވެގެންއައި އިރު ޝިފާއަށް އަދި ޝަމާއުއަށް އެޅުނު ފިޔަވަޅެއްނެތެވެ. ރައްޔިތުންގެ ޝަކުވާތައް އިންތިހާގައެވެ. ނުގަވައިދުން މާލޭގެ ތެރޭގައި ހިނގާ ކޮންމެ ކަމަކަށް ދެނީ ބީރު ކަންފަތަކެވެ. މީގެ ދެ މަސް ދުވަސް ކުރިން، މާލޭގެ މަގުތަކުގަައި ހުރި ޕެލެޓުތައް ނަގާ، ބޮޑު މަޝްރޫއެއް ފަށިއެެވެ. އެއަށް ވެސް ވީ ކަމެއް ނޭނގެއެވެ. ރައީސް، ޔާމީންގެ ސަރުކާރު އެ އޮތީ ބަދަލުވެފައެވެ. ނުލިބިގެންން އުޅެނީ ކޮން ބާރެއް ހެއްޔެވެ.\nދެން އޮތީ އަނެއް ވާހަކައެވެ. މި ސުވާލަށް ޝިފާއަށްވެސް، ޝަމާއުއަށްވެސް ޖަވާބެއް ދެއްވަން ނުކެރޭނެއެވެ. ދާދިފަހުން، ހ.ތިލަފުށިގޭގަައި ހަދާފައިހުރި ގުދަނެއްގައި ރޯވެ ހިނގި އަލިފާނުގެ ހާދިސާ ޝިފާއަށް ހުއްޓުވުނީހެވެ. އެތަނުގެ ޝަކުވާތައް މީގެ ކުރިން ސިޓީ ކައުންސިލްއަށް ވަނީ ސިޓީތަކުން އޮއްސާލާފައެވެ. މިއީ ހަގީގަތަވެ. އަނެއްކާވެސް ބޮޑު ޕްރެސްއެއްވެސް މިކަމަށް ބާއްވާ ޝަކުވާގެ ސިޓީ ނުލިބޭކަމަށް ބުނަންވީހެއްޔެވެ. ކެރިގެން ހުރެ، ބުނަމަވެ. ޝިފާއަކަށްވެސް ޝަމާއުއަކަށްވެސް މިކަން ދޮގު ކުރާކަށް ނުކެރޭނެއެވެ.\nފޮޓޯ: އަވަސް އޮންލައިން / އަހުމަދު މުހައްމަދު --- ގުދަނާއި ގުޅޭގޮތުން ސިޓީ ކައުންސިލަށް ޝަކުވާ ހުށަހެޅި\n2011 ވަނަ އަހަރުގެ ފެބްރުއަރީ މަހުގެ 26 ވަނަ ދުވަހު އުފެދުނު މާލޭ ސިޓީ ކައުންސިލް މިއަދު މިވަނީ ފެެއިލްވެފައެވެ. ސިޓީ ކައުންސިލްގެ ގާބިލް ކަމާމެދު ސުވާލު އުފެދެއެވެ. ފުރަތަމަ ފެށިގެން އައި އިރު ސިޓީ ކައުންސިލަކީ ހިންގުންތެރި ޒިންމާ އަދާ ކުރާ ތަނެއްގެ ގޮތުގައި ފާހަގަކުރެވުނެވެ. ނަމަވެސް މިހާރު މާލޭ ސިޓީ ކައުންސިލަށް އެ މީހުންގެ ފުރިހަމަ ޒިންމާ އަދާކުރެވޭ ތަނެއް ނުފެނެ އެވެ. ސިޓީ ކައުންސިލްއިން ބޭނުންވި ކަމެއް ހާސިލްވެފައި އެބައޮތެވެ. އެއީ ރައީސް ޔާމީންގެ ވެރިކަން ނިމުމަކަށް ގެނައުމެވެ. އަނިޔާވެރިކަމަށް ބުނެއެވެ. ދެން އޮތީ، ޒިންމާއެއް އަދާ ނުކުރެވޭ ސިޓީ ކައުންސިލް ބޭރު ކުރުމެވެ. ޝިފާ އަމީނިއްޔާ ސްކޫލްގެ ޕްރިންސިޕަލްކަން ވެސް ކުރެވިއެވެ. ކުރެވުނު ކަމެއް ނެތެވެ. އެޑިއުކޭޝަން މިނިސްޓަރުކަންވެސް ކުރެވިއްޖެއެވެ. ކުރެވުނު ތުހުމަތުތައް މާބޮޑެވެ. ކޮރަޕްޝަން އިންތިހާއަށް އޭރު އެ މިނިސްޓްރީ ތެރޭގައި އޮތެވެ. ސިޓީ ކައުންސިލެއް ހިނގާކަށް ވެސް ނޭނގުނެވެ. ދެން އިސްތިއުފާ ދެއްވާށެވެ. ޝަމާއުވެސް ޝިފާއާއި އެއް މަގަކުން ހިންގަވާ އިސްތިއުފާ ދެއްވުން ބުއްދިވެރިއެވެ. ސިޔާސީ ވާހަކަ ދައްކާ، ޓްވީޓު ކުރުމަށް ލިބޭ ވަގުތުވެސް އިތުރުވާނެތާއެވެ. ރައީސް ޔާމީން ވަކި ރަނގަޅު ކުރަނީއެއް ނޫނެވެ. އެހެން ނަމަވެސް އެމަނިކުފާނުވެސް ވިދާޅުވީ ހަމަ ތެދެކެވެ. ސިޓީ ކައުންސިލުގެ ޒިންމާ އެބަ އަދާކުރެވޭ ހެއްޔެވެ.


SunOnline: Philippines in Luzon ge lockdown mudhathu ithurukoffi\nރުގިއްޔާ މުހައްމަދު މޫސާ 07 Apr 2020, 15:23\nފިލިޕީންސްއިން ވަނީ ލުޒޯންގެ ލޮކްޑައުން މުއްދަތު އިތުރުކޮށްފަ -- ފޮޓޯ: ރޮއިޓާސް\nމެނީލާ (އޭޕްރިލް 7): ފިލިޕީންސްގެ ވެރިރަށް މެނީލާ ހިމެނޭ ގޮތަށް ލޮކްޑައުންކޮށްފައިވާ ލުޒޯން އައިލެންޑު ބަންދުކޮށްފައި އޮންނަ މުއްދަތު މިމަހުގެ 30އާ ހަމަޔަށް އިތުރުކޮށްފި އެވެ.\nފިލިޕީންސްގައި ކޮރޯނާވައިރަސް ފެތުރުން ހުއްޓުވުމުގެ ގޮތުން މިދިޔަ މަހުގެ 17އިގައި ލުޒޯންގައި އިއުލާން ކުރި "އެންހޭންސްޑް ކޮމިއުނިޓީ ކަރަންޓީން" މީގެ ކުރިން ނިމެން ހަމަޖެހިފައި އޮތީ އަންނަ ހަފްތާގެ އާދީއްތައިގަ އެވެ.\nނަމަވެސް މިއަދު އެގައުމުގެ ކެބިނެޓް ސެކްރެޓަރީ ކާލޯ ނޮގްރަލެސް ވިދާޅުވި ގޮތުގައި ރައީސް ރޮޑްރީގޯ ޑުޓާޓޭ ވަނީ ލޮކްޑައުންގެ މުއްދަތު އިތުރު ކުރަން ހުއްދަ ދެއްވާފަ އެވެ. އަދި އެކަމަށް ލަފާ ދިނީ ކޮރޯނާވައިރަސް ހުއްޓުވުމަށް ފިޔަވަޅު އެޅުމުގެ ގޮތުން އެކުލަވާލާފައިވާ ކޮވިޑް-19 އިންޓަ އޭޖެންސީ ޓާސްކް ފޯސްއިން ކަމަށް ބުނެފަ އެވެ.\nލުޒޯންގެ ލޮކްޑައުންގެ ދަށުން ސްކޫލުތަކާއި ޔުނިވާސިޓީތައް ބަންދުކޮށް، ޒަރޫރީ ބޭނުންތަކަށް ފިޔަވާ މީހުން ގެއިން ބޭރަށް ދިޔުން ވަނީ މަނާކޮށްފަ އެވެ. އަދި އެރަށަށް ބޭރު ގައުމުތަކުގެ މީހުން އެތެރެވުން މަނާކޮށް، ލުޒޯންގެ އިންޓަނޭޝަނަލް ފްލައިޓުތައް ވަނީ ހުއްޓާލާފަ އެވެ.\nފިލިޕީންސްގައި މިހާތަނަށް 3,660 މީހަކު ވައިރަހަށް ޕޮޒިޓިވްވެ، އޭގެ ސަބަބުން 163 މީހަކު ވަނީ މަރުވެފަ އެވެ.


Laadheenee Bill Akee Dheenee Naseyhathah Oiy Huraheh: Salaf - Vaguthu\nސަލަފް ޖަމިއްޔާއިން މީގެ ކުރިން ބޭއްވި ނޫސްވެރިންގެ ބައްދަލުވުމެއްގެ ތެރެއިން - ވަގުތު އިމޭޖްސް: މުހައްމަދު އަފްޒަލް\nމީހަކީ އިސްލާމްދީނާ ޚިލާފަށް އުޅޭ ނުވަތަ އިސްލާމްދީނާ ދެކޮޅު މީހަކު ކަމަށް ތުހުމަތުކުރުމަކީ ޖިނާއީ ކުށެއްގެ ގޮތުގައި ކަނޑައަޅާ ގޮތަށް ގާނޫނުލް އުގޫބާތަށް އިސްލާހު ގެނައުމުގެ ބިލަކީ އިސްލާމް ދީނުގެ ނަސޭހަތްތައް ދިނުމަށް އޮތް ހުރަހެއް ކަމަށް ދީނީ އިލްމުވެރިންގެ ޖަމިއްޔާއެއް ކަމުގައިވާ ސަލަފް ޖަމިއްޔާއިން ވިދާޅުވެއްޖެއެވެ.\nސަލަފް ޖަމިއްޔާއިން ރޭ ނެރުނު ނޫސް ބަޔާނެއްގައި ވަނީ، އެ ޖަމިއްޔާގެ މެންބަރުންގެ ގޮތުގައި ތިއްބެވި 30 އަށް ވުރެ ގިނަ ދީނީ އިލްމުވެރިން އޮންލައިންކޮށް ބައްދަލުކޮށް އެ ބިލާ ގުޅޭ ގޮތުން ފުޅާ ދާއިރާއެއްގައި މަޝްވަރާ ކުރެއްވި ކަމަށެވެ.\nރާއްޖޭގެ އެކި ކަންކޮޅުތަކުގައި ތިއްބެވި ދީނީ އިލްމުވެރިން ބައިވެރިވެވަޑައިގެން ކުރެއްވި މަޝްވަރާތަކުގެ ތެރެއިން ފާހަގަކުރެވުނު ކަމަކީ އެ ބިލުގެ ނުރައްކާތެރިކަމާއި ދީނީ ނަސޭހަތް ދިނުމުގެ މައިދާނަށް އޭގެ ސަބަބުން ހުރަސް އެޅިދާނެ ކަން ކަމަށާއި މި ކަމުގެ ކަންބޮޑުވުން އެކި އިލްމުވެރިން ޚިއްސާ ކުރެއްވި ކަމަށް އެ ބަޔާނުގައިވެއެވެ.\nއެ ބިލުގެ ނުރައްކާތެރިކަމާ މެދު އާންމުން ހޭލުންތެރިކޮށް އޭގެ ހަގީގަތް ސާފުކޮށްދިނުމަށާއި ބިލު އެ ގޮތަށް ފާސްނުކުރުމަށް މަޖިލީހުގެ މެންބަރުންނަށް އިލްތިމާސް ކުރަން ސަލަފް ޖަމިއްޔާއިން ނިންމާފައިވެއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް ހިސާން ހުސައިން ހުށަހެޅުއްވި އެ ބިލަކީ "ލާދީނިއްޔަތު" ފެތުރުމުގެ މަގްސަދެއްގައި ހުށަހެޅި ބިލެއް ކަމަށް ބުނެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nމި ބިލަށް ފާޑުކިއުންތައް އަމާޒުވުމުން އެޓާނީ ޖެނެރަލްގެ އޮފީހުން ވަނީ އިތުރު ބިލެއް ތައްޔާރުކޮށް ރައްޔިތުންގެ މަޖިލީހަށް ހުށަހެޅުމަށް ޓަކައި ރައީސް އޮފީހަށް ފޮނުވައިފައެވެ. އެއީ ދީނަށް ފުރައްސާރަ ކުރުމުގެ ޖިނާއީ ކުށް އިތުރަށް ތަފްސީލްކޮށް ތައްޔާރު ކުރި ބިލެކެވެ.\nމި ބިލަށް އެމްޑީޕީގެ މަދު މެންބަރުންތަކަކާއި ވެރިކަން ކުރާ ކޯލިޝަންގައި ހިމެނޭ ޖުމްހޫރީ ޕާޓީއާއި އާދަލަތު ޕާޓީގެ އިތުރުން އިދިކޮޅު ޕީޕީއެމާއި ޕީއެންސީ ވެސް ދެކޮޅެވެ.\nޖޫން 6, 2021 11:56\nއަދާލަތު ޕާޓީ މިހާރު ހުންނަނީ ހަނު. ރައިސް ޔާމިން ވެރިކަން ވައްޓާލަން ނިކުންއިރު ހީވަނީ އެހެންފަދަ ކަމެންހެން\nލާދީނީ ނަމަ ލާދީނީ ކިޔެން ވާނެ\nޖޫން 6, 2021 13:42\nމިދިޔަފަހަރުވެސް ރައީސް އޮފީހައް ވައްދާ ހައްދާލާފަ ފިނުވާލީ ތިޔަ އެމް.ޑީ.އެން އެއްގެ ފިކުރު ތަންފީޒު ކުރާމިހުން ސަރުކާރުގެ ސިޔާސަތުތައް ކަނޑައެޅުމުގަަަތިބީ މިފަހަރުވެސް ވާނި ހަމައެހެން އިބޫއށްސަނާ ދަންނަވަފަ ނިމޭނީ\nއެހެންތާ ވާނީ ކަލޭމެންގެމުޅި ތަގު ރީރ ރު ބިނާވެފަ އޮންނަނީ އެހެންމީހުންގެމުޅަމަސް ކައިގެން ނޫނީ ނުކު ރެވޭ ކަމަކަށް ވިއްޔަ\nޖޫން 6, 2021 20:54\nނުރަބޯ. އަދި ހަމަ ނުރަކޮޅެެއް ޖެހިއަކަށް ދުނިޔޭގެ އާޖުފާޖެއް ނޭނގޭނެ. ބަލަ އެހެންމީހުންގެމުޅަމަސް ކެއުން އެއީ އިލްމްވެރިންނަށް އެކަނި މަނާކަމެއް ނޫނޭ. ޑަކްޓަރު މުއިއްޒު ފިޔަވާ ނެތް އެހެންމީހުންގެ މަސްނުކައި ކެންޕެއިން ކުރެވޭ ބައެއް. ވަކި މީހެއް ނަން ނުކިޔާ އިލްމްވެރިން ގެނެސްދޭ މިސާލުތަކަކީ މީހުންގެ މަސްކެއުމެއް ނޫން. ގޯހެއް ހިނގާއިރު އެކަން އަމަލުން، ބަހުން އެންމެކުޑަމިނުން ހިތުން ނަމަވެސް މަނާކުރަންޖެހޭ.\nޖޫން 7, 2021 16:04\nމިއީ ޚަވާރިޖުން ދައްކާ ވާހަކައެއް. ދީނީ ނަސޭހަތަކަށް އެޅޭނެ ހުރަހެއް މިމީހުންނަކަށް ބުނެދެވިފައެއް ނެތް.


Covid-19 Ah Ummeedhee Aa Vaccine Eh Thayaaru Kuranee! - Vaguthu\nކޮވިޑް-19 ވައިރަހުން އިންސާނުން ސަލާމަތް ކުރުމަށްޓަކައި މިހާތަނަށް އީޖާދުކުރާ އެންމެ އުންމީދީ ވެކްސިން، މިއަންނަ ހަފްތާގެ ތެރޭގައި އިނގިރޭސި ސައިންޓިސްޓުންގެ ޓީމަކުން ޓެސްޓު ކުރަން ތައްޔާރުވެއްޖެއެވެ.\nއިނގިރޭސި ޕަބްލިކް ހެލްތްގެ ބެލުމުގެ ދަށުން، ސައުތެމްޕްޓަން ޔުނިވާސިޓީގެ ސައިންސްވެރިންގެ ޓީމަކުން މިހާރު ވަނީ "އެސްއެންޖީ 001" (SNG001) ވެކްސިން ޓެސްޓު ކުރުމުގެ ޢަމަލީ މަސަައްކަތް ފަށައިފައެވެ. މި ވެކްސިން ޓެސްޓް ކުރާނީ އިންސާނުން ބޭނުންކޮށްގެން ކަމަށްވެއެވެ.\nމި ވެކްސިނަކީ ނޭވާލުމުގައި ދަތިތަކާއި، ފުއްޕާމޭގެ އެކި ކަހަލަ ބަލިތައް ހުންނަ ފަރާތްތަކުގެ ސިއްހީ މައްސަލަތައް ރަނގަޅު ކުރަން ޚާއްސަކޮށްގެން ހަދާފައިވާ ވެކްސިނެކެވެ. ކޮވިޑް-19 ހުއްޓުވުމުގައިވެސް މި ވެކްސިން ކާމިޔާބު ވާނެ ކަމަށް ސައިންސްވެރިން ތިބީ ވަރަށް ބޮޑު އުންމީދެއްގައެވެ.\nއިނގިރޭސި ސައިންސްވެރިންގެ މަސައްކަތަށް އެންމެ ބޮޑު ހިތްވަރެއް ލިބެނީ މި ވެކްސިން ޓެސްޓު ކުރުމުގެ ދެވަނަ މަރުހަލާ ކަމަށްވާ، އިންސާނުން ބޭނުންކޮށްގެން ވެކްސިނަށް ތަހުލީލު ކުރުމަށް އެމީހުންނަށް ފެހި ސިގްނަލް ލިބިގެން ދިއުމުންނެވެ.\nއިނގިރޭސި ވިލާތުގައި ކޮވިޑް-19 ޖެހިގެން އިއްޔެ އެކަނި ވެސް 33 މީހަކު މަރުވެ، އެތައް ހާސް ބަޔަކު ބައްޔަށް ޕޮޒިޓިވްވެފައިވެއެވެ. އެހެންވެ، މިވެކްސިނަކީ އިންސާނުންނަށް ކުރިމަތިވެފައިވާ ހިތްދަތިކަމުން ސަލާމަތްވުމަށްޓަކައި ގިނަ ބައެއްގެ އުންމީދާ ގުޅިފައިވާ ވެކްސިނެކެވެ.\nމި ވެކްސިން ތައްޔާރު ކުރުމުގައި ހަރަކާތްތެރިވާ ސައިންސްވެރިންގެ ވާހަކަތަކުން މިއީ ކޮވިޑް-19 އަށް ފަރުވާ ހޯދުމުގެ "ކުޅިވަރު ބަދަލު ކޮށްލާ" ވެކްސިނަކަށް ވާނެއެވެ. އިނގިރޭސިވިލާތުގެ ޗީފް ސައިންޓިފިކް އެޑްވައިޒަރު، ޕެޓްރިކް ވަލެންސް، މި ވެކްސިނާ ބެހޭ ގޮތުން ބުނެފައިވަނީ ވެކްސިން ތައްޔާރު ކުރުމުގައި އިންގްލެންޑުގެ ޕަބްލިކް ހެލްތް ޔުނިޓުން ކުރަމުންދާ މަސައްކަތް ވަރަށް ހަލުވި ދުވެއްޔެއްގައި ކުރިއަށްދާ ކަމަށެވެ.\n"މި ވެކްސިނުން މިސާލަކަށް އެނގޭނެ އާބާދީގެ ކިތައް އިންސައްތައަކަށްތޯ ބަލި ޖެހިފައިވަނީ އެއްވެސް އަލާމާތެއް ނުފެނި. ކޮވިޑް-19 ހުއްޓުވުމުގައި ވަރަށް މުހިއްމު ކަމެއް ރަނގަޅަށް މޮނީޓަ ކުރުމަކީ. މިހާރު އަޅާފައިވާ ފިޔަވަޅުތަކާ ބެހޭގޮތުން ވެސް އިތުރަށް ގޮތްތަކެއް ނިންމޭނީ ވެސް ރަނގަޅަށް މޮނީޓާ ކޮށްގެން." ޕެޓްރިކް ވަލެންސް ބުންޏެވެ.\nކޮވިޑް-19 އާއި ގުޅިގެން އިނގިރޭސި ސަރުކާރުން މިހާރު ވަނީ ހުރިހާ ސްކޫލްތަކެއް މާދަމާ އިން ފަށައިގެން ބަންދުކުރަން ނިންމައިފައެވެ. އިނގިރޭސިވިލާތުގައި އެތައް ބަޔަކު ޚިދުމަތް ހޯދަމުން އަންނަ ބިމު އަޑީގެ (ޓިއުބް) ރޭލު ދަތުރުތައް މިހާރުވެސް އޮތީ ބަންދު ކޮށްފައެވެ.\nއިނގިރޭސި އަސްކަރިއްޔާއިން މިހާރު ވަނީ ވައިރަހާއި ގުޅިގެން ޖެހިފައިވާ މުސީބާތުން އަރައިގަތުމަށް ޚާއްސަކޮށްގެން އެގައުމުގެ އެކި ސިޓީތަކަށް 20،000 ސިފައިން ފޮނުވައިފައެވެ. ކޮވިޑް-19 އިން ސަލާމަތް އިނގިރޭސި ރާނީ، އެލިޒަބެތް މިހާރު ވަނީ އަމިއްލަފުޅަށް އެކަހެރިވުމުގެ ގޮތުން ވެރިރަށް ލަންޑަން ދޫކުރައްވައި ވަޑައިގަންނަވައިފައެވެ.\nމާޗް 19, 2020 14:17\nމާޗް 19, 2020 21:05\nއިނގިރޭސި ވިލާތަށް ހެސް ކިޔާފައި ބަވާ މީހުން އެންމެ ފަހުން އެމީހުން ތައްޔާރު ކުރާ ވެކްސިން ހޯދަން ދުއްވައިގަންނާނެ. މީވާ ވަރެއްގެ ބައެއް. މިމީހުންނަކީ ބުއްދިއެއް ލަދެއް ވެސް ނުހުންނަ ޖާހިލު ޖައްބާރު ބައެއް ބާއޭ މަގޭ ހިތަށް އަރާ\nމާޗް 19, 2020 22:04\nފައިސާއަށް އެމީހުން ވެސް ވިއްކާނީ..ކާފަރުންނާ ވެސް ވިޔަފާރި ހުއްދަ..\nމާޗް 19, 2020 23:30\nއިނގިރޭސީންނަށް ދިވެހިން ބަވާލެއް އަދި ކުޑަ. އިނގިރޭސީންނަކީ އެމީހުން ދިޔަ ކޮންމެ ތަނެއްގައި ފިތުނަފަސާދަ އުފައްދައި އެތައް ޒަމާނަކަށް އެކަން ދެމިގެންދާ ގޮތަށް ކަންކޮށްފައިވާ ބައެއް. އަދި އެތައް ބައެއްގެ އިންސާނީ ކަރާމަތާއި ހައްގު ނަގާލާފައިވާ ބައެއް. ޑިމޮކްރަސީއޭ ކިޔައިގެން މުސްކުޅި އަންހެނަކާއި އެއަންހެނާގެ އާއިލާއަށް ޚުދު އިނގިރޭސީންނަށްވެސް އޮޅުވާލައިގެން ގައުމަށް ލިބޭ އާމްދަނީގެ ބޮޑު ބައެއް ޚަރަދުކުރާ ބައެއް.\nމާޗް 20, 2020 11:38\nއޭރުވެސް އިނގިރޭސި ޝާހީ ޢާއިލާގެ މައްޗަށް ބާރުހިންގަނީ ޔަހޫދީ އާއިލާ އެއް. ވަﷲ އަޢްލަމް\nމާޗް 20, 2020 20:14\nއޭ މައިކާލޯއޭ ނުކިޔަބަލަ އިނގިރޭސިންނޭކިޔައިގެން.\nމާޗް 21, 2020 07:08


In Pictures: UNDP ehe havaalu kurun\nޔޫއެންޑީޕީގެ އެހީ ހަވާލު ކުރުން\nމާލެ،9ނޮވެމްބަރ 2020 -- ކޮވިޑް-19 އިންޓަގްރޭޓެޑް ރެސްޕޯންސް ސަޕޯޓްގެ ދަށުން އދ. އިން ރާއްޖެއަށް ޕާސަނަލް ޕްރޮޓެކްޓިވް އިކުއިޕްމަންޓް (ޕީޕީއީ) ހަދިޔާ ކުރަންބޭއްވި ރަސްމިއްޔާތު: ފޮރިން މިނިސްޓްރީގައި އިއްޔެ އޮތް ރަސްމިއްޔާތެއްގައި މި ތަކެތި ސަރުކާރާ ހަވާލުކޮށް ދެއްވީ ޔޫއެންޑީޕީގެ ރެޒިޑެންޓް ރެޕްރެޒެންޓޭޓިވް އަކީކޯ ފޫޖީ އެވެ. -- އަހުމަދު އަޝްހާދު އަބްދުﷲ (ޖެރީ) | އަވަސް


IED in Haishamaai Thahumeen ge DNA fenunu\nއަލީ ހައިޝަމް (ކ) އަދި ތަހުމީނު އަހުމަދު (ވ)\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އަމާޒުކޮށް މިދިޔަ މެއި މަހުގެ ހަވަނަ ދުވަހު ދިން ހަމަލާގައި ގޮއްވައިލި އައިއީޑީގައި ހަމަލާގެ ތުހުމަތަށް ހައްޔަރުކޮށްފައިވާ އަލީ ހައިޝަމް އާއި ތަހުމީން އަހުމަދުގެ ޑީއެންއޭ ފެނިފައިވާ ކަމަށް ޕްރޮސެކިއުޓާ ޖެނެރަލް ހުސެން ޝަމީމް ވިދާޅުވެއްޖެ އެވެ.\nހައެއް ފަހެއްގެ ހަމަލާއާއި ގުޅިގެން ދައުވާ ކުރަން ފޮނުވި މީހުންގެ ތަފްސީލްތައް ހާމަކުރަން މިއަދު ޕީޖީ ޝަމީމް ބޭއްވެވި ނޫސްވެރިންގެ ބައްދަލުވުމުގައި ވިދާޅުވީ އައިއީޑީގެ ތެރެއިން ހައިޝަމާއި ތަހުމީނުގެ ޑިއެންއޭ ރިޕޯޓުތަކުން ފެންނަން އެބަހުރި ކަމަށާއި ނަމަވެސް އޭތި ހެދުން ފިޔަވައި އެ ދެމީހުންގެ ޑީއެންއޭ އައިއީޑީއިން ފެންނަން ޖެހޭ ސަބަބެއް ނުވިސްނޭ ކަމަށެވެ.\nޝަމީމް ވިދާޅުވީ އެމީހުން އެދުވަހު ދިޔަ ތަންތަނާ ކުރި ކަންތައްތަކުގެ މައުލޫމާތު މިހާރު ހޯދިފައި އެބަހުރި ކަމަށެވެ. އެހެންކަމުން ބޮން ހަރުކުރުމާއި އެއްތަނުން އަނެއްތަނަށް ގެންދިއުމާއި ގުޅޭ ގޮތުން ހިތްހަމަ ޖެހޭވަރަށް ހެކި ލިބިފައިވާ ކަމަށާއި ހަތަރު މީހުންގެ މައްޗަށް އުފުލާފައިވާ ދައުވާތައް ސާބިތުކުރެވޭ ވަރަށް ހެކި ލިބިފައިހުރި ކަމަށް ގަބޫލުކުރެއްވޭ ކަމަށެވެ.\n"އައިއީޑީގައި އަލީ ހައިޝަންގެ ޑީއެންއޭ ފެންނަން އެބަހުރި. މޭޖާ ކޮމްޕޯނެންޓު ފެންނަން އެބަހުރި. އެހެންވީމާ މި ކަންކަމަށް ބަލާއިރު އަޅުގަނޑުމެންނަށް އަލީ ހައިޝަމްގެ މައްޗަށް ވެސް ކުށް ސާބިތުކުރެވޭ ވަރަށް ހެކި އެބަހުރި ކަމަށް އަޅުގަނޑަށް ގަބޫލުކުރެވެނީ،" ޝަމީމް ވިދާޅުވި އެވެ.\nޝަމީމް ވިދާޅުވީ ތަސްލީމާ ގުޅޭ ހެކިތަކުގެ ޑޮކިއުމެންޓްތައް އަދި ލިބިފައި ނުވާ ކަމަށެވެ. އެހެންނަމަވެސް އޭނާގެ ޑީއެންއޭ އައިއީޑީއިން ފެނިފައިވާ ކަމަށް ވިދާޅުވި އެވެ.\nމިގްރޫޕް އެންމެން އެއްކޮށް ތަފާތު އެކި ތަންތަނުގައި އެކި ދުވަސް ދުވަހު ބައްދަލުކޮށް ވާހަކަދައްކާ މަންޒަރުގެ ސީސީޓީވީ ފުޓޭޖްތަކުން ފެންނަން އެބަހުރި ކަމަށް ޝަމީމް ވިދާޅުވި އެވެ. އަދި ސައިކަލު ގެނެސް ބެހެއްޓި ދުވަހުގެ ސީސީޓީވީ ފުޓޭޖުވެސް އެބަހުރި ކަމަށާއި އަލީ ހައިޝަމްގެ މައްސަލައަށް ބަލާއިރު ކުށް ސާބިތުކުރަން އެއްވެސް ގޮންޖެހުމެއް ނެތް ކަމަށް ވެސް ވިދާޅުވި އެވެ.\nތަހުމީނުގެ މައްޗަށް ހަތަރު ދައުވާއެއް ވަނީ އުފުލާފައެވެ. އެއީ ޓެރަރިޒަމްގެ އަމަލެއް ކުރުމުގައި ބައިވެރިވުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ކުރުމަށް ރޭވުމުގެ ދައުވާ އާއި ގޮވާ ތަކެތި އެހެން ތަނަކަށް ގެންދިއުމުގައި އެހީތެެރިވެ ދިނުމުގެ ދައުވާ އާއި ޓެރަރިސޓް ޖަމާއަތަކަށް ތާއީދު ކުރުމުގެ ދައުވާ އެވެ. މި ދައުވާތައް ސާބިތުވެއްޖެނަމަ 49 އަހަރަށްވުރެ ދިގު މުއްދަތުގެ ޖަލު ހުކުމެއް އަންނާނެ އެވެ.\nއަލީ ހައިޝަމްގެ މައްޗަށް ތިން ދައުވާއެއް ވަނީ އުފުލާފައެވެ. އެއީ ޓެރަރިޒަމްގެ އަމަލެއް ކުރުމަށް ރޭވުމާއި ގޮވާ ތަކެތި އެހެން ތަނަކަށް ގެންދިއުމަށް އެހީތެރިވެ ދިނުމުގެ ކުށުގެ ދައުވާ އާއި ޓެރަރިޒަމްގެ އަމަލެއް ހިންގުމުގައި ބައިވެރިވުމުގެ ދައުވާއެވެ. އޭނާގެ މައްޗަށް މި ދައުވާތައް ސާބިތުވެއްޖެނަމަ 46 އަހަރުގެ ހުކުމެއް އަންނާނެ އެވެ.\nރައީސް މުހައްމަދު ނަޝީދު ޕްރޮސެކިއުޓާ ޖެނެރަލްގެ އޮފީސް ހުސައިން ޝަމީމް + ކްރިމިނަލް ކޯޓް ނަޝީދަށް އަމާޒު ކުރި ހަމަލަ ޓެރަރިސްޓް ހަމަލާ


Musicianunnah Raajje aai Raajjein beyrun gina Furusathu thakeh Hoadhaidhevvumah Masakkaiy kuravaane kamah Raees Vidhaalhuvejje - AO News\nމިއުޒީޝަނުންނަށް ރާއްޖެއާއި ރާއްޖެއިން ބޭރުން ގިނަ ފުރުޞަތުތަކެއް ހޯދައިދެއްވުމަށް މަސައްކަތްކޮށްދެއްވާނެކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވިދާޅުވެއްޖެއެވެ.\nއެމަނިކުފާނު މިހެން ވިދާޅުވީ މިއުޒީޝަންސް ޔޫނިއަން އޮފް މޯލްޑިވްސްގެ މެންބަރުންނާއި ބައްދަލުކުރައްވައި ބޭއްވެވި ބައްދަލު ކުރެއްވުމުގައެވެ.\nރައީސުލްޖުމްހޫރިއްޔާގެ ރަސްމީގެކޮޅު މުލީއާގޭގައި ބޭއްވި މި ބައްދަލު ކުރެއްވުމުގައި މިއުޒީޝަންސް ޔޫނިއަން އޮފް މޯލްޑިވްސްގެ މެންބަރުން ވަނީ މިއުޒިކީ ފަންނުގައި ހަރަކާތްތެރިވާ ފަރާތްތަކަށް ދިމާވެފައިވާ ދަތިތަކަށް ސަރުކާރުގެ ތެރެއިން ޙައްލު ހޯދުމަަށް ބޭނުންވެލައްވާ ގޮތްތަކާއި ފަންނުވެރިކަން ކުރިއެރުވުމަށް މިއުޒީޝަންސް ޔޫނިއަން އޮފް މޯލްޑިވްސްއިން ކުރަމުންދާ މަސައްކަތްތައް ރައީސުލްޖުމްހޫރިއްޔާއާ ހިއްސާކުރައްވައިފައެވެ.\nއެގޮތުން މިއުޒީޝަނުން ޕްރެކްޓިސް ކުރުމަށާއި ޝޯވ ދިނުމަށް ހުރި ދަތިތައް ވަނީ ހިއްސާކޮށްފައެވެ. އަދި އެ ޔޫނިއަން ހިންގުމަށް އޮފީހެއް ނެތުމާއި މާލީ ގޮތުން ކުރިމަތިވާ ހުރަސްތަކުގެ މަޢުލޫމާތު ވެސް ވަނީ ހިއްސާކޮށްފައެވެ.\nމީގެއިތުރުން ރިޒޯޓް މިއުޒިކް ކުޅުމަށް މިއުޒީޝަނުންނަށް ކުރިމަތިވާ ގޮންޖެހުންތަކާއި ޖުމްލަގޮތެއްގައި ފަންނުވެރިކަމުގެ ދާއިރާ ކުރިއެރުވުމަށް ދިމާވެފައިވާ ދަތިތައް މެންބަރުން ފާހަގަކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި މިއުޒީޝަންސް ޔޫނިއަން އޮފް މޯލްޑިވްސްގެ ފަރާތުން ހިއްސާކުރެއްވި ދަތިތައް ޙައްލުކޮށްދެއްވުމަަށް ސަރުކާރުން ފުރިހަމައަށް އެއްބާރުލުން ދެއްވައި މިއުޒީޝަނުންނަށް ރާއްޖެއާއި ރާއްޖެއިން ބޭރުން ގިނަ ފުރުސަތުތަކެއް ހޯދައިދެއްވުމަށް މަސައްކަތްކޮށްދެއްވާނެ ކަމުގައި ވިދާޅުވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ މިއުޒިކީ ފަންނު އިތުރަށް ކުރިއަރުވާ އާލާކުރުމާގުޅޭގޮތުން މިއުޒީޝަންސް ޔޫނިއަން އޮފް މޯލްޑިވްސްގެ މެންބަރުންނާއެކު ވަރަށް ފުޅާ ދާއިރާއެއްގައި މަޝްވަރާކުރައްވާ ޚިޔާލުބަދަލުކުރައްވާފައެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުމިއުޒިޝަންސް ޔޫނިއަން


Mueller ge record muguraalumakee Lewandowski ge amaazeh | Mihaaru\nމުލާގެ ރެކޯޑް މުގުރާލުމަކީ ލެވަންޑޯސްކީގެ އަމާޒެއް\n21 ޖޫން 2020 - 11:58\nޖަރުމަނު ލީގު ޗެމްޕިއަންކަން ކަށަވަރުކޮށްފައިވާ ބަޔާން ރޭ ކުޅުނު މެޗުން ވަނީ 3-1 އިން ފްރެއިބާގް ބަލިކޮށްފަ އެވެ. ބަޔާންގެ ތިން ގޯލުގެ ތެރެއިން ދެ ލަނޑު ޖަހައި ލެވަންޑޯސްކީ ވަނީ ލީގުގައި 33 ގޯލު ހަމަަކޮށް ލީގު ތާރީހުގައި އެ އަދަދަށް ލަނޑު ޖެހި ޖަރުމަނު ނޫން އެހެން ގައުމަކަށް ނިސްބަތްވާ ކުޅުންތެރިޔާގެ ރެކޯޑް ގާއިމްކޮށްފަ އެވެ. މީގެ ކުރިން އެ ރެކޯޑް އޮތީ 2016-2017 ގެ ސީޒަނުގައި 31 ގޯލު ޖެހި އޭރު ޑޯޓްމަންޑުގެ ފޯވާޑް ޕިއޭ އެމެރިކް އޮބާމަޔަން އަތުގަ އެވެ.\nޖަރުމަނު ލީގުގެ އެއް ސީޒަނުގައި އެންމެ ގިނަ ލަނޑު ޖެހުމުގެ ރެކޯޑް އޮތީ ކުރީގެ ފޯވާޑް މުލާ އަތުގަ އެވެ. މުލާ އެ ރެކޯޑް ހެދީ 1971-1972 ގެ ލީގުގައި 40 ގޯލު ޖަހައިގެންނެވެ.\nމި ފަހަރު ލީގުގައި ބާކީ ބަޔާނަށް އެއް މެޗު އޮތްއިރު، އެ މެޗުގައި އަށް ގޯލު ޖަހައިގެން ނޫނީ ލެވަންޑޯސްކީ އަށް މުލާގެ ރެކޯޑް މުގުރައިނުލެވޭނެ އެވެ. ލެވަންޑޯސްކީ ބުނީ އުއްމީދަކީ މި ސީޒަނުގައި ނުވި ކަމުގައި ވިޔަސް ކުރިއަށް އޮތްތަނުގައި އެ ރެކޯޑް މުގުރާލުން ކަމަށެވެ.\n"ރެކޯޑާއި ޗެލެންޖަކީ އަހަރެން މޮޓިވޭޓްކުރުމުގެ ވަރަށް ބޮޑު ހިއްސާއެއް. މުލާ ފަދަ ލެޖެންޑެއްގެ ރެކޯޑަކާ ހަމަކޮށް އެ ރެކޯޑް މުގުރާލުމަކީ އަމާޒަަކަށް ހަދައިފިނަމަ އަހަންނަށް މި ނެގެނީ ރަނގަޅު ޗެލެންޖެއް. އެ ރެކޯޑަކީ އަހަރެންގެ އަމާޒެއް. އެކަމާ ދެބަހެއް ނުވާނަން،" މި ސީޒަނުގެ ހުރިހާ މުބާރާތެއްގައި 48 ގޯލު ޖަހާފައިވާ ލެވަންޑޯސްކީ ބުންޏެވެ.\nބަޔާންގެ ކޯޗު ހަންސީ ފްލިކް ބުނީ އުމުރުން 31 އަހަރުގައި ވެސް ލެވަންޑޯސްކީ ފެންނަނީ ވަރަށް ފިޓްކޮށް ކަމަށާއި މުލާގެ ދުވަސްވީ ރެކޯޑް މުގުރާލެވޭ ފެންވަރު ލެވަންޑޯސްކީގެ ކިބައިގައި އެބަހުރި ކަމަށެވެ.\nރޭ އާރްބީ ލިޕްޒިގުގެ މައްޗަށް 2-0 އިން ކުރިހޯދައި ޑޯޓްމަންޑް ވަނީ ލީގުގެ ދެ ވަަނަ މަގާމު ކަށަވަރުކޮށްފަ އެވެ. ޑޯޓްމަންޑުގެ ދެ ގޯލު ވެސް ޖެހީ އާލިން ބްރައުޓް ހާލަންޑް އެވެ.


މެލޭރިއާއަށް ފަރުވާ ކުރުމަށް ދޭ ބޭހެއް ކޮވިޑް19ގެ ފަރުވާއަށް އިންޑިއާއިން އެކި ގައުމުތަކަށް ފޮނުވަނީ، އދގެ ތަޢުރީފް – Dhen.mv\nމެލޭރިއާއަށް ފަރުވާ ކުރުމަށް ދޭ ބޭހެއް ކޮވިޑް19ގެ ފަރުވާއަށް އިންޑިއާއިން އެކި ގައުމުތަކަށް ފޮނުވަނީ، އދގެ ތަޢުރީފް\nދެން އެމްވީ April 20, 2020 - 8:13 pm\nކޮވިޑް-19 އާއި ދެކޮޅަށް މުޅި ދުނިޔެކުރާ ހަނގުރާމައިގައި އިންޑިޔާއިން ދޭ އެއްބާރުލުމަށް އދ އިން ތަޢުރީފުކުރުން މިއީ އިންޑިޔާއަށް ލިބުނު ވަރަށް ބޮޑު ފަޚުރެކެވެ. އދ ގެ ސެކްރެޓަރީ ޖެނެރަލް އެންޓޯނިއޯ މިކަން ފާހަގަކޮށް ވާހަކަ ދެއްކީ، މެލޭރިޔާއަށް ފަރުވާ ކުރުމަށް ބޭނުންކުރާ ބޭހެއް ކަމަށްވާ ހައިޑްރޮކްލޯރޮކުއިން ގެ ޝިޕްމަންޓެއް އިންޑިއާއިން އެމެރިކާއަށް ފޮނުވިތާ ދުވަސްކޮޅެއް ފަހުންނެވެ.\nއިންޑިޔާ ޓައިމްސްގައި ހާމަކޮށްފައިވާ ގޮތުގައި، ދުނިޔޭގެ އެހެން ގައުމުތަކެކޭ އެއްގޮތަށް އިންޑިޔާއިންވެސް އަންނަނީ ކޮވިޑް-19 އާއި ދެކޮޅަށް ބޮޑެތި މަސައްކަތްތަކެއް ކުރަމުންނެވެ. ދުވަހެއް ދުވަހަކަށް އިތުރު ވަމުންދާ ކޭސް ތަކާއި އެކު އިންޑިޔާއަށް ވެސް މިއީ އުނދަގޫ ވަގުތެކެވެ. ނަމަވެސް މިވަގުތުގައި އިންޑިޔާއިން ވަނީ އިންސާނިއްޔަތުކަން ދަައްކުވައިދީފައެވެ.\nއިންޑިޔާ ފާހަގަ ކުރެވެނީ އެންމެ ގިނައިން ހައިޑްރޮކްލޯރޮކުއިން އުފައްދާ ގައުމުގެ ގޮތުގައެވެ. މިއީ ކޮވިޑް-19 އަށް ފަރުވާ ދިނުމުގައި އެދެވޭ ކުރިއެރުން ތަކެއް ލިބިދޭ ބޭހެކެވެ. ކޮވިޑް-19 ގެ ފަރުވާ އަކީ މި ބޭސްކަމަށް ހުރިހާ ޑޮކްޓަރުން އިއްތިފާގު ނުވި ނަމަވެސް ނިއުޔޯކްގެ 1500 އަށްވުރެ ގިނަ ބަލިމީހުނަށް މިބޭސް ވަނީ ދީފައެވެ. މިބޭހަށް އޮތް ޑިމާންޑް ކުއްލިއަކަށް އިތުރުވެފައި މިވަނީ އިންޑިޔާއިން ބޭސް އެކްސްޕޯޓް ކުރުން މަނާކުރި ކުރުން އުވާލުމާއި އެކުގައެވެ. އެއާއި އެކު އެތައް ގައުމަކަށް މިބޭސް ފޯރުކޮށްދީގެން މި ދަތި ވަގުތުގައި އިންޑިއާ އިން ވަނީ ރަހްމަތްތެރިކަމުގެ މިސާލު ދައްކާފައެވެ.\nއިންޑިޔާއިން 2،800،000 ޕެކެޓް ޕެރެސެޓްމޯލް އިނގިރޭސި ވިލާތަށް ފޮނުވުމުން، އިނގިރޭސި ސަރުކާރުންވެސް މިކަން ޝުކުރުވެރި ކަމާއި އެކު ފާހަގަ ކުރިއެވެ. މިހާރު އިންޑިޔާއިން އަންނަނީ އެންމެ ބޮޑަށް ކޮވިޑް-19 ފެތުރިފައިވާ 55 ގައުމަކަށް ފޮނުވުމަށް ހައިޑްރޮކްލޯރޮކުއިން އުފެއްދުމުގެ މަސައްކަތް ކުރަމުންނެވެ. މީގެ ތެރެއިން އެއްބައި ހިލޭ އެހީގެ ގޮތުގައި އެ ގައުމުތަކަށް ދޭނެއެވެ.\nމިހާރު އިންޑިއާއިން ބޭސް ފޮނުވި ގައުމު ތަކުގެ ތެރޭގައި އެމެރިކާ، މޮރިޝަސް އަދި ސީޝެލްސް ހިމެނެއެވެ. އަދި އިތުރު ބައެއް ގައުމުތަކަށްވެސް މި ހަފްތާ ނިމޭއިރު ބޭސް ފޮނުވާނެ ކަމަށް އިންޑިޔާއިން ބުނެއެވެ.\nއިންޑިޔާއިން ބޭސްފޮނުވައިދޭ އަވަށްޓެރި ގައުމު ތަކުގެ ތެރޭގައި އަފްޣާނިސްތާން، ބޫޓާން، ބަނގްލަދޭޝް، ނޭޕާލް، ދިވެހިރާއްޖެ، ސްރީލަންކާ އަދި މިޔަންމާ ހިމެނެއެވެ.\nއިންޑިޔާގައި މިހާތަނަށް 17,615 މީހަކު ކޮވިޑް-19 އަށް ޕޮޒިޓިވްވެ 559 މީހަކު ވަނީ މަރުވެފައެވެ.